Miee Ulhe Ulhe Ves Kanaathaa Vaa'aiy Dhasnuvi Anheneh! - Vaguthu\nމިއީ އުޅެއުޅެ ވެސް ކަނާތާއި ވާތް ދަސްނުވި އަންހެނެއް!\n1 މަސް ކުރިން ( ފެބުރުއަރީ 6, 2021 )\nކަނާއަތާއި ވާއަތާއި އޮޅުމަކީ ބައެއް މީހުންނަށް ހީކުރާ ވަރަށް ވުރެ ގިނައިން ދިމާވާ ކަމެކެވެ. ދިރިއުޅުމުގެ އާއްމު ކަންކަން ކުރަން އުނދަނގޫވާ މިންވަރަށް ބައެއް މީހުންނަށް މި އުނދަނގޫ ދިމާވެއެވެ. މިގޮތަށް ކަނާއަތާއި ވާތް އާއްމުކޮށް އޮޅޭ ނަމަ ދާން ބޭނުންވާ ތަނަށް ދިއުމާއި އެއްޗެހި ހޯދުމުގައި ވެސް އުނދަނގޫވާ ފަހަރު އާދެއެވެ.\nއޮސްޓްރޭލިޔާގެ މީހަކަށް ކަނާއަތާއި ވާތް އޮޅޭ ވަރުން ކުރަން ނިންމީ މުޅިން ތަފާތު ކަމެކެވެ. އޭނާ ވަނީ އަތުގައި ކަނާއަތާއި ވާއަތް އެނގޭނެހެން ޓެޓޫ ކުރަހާފައެވެ. މީގެ ކުރިން އޭނާ ވަނީ އަތުގައި ގަލަން ދެލިން ކަނާއަތާއި ވާތް އެނގޭނެހެން ކުރަހާފައެވެ.\nއުމުރުން 23 އަހަރުގެ ޑޯކޮދިއާ އަށް، ކަނާތާއި ވާތް އޮޅޭވަރުން ލަދުގަންނަން ޖެހޭ ކަންކަމާއި ވެސް ދިމާވާ ކަމަށް އޭނާ ބުންޏެވެ. އަދި މި ނިންމުމާއި އެކު އޭނާ އުންމީދު ކުރަނީ ކުރިން ދިރިއުޅުމުގައި އޭނާ އަށް ދިމާވި އުނދަނގޫތައް ދިމާ ނުވުން ކަމަށް އޭނާ ބުންޏެވެ.\n"ވަރަށް އުނދަނގޫވޭ އަސްލު، އެހެން މީހުންވެސް ލަދު ގަންނަން ކަންކަން ދިމާވެފައި ހުރި. ނުބައި ދިމާލަށް ދެވުން. އޮސްޓްރޭލިއާގައި އުޅޭ އިރު މިފަދަ ކަމެއް އޮޅުން އެރުމަކީ ވަރަށް ގިނަ ކަންކަމުގައި އުނދަނގޫ ވާކަމެއް އަސްލު. ކުޑަ އިރުއްސުރެންވެސް އުނދަނގޫ. ކަނާތް ފަރާތުގައި އެއްޗެއް އޮންނާނެއޭ ބުނެފިއްޔާ ދެން ހަމަ ހާސްވާނީ. އެއީ އޮޅޭނެކަން އެނގޭތީ. މީހުން މަލާމާތްވެސް ކުރޭ. އެކަމަކު އަހަންނަކަށް އުޅެ އުޅެވެސް ދަހެއް ނުވި ކަނާއަތާއި ވާއަތް." އޭނާ ބުންޏެވެ.\nއޭނާ ބުނާގޮތުން މިހާރު ކަނާއަތް ހޯދަންވުމުން އޭނާ ބަލަނީ އަތުގައި ލިޔެފައިވާ އަކުރަށެވެ. އެހިސާބުން އޭނާގެ މައްސަލައަށް ހައްލު ލިބެއެވެ.\nޕްރިންސް ހެރީ އާއި މޭގަން ބައްދަލުވީ ކިހިނެއް؟\nފެބުރުއަރީ 6, 2021 17:08\nތީ ހަމަ މަގޭ ވެސް ހާލު


SunOnline: Emme musaara bodu anhen athlete akah 22 aharuge Osaka\nއެންމެ މުސާރަ ބޮޑު އަންހެން އެތުލީޓަކަށް 22 އަހަރުގެ އޮސާކާ\nޢަބްދުﷲ އައިމަން 23 May 2020, 10:43\nޖަޕާނުގެ ޓެނިސް ކުޅުންތެރިޔާ ނައޮމީ އޮސާކާ --- ބީބީސީ\nފޯބްސްއިން ހޮވާ ދުނިޔޭގެ އެންމެ މުސާރަ ބޮޑު އަންހެން ކުޅުންތެރިންގެ ލިސްޓުގެ އެއްވަނައަށް ޖަޕާނުގެ ޓެނިސް ކުޅުންތެރިޔާ ނައޮމޯ އޮސާކާ އަރައިފި އެވެ.\nއުުމުރުން 22 އަހަރުގެ އޮސާކާ އެއްވަނައަށް އަރީ ވޭތުވެ ދިޔަ ހަތަރު އަހަރުގެ އެއްވަނައިގައި އޮތް ތަޖުރިބާކާރު ޓެނިސް ކުޅުންތެރިޔާ ސެރީނާ ވިލިއަމްސް ފަހަތަށް ޖައްސާލުމަށްފަހު އެވެ. އަދި އެއާ އެކު އޭނާ ވަނީ މުޅި ދުނިޔޭގައި ވެސް އެންމެ މުސާރަ ބޮޑު އެތުލީޓުންގެ ލިސްޓުގެ 29 ވަނައަށް ޖެހިލައިފަ އެވެ.\nގްރޭންސް ސްލޭމްގެ ޗެމްޕިއަންކަން ދެފަހަރެއްގެ މަތިން ހޯދާފައިވާ އޮސާކާއަށް ވޭތުވެ ދިޔަ 12 މަސްދުވަހުގެ ތެރޭގައި ޕްރައިޒް އިނާމާއި، އިތުރު އެންޑޯޒްމެންޓްތަކަކާ އެކު ވަނީ 30.7 މިލިއަން ޕައުންޑް ލިބިފަ އެވެ. މިއީ 38 އަހަރުފެ ވިލިއަމްސްއަށް ލިބުނު ފައިސާގެ އަދަދަށް ވުރެން 1.15 މިލިއަން ޕައުންޑް އިތުރު އަދަދެކެވެ.\nފޯބްސްއިން 1990 ވަނަ އަހަރުން ފެށިގެން އެންމެ މުސާރަ ބޮޑު ކުޅުންތެރިންގެ ލިސްޓް އާއްމު ކުރަން ފެށީން ސުރެއް މި އަހަރާއި ހަމައަށް ވެސް އަންހެން އެތުލީޓުންގެ ލިސްޓުގެ އެއްވަނައަށް އައިސްފައިވަނީ ޓެނިސް ކުޅުންތެރިންނެވެ.\nއެގޮތުން ވޭތުވެ ދިޔަ ހަތަރު އަހަރު އެ މަގާމު ދިފާއު ކޮށްފައިވަނީ 23 ފަހަރު ގްރޭންޑް ސްލޭމް ކާމިޔާބު ކޮށްފައިވާ ވިލިއަމްސް އެވެ. އޭގެ ކުރިން ފަސް ފަހަރު ވެސް އެ މަގާމު ހޯދީ ރަޝިއާގެ ތަޖުރިބާކާރު ޓެނިސް ކުޅުންތެރިޔާ މާރިއާ ޝަރަޕޯވާ އެވެ. އޭނާއަށް މިދިޔަ އަހަރުގެ ތެރޭގައި ލިބިފައިވަނީ 24.2 މިލިއަން ޕައުންޑެވެ.\nފޯބްސްގެ 100 ޓޮޕް ލިސްޓް އެއްކޮށް އަންނަ ހަފުތާ ނުކުންނަ އިރު އޮސާކާއާއި، ވިލިއަމްސް ވަނީ އެ ލިސްޓުން ޖާގަ ހޯދާފަ އެވެ. މިއީ 2016 ވަނަ އަހަރުގެ ފަހުން އަންހެން ދެކުޅުންތެރިއަކު މި ލިސްޓުން ޖާގަ ހޯދި ފުރަތަމަ ފަހަރެވެ.


Report : Dheenee Harukashi Fikuru Ufedhenee Kihineh Heyyeve? ދީނީ ހަރުކަށިފިކުރު އުފެދެނީ ކިހިނެއް ހެއްޔެވެ؟ – Huvadhoo News Report : Dheenee Harukashi Fikuru Ufedhenee Kihineh Heyyeve? Huvadhoo News\nދީނީ ހަރުކަށިފިކުރު އުފެދެނީ ކިހިނެއް ހެއްޔެވެ؟\nއަބްދުލް ޣަފޫރު އަބްދުއްރަޙީމް\n“ދީނީ ހަރުކަށިކަމުގެ އަލިފާންގަނޑު އަންދާ ދަރަކީ ސިޔާސީ އިސްތިބްދާދާއި އެކަމާ ގުޅިފައި އޮންނަ މުޖުތަމައީ ނާއުއްމީދުވުން އުފައްދާލާ ގޮތް ހުސްކޮށްލުމެވެ.”\nމިއީ ޕާކިސްތާނުގެ ކުރީގެ ބޮޑުވަޒީރެއް ކަމުގައިވާ މަރްހޫމާ ބޭނަޒީރުގެ ބަސްފުޅެކެވެ. މީގެ މާނައަކީ ކޮބައި ހެއްޔެވެ؟ ދީނީ ހަރުކަށި ފިކުރު ގުޅެނީ ‘މުޖުތަމައީ ނާއުއްމީދު ވުމާއެވެ.’ މާނައަކި މުޖުތަމައުގެ މައްސަލަތަކަށް ހައްލެއް ލިބުމަކީ ނުވާނޭ ކަމެއް ކަމަށް ބަޔަކަށް ގަބޫލުކުރެވުމެވެ. މުޖުތަމައުގެ ގިނަ ބައެއްގެ މުހުތާދުކަމާއި ފަގީރުކަމަށް ހައްލެއް ނުހޯދުމެވެ. މުޖުތަމައުގެ އިޖުތިމާއީ ބަލިތަކަށް ފަރުވާއެއް ނުލިބުމެވެ. ވައްކަމާއި ޚިޔާނާތާއި ފަސާދައިގެ ބަލިތަކަށެވެ. މަސްތުވާތަކެތި ބޭނުން ކުރުމާއި އެތަކެތި ވިއްކުމާއި އެކަމާ ގުޅިފައި އޮންނަ ހަށިވިއްކުމާއި އަދި އެނޫންވެސް ޖަރީމާތަކުގެ ބަލިތަކެވެ. ސިޔާސީ ވެރިން ރިޝްވަތާއި ކަޓު ނެގުން ފަދަ ފަސާދައިގެ ބަލިތަކަށެވެ.\nމިދެންނެވި މުޖުތަމައީ ނާއުއްމިދުވުން އުފެދެނީ ކިހިނެއް ހެއްޔެވެ؟ ވެރިކަމުގައި އިސްތިބްދީދީ ސިފަ ޖެހި، އެކެއްގެ ނޫނީ މަދު ބައެއްގެ އަތްމަތީ ވެރިކަން ހިސޯރުވެ، ތަނުގެ ހުރިހާ ޚައިރާތަކީ އެމީހުންގެ ބޭނުމަށް އޮންނަ އެއްޗިއްސައްވެ، އާންމު މީސްތަކުންނަށް ހެޔޮ ދިރިއުޅުމެއް ލިބިގަތުމުން މުޅިން ނާއުއްމީދު ވުމުންނެވެ.\nމުޖުތަމައުގެ ކަންތައްތައް މިފަދަ ހާލަތަކަށް ދިޔުމުން އެކިއެކި ހަރުކަށި ފިކުރުގެ އަގީދާތައް އުފެދެން މެދުވެރިވެއެވެ. މިދިޔަ ގަރުނުގައި ކޮމިޔުނިސްޓު ހަރުކަށި ފިކުރުގެ އަގީދާ ބައެއް ތަންތަނުގައި ފެތުރެން ދިމާވީ މި ނަންގަތް ސަބަބާ ހެދިއެވެ. އަދި، ހަމައެހެންމެ ދީނީ ހަރުކަށި ފިކުރުވެސް އުފެދެނީ މައިގަނޑު ގޮތެއްގައި މި ސަބަބާ ހުރެއެވެ. އިސްލާމީ މުޖުތަމައުތަކުގެ ތެރެއިން ގިނަ ތަންތަނުގައި އޮތީކީ ދީނީ ވެރިކަމެއް ނޫނެވެ.\nނަމަވެސް، މިވީ ހަތްދިހަ ވަރަަކަށް އަހަރު ދުވަހުގެ ތެރޭގައި މުޖުތަމައީ މައްސަލަތަކަށް، ޚާއްސަ ގޮތެއްގައި ފަގިރުކަމަށް، މުސްލިމު ގިނަ ގައުމުތަކަށް ހައްލެއް ހޯދިފައެއް ނެތެވެ. އާދެ، އެ ތަންތަނުގެ ސިޔާސީ ނިޒާމު ވަނީ، އެކަން ކުރުމަށް، ފޭލިވެފައެވެ. އެހެންވެ، މި ފޭލިވުން ދީނީ ހަރުކަށި ފިކުރާއި އަދި ދީނީ ނޫން ހަރުކަށި ފިކުރަށް ވެސް މަގުފަހިކޮށް ދެނީއެވެ. އެހެންވެ، ކުރިން ވެސް ބުނި ފަދައިން، ދީނީ ހަރުކަށިކަން ނެތިކޮށްލަން ބޭނުންވާ ނަމަ، މަތީގައި ނަންގައި މުޖުތަމައީ މައްސަލަތައް ހައްލުކުރުން، ތަނުގެ ސިޔާސީ ނިޒާމުގެ ތެރެއިން ހޯދޭތޯ މަަސައްކަތް ކުރަންވީއެވެ.


ގޭމް އޮފް ތްރޯންސްގެ ފަހު ސީޒަން ފެށެން ހަފްތާއެއް! | Jazeera\tގޭމް އޮފް ތްރޯންސްގެ ފަހު ސީޒަން ފެށެން ހަފްތާއެއް! - Jazeera\nގޭމް އޮފް ތްރޯންސްގެ ފަހު ސީޒަން ފެށެން ހަފްތާއެއް!\nޝަރޫނާ އަބްދުﷲ April 8, 2019 527 views0\nއެޗްބީއޯ ގެ ކާމިޔާބު ޓީވީ ސިލްސިލާ " ގޭމް އޮފް ތްރޯންސް"ގެ ފަހު ސީޒަން ފަށަން ބާކީ އޮތީ އެންމެ ހަފްތާއެކެވެ. މިމަހުގެ 14 ވަނަ ދުވަހު އެ ސީރީޒްގެ ފަހު ސީޒަންގެ ފުރަތަމަ އެޕިސޯޑު ނުުކުންނާނެއެވެ. އަދި ސީރީޒްގެ ފޭނުން ތިބީ މިކަމަށް ކެތްމަދުވެފައެވެ.\nފަހު ސީޒަނަށް ހާއްސަކޮށްގެން އެޗްބީއޯއިން ނެރުނު ތިން ޓީޒާގެ ސަބަބުންވެސް ބެލުންތެރިންނަށް ކެތްކުރަން އުނދަގޫވެ މީސް މީޑީއާގައި އިހުނަށްވުރެ ބޮޑަށް އެ ސީރީޒްގެ ވާހަކަ ހިއްސާކުރަން ފެށިއެވެ. ފުރަތަމަ ނެރުނު ޓީޒާއަކީ "ސަވައިވަލް"އެވެ. އޭގައި ދައްކުވައިދެނީ ސްޓާކުގެ ބިލްޑިންގ ތަކެވެ. އަދި ކިޓް ހެރިންގްޓަން (ޖޮން ސްނޯ) އާއި މޭސީ ވިލިއަމްސް (އާރޔާ ސްޓާކް) އަލުން ވިންޓަފެލް އިން ދިމާވާ މަންޒަރުވެސް މި ޓީޒާގައި ދައްކުވައިދިނެވެ. މިދިޔަ ސީޒަނުގައިވެސް ބެލުންތެރިން އެންމެ ބޭނުންވި އެއް ކަމަކީ ޖޮން އާއި ސްޓާކް އާއިލާގެ ބާކީ ތިބި އެންމެން ބައްދަލުވެ ވާހަކަ ދެކެވުމެވެ.\nދެވަނައަށް ނެރުނު ޓީޒާ "ޓުގެދާ" ގައި ދައްކަނީ ޓިރިއަން ލެނިސްޓާ (ޕީޓާ ޑިންކްލެޖް) ސްޕީޗެއް ދެނިކޮށެވެ. އޭނާގެ ސްޕީޗުގައި ބުނަނީ އެންމެން އެއްކޮށް ހަނގުރާމަ ކުރުމުން ނޫނީ މަރުނުވެ ނުތިބޭނެ ކަމަށެވެ. އެ ޓްރެއިލާއަށްވެސް އެތައް ބައެއްގެ ތަރުހީބު ވަނީ ލިބިފައެވެ. ގޭމް އޮފް ތްރޯންސްގެ ކެރެކްޓާތަކުގެ ތެރެއިން ވަރަށް ގިނަ ބަޔަކަށް ޓިރިއަންގެ ކެރެކްޓާ ވަރަށް ކަމުދެއެވެ. ސަބަބެއް ނެތިއެއްވެސް ނޫނެވެ. ޓިރިއަން އަކީ ވަރަށް ހޮތަވަރުގަދަ ކެރެކްޓާއެކެވެ.\nއެންމެ ފަހުން ޓީޒަރއެއް ނެރުނީ މިދިޔަ އަންގާރަ ދުވަހުއެވެ. އެގޮތުން، "އާފްޓާމެތް" ގައި ދައްކަނީ ޓިރިއަންގެ ހޭންޑް އޮފް ދަ ކިންގް ޕިން އާއި ބްރޭންޑަން ސްޓާކް (އައިސާކް ހެމްޕްސްޓެޑް ރައިޓް) ގެ ފުރޮޅުލީގޮނޑި އަދި ޖޮންގެ ވެލޭރިއަން ސްޓީލް ކަނޑި، އާރޔާގެ ކަނޑި ނީޑްލް، ޑެނޭރިސް ޓާގޭރިއަން (އެމިލިއާ ކްލާކް) ގެ ޑްރެގަން ޗެއިން، ސްނޯގަނަޑު ތެރެއަށް ވެއްޓިފައިވާ މަންޒަރެވެ. ދެން ފެންނަނީ ކަޅު ހިޔަންޔެއް އަންނަ ތަނެވެ.\nބެލުންތެރިންގެ މަގުބޫލުކަން ހޯދި ބައެއް ކެރެކްޓަރުންތައް ސީރީޒްގައި އިތުރަށް ނުފެންނާނެހެން ވާހަކައިގައި މަރާލައިފައިވުމުން މި ސީޒަންގައި ދެން ދިރިތިބޭނީ ކޮން ކެރެކްޓަރުންނެއް ކަމާއިމެދު ބެލުންތެރިންގެ ހިތުގައި ވަނީ ވަރަށް ސުވާލު އުފެދިފައެވެ.


October mahu Gender ah 222 massala, kudakudhinnah kuraa jinsee goanaa ge 30 massala eh - One Online\n3 ޖުލައި 2020، މާލެ، ރޭޕް އަދި ޖިންސީ އަނިޔާތަކާ ދެކޮޅަށް ވޮއިސް އޮފް ޗިލްޑްރަން އިން އިސްނަގައިގެން މީގެ ކުރިން ކުރި މުޒާހަރާގެ ތެރެއިން --- ވަން ފޮޓޯ: މުހައްމަދު ހައްޔާން\nމިދިޔަ އޮކްޓޯބަރު މަހު ޖެންޑާ މިނިސްޓްރީއަށް ޖުމުލަ 222 މައްސަލަ ރިޕޯޓުކޮށްފައިވާ ކަމަށް ޖެންޑާ މިނިސްޓްރީން މިއަދު ބުނެފިއެވެ.\nޖެންޑާ މިނިސްޓްރީން ބުނީ އޭގެ ތެރޭގައި ކުޑަކުދީންނަށް ކުރާ އެކި ބާވަތުގެ އަނިޔާއާ ގުޅޭ 95 މައްސަލައެއް ހިމެނޭ ކަމަށެވެ. އެ ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިންސީ ހާނިއްކައިގެ މައްސަލަތައް ކަމަށާއި އެފަދަ 30 މައްސަލައެއް ރިޕޯޓުކޮށްފައިވާ ކަމަށް ޖެންޑާއިން ބުންޏެވެ.\nއޭގެ އިތުރުން ވަކި ޖިންސަކަށް ވީތީ ކުރާ އަނިޔާ އަދި ގެވެށި އަނިޔާގެ 45 މައްސަލައެއް ހުށަހަޅާފައިވާ އިރު، އެފަދަ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައިވަނީ ޖިސްމާނީ އަނިޔާ ކުރުމުގެ މައްސަލަ ކަމަށާއި އެފަދަ 13 މައްސަލައެއް ހުށަހަޅާފައިވާ ކަމަށެވެ.\nއޭގެ އިތުރުން އޮކްޓޯބަރު މަހު އާއިލީ 24 މައްސަލައެއް މިނިސްޓްރީއަށް ހުށަހަޅާފައިވާ އިރު، އެފަދަ މައްސަލަތަކުގެ ތެރޭގައި ކުދިން ބެލުމުގައި ޖެހޭ 12 ހަޟާނާތުގެ ނުވަތަ ކުދިންނާ ބައްދަލުކުރުމުގައި ޖެހޭ 12 މައްސަލަ ހުށަހަޅާފައިވާ ކަމަށް ޖެންޑާ އިން ބުންޏެވެ.\nޖެންޑާ އިން ބުނީ ކުޑަކުދިންގެ އަހުލާގާ ގުޅުންހުރި 20 މައްސަލައެއް ހުށަހަޅާފައިވާ އިރު، އެފަދަ މައްސަލަތަކުގެ ތެރޭގައި ރުޅިގަދަވެގެން އުޅުމުގެ 11 މައްސަލައެއް ހިމެނޭ ކަމަށެވެ.\nއޭގެ އިތުރުންވެސް ނުކުޅެދުންތެރިކަން ހުންނަ ފަރާތްތަކާއި އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން 15 މައްސަލައެއް އޮކްޓޯބަރު މަހު ހުށަހަޅާފައިވާ ކަމަށެވެ. އޭގެ ތެރޭގައި ނުކުޅެދުންތެރިކަން ހުންނަ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅާފައިވާ 13 މައްސަލައެއްގެ އިތުރުން އުމުރުން ދުވަސްވީ މީހުންނަށް އަޅައިލުމާއި އެހީތެރިކަން ބޭނުންވެގެން ހުށަހަޅާފައިވާ ދެ މައްސަލައެއް ހިމެނޭ ކަމަށް ޖެންޑާ އިން ބުންޏެވެ.\nޖެންޑާ އިން އިތުރަށް ބުނީ، ގާނޫނާއި ގަވައިދާ ހިލާފުވުމުގެ 11 މައްސަލައަކާއި، އަމިއްލަ ނަފުސަށް ގެއްލުން ދިނުމާ ގުޅޭ ހަތް މައްސަލައެއްގެ އިތުރުން ހައްގުތަކުން ކުޑަކުދިން މަހުރޫމުކުރުމުގެ ހަތަރު މައްސަލައެއް މިދިޔަ އޮކްޓޯބަރު މަހު ރިޕޯޓުކޮށްފައިވާ ކަމަށެވެ. އަދި ދައުލަތުގެ ބެލުމުގެ ދަށުގައި ތިބި ދެ ކުއްޖަކު އާއިލާތަކަކާ ހަވާލުކޮށްފައިވާ އިރު، ފަސް ކުއްޖަކު ދައުލަތުގެ ބެލުމުގެ ދަށަށް ނަގާފައިވާ ކަމަށް ޖެންޑާ އިން ބުންޏެވެ.\nއޮކްޓޯބަރު މަހުގެ ނިޔަލަށް ދައުލަތުގެ ބެލުމުގެ ދަށުގައި ތިބީ 210 ކުދިންނެވެ.\nގުޅޭ ޓެގު މިނިސްޓްރީ އޮފް ޖެންޑާ ފެމިލީ އެންޑް ސޯޝަލް ސާވިސެސް ޖެންޑާ މިނިސްޓަރު އައިޝަތު މުހައްމަދު ދީދީ ކުޑަކުދީންނަށް ކުރާ އަނިޔާ


ކޮލަމް ސުމެއް: "ވެލާނާ" އެއާޕޯޓްގެ ނަން ނިސްބަތްވަނީ ނާސިރަކަށް ނޫން :: މިކަލް ނޫސް\nކޮލަމް ސުމެއް: "ވެލާނާ" އެއާޕޯޓްގެ ނަން ނިސްބަތްވަނީ ނާސިރަކަށް ނޫން\n29 ޑިސެމްބަރ 2016 11:28\nދިވެހިރާއްޖޭގެ ވައިގެ މައިދޮރޯށި ކަމަށްވާ އިބްރާހިމް ނާސިރު އިންޓަނޭޝަނަލް އެއަޕޯޓްގެ ނަން ވެލާނާ އިންޓަނޭޝަނަލް އެއަޕޯޓަށް ބަދަލުކުރުމަށް ވަޒީރުންގެ މަޖިލީހުން ނިންމެވި ޚަބަރާއިއެކު ސޯޝަލް މީޑިއާގައި ގުގުމާލައިފިއެވެ.\nއެއްބަޔަކު އެއަށް ތައުރީފުކުރާއިރު އަނެއްބަޔަކު ނުރުހުންފާޅުކުރެއެެވެ. ދުނިޔެ ހިގާ ބީދައިންނެވެ. ހުރިހާ އެންމެންނަށް ކަމުދާ އެއްވެސް ގޮތެއް ނޯންނާނެއެެވެ. ނަމަވެސް، ދިވެހިރާއްޖޭގެ ވައިގެ މައިދޮރޯށީގެ ނަން ބަދަލުކުރި ސަބަބެއް ކަމަށް ރައީސް އޮފީހުން ހާމަކުރާ ސަބަބާއި މެދުވެސް ސުވާލު އުފެދުނެވެ. އެސަބަބެއް ކަމަށް ރައީސް އޮފީހުގެ ވެބްސައިޓްގައި ވަނީ "އެއަރޕޯޓުގެ ނަން މިހާރު އެ ބޭފުޅަކަށް ނިސްބަތްވެ ވަޑައިގަންނަވާ ސުމުއްވުލް އަމީރު އިބްރާހިމް ނާސިރު ރަންނަބަނޑޭރި ކިލެގެފާނަކީ، ދިވެހިރާއްޖެއަށް ޚާރިޖީ މިނިވަންކަން ހޯއްދަވައިދެއްވުމަށް ބުރަ މަސައްކަތްޕުޅުތަކެއް ކުރައްވާފައިވާ، އަދި ރާއްޖޭގެ ތަރައްގީ އަށް ވެސް ގިނަގުނަ ޚިދުމަތްތަކެއް ކުރައްވާފައިވާ ބޭފުޅަކަށް ވާތީ އާއި، "ވެލާނާ" މި ނަމަކީ އެ މަނިކުފާނަށް ނިސްބަތްވާ ނަމަކަށް ވުމާއެކު، އެ މަނިކުފާނުގެ ނަންފުޅަށް ނިސްބަތްވާ ގޮތަށް އެއަރޕޯޓުގެ ނަން ބޭއްވުމަކީ ރައީސުލްޖުމްހޫރިއްޔާ އަށާއި ވަޒީރުންގެ މަޖިލީހަށް ފެނިވަޑައިގަންނަވާ ކަމަކަށް ވާތީ، މި ނަން ކިޔުމަށް ނިންމެވީ އެވެ" ނަމަވެސް، މިސަބަބަކީވެސް އަޅުގަނޑަށް ގަބޫލުކުރެވުނު ސަބަބެއް ކަމަށް ނުވާތީ އެއާއިމެދު ބަހުޘްކޮށް އަޅުގަނޑުގެ ޚިޔާލުފާޅުކުރަމެވެ.\nއެއާޕޯޓްގެ ނަން ނާސިރަށް ނިސްބަތް ކުރަންޖެހެނީ މިނިވަންކަން ހޯއްދަވައިދެއްވައި ގެނެއްނޫން\nއިބްރާހިމް ނާސިރަކީ ދިވެހިގައުމަށް ފުރިހަމަ ދާޚިލީ މިނިވަންކަން ހޯއްދައިދެއްވި އަބްތާލެކެވެ. މިކަމާއިމެދު އެއްވެސް ދިވެއްސެއް ދެކޮޅެއް ނަހަދާނެވެ. ނަމަވެސް ހުޅުލޭ އެއާޕޯޓްގެ ނަން އިބްރާހިމް ނާސިރަށް ނިސްބަތް ކުރަން ޖެހޭ ސަބަބެއް ކަމަށް އަޅުގަނޑަށް އަޅުގަނޑަށް ގަބޫލު ކުރެވެނީ މިނިވަންކަން ހޯއްދަވައި ދެއްވުމަށް ކުރެއްވި ބުރަ މަސައްކަތެއް ނޫނެވެ. އާދެ! އިގިރޭސިން އަޅައިފައިވާ ދަގަޑުފިލާ އެއާޕޯޓް މިނިވަންކޮށް ދިވެހި ދައުލަތުގެ ބާރު ހިގާ އެއާޕޯޓެއް އަޅުއްވައި ދެއްވުމަށް ކުރެއްވި މަސައްކަތާއި އެއާޕޯޓް އެމަނިކުފާނުގެ ބެލުމުގެ ދަށުން ނިންމާ އެއެއާޕޯޓްގެ ޚިދުމަތް އެމަނިކުފާނުގެ ޒައާމަތުގައި ލިބިގެން ދިއުމުންނެވެ. މިއަށްވުރެ މުހިންމު ސަބަބެއް އެބައޮތްތޯއެވެ.\nނަމަވެސް ސަރުކާރުން ދެއްކެވި ސަބަބު ގަބޫލު ނުކުރެވޭ މިދަންނަވަނީ އެކަމުގެ ސަބަބުން ދިވެހި ތާރީޚަށް އުނިކަމެއް އައިސްދާނެތީއެވެ. މިއަދު އެފަދަ ގޮތަކަށް ލިޔެކިއުންތައް ނެރުއްވުމާއި ގުޅިގެން ނާސިރު އެއާޕޯޓް އެޅުއްވުމަށް ކުރެއްވި މަސައްކަތް ހަދާންނެތިދާނެތީއެވެ. އެކަމުގެ އަގު ވަޒަން ކުުމުގެ ބަދަލުގައި އެހެން ކަމެއްގެ އަގު ވަޒަންކޮށް ނަން ދިނުމަކީ ހަމަޖެހޭ ކަމެއްކަމަށް ނުފެންނާތީއެވެ.\nވެލާނާ ނިސްބަތްވަނީ ނާސިރަކަށް ނޫން\nވެލާނާ ނިސްބަތްވަނީ ނާސިރަށްތޯ މިއަދު ގިނަ ބަޔަކު ސުވާލު އުފައްދައެވެ. ވީމާ ވެލާނާ އަކީ ކޮބައިތޯ ބަލައިލަން އެބަޖެހެއެވެ. ދިވެހި ބަހުގެ ރަދީފުގައި ވާ ގޮތުން ވެލާނާ އަކީ ކޮލީނަމެކެވެ. އަދި ދެވަނަ މާނައެއްގައި ވަނީ ބޭރާބެހޭ ކަންތައް ކުރައްވަން އިސްވެ ހުންނަވާ ވަޒީރު ކަމުގައެވެ.\nވެލާނާ އަކީ ބޯދާ ބަަހަކަށް ވާތީ ދިވެހި ތާރީޚަށް ބަލާލުންވެސް މުހިންމެވެ. އިހުޒަމާނުގައި ވެރިކަމުގެ ބާރު ބެހިފައިވަނީ ހަބާރަށެވެ. މިހަބާރަކީ ހަވަރެވެ. މިހަވަރުގެ ކޮންމެ ވަރެއްގައިވެސް އިސްބޭކަލަކު ހުންނަވައެވެ. އެބޭކަލަކީ ރަސްކަމުގެ ދަރުބާރަށް އަރާ ވަޒީރު ކަމަށް ބެލެވެއެވެ. މިހަވަރުގެ ތެރެއިން ވެލާނާ ވަރުގެ އިސް ބޭކަލެއްގެ ގޮތުގައި ވެލާނާ ބެއިކަލަކު އިންނަވައެވެ. ވެލާނާ ބެއިކަލަކީ ޚާރިޖީކަންތައްތައް ބަލަހައްޓާ މިޒަމާނުގެ ގޮތުންނަމަ ފޮރިން މިނިސްޓަރެވެ.\nއަލީ ނަސީރު (މަޑަވެލި) ހަވަރާއި ގުޅޭގޮތުން ލިއުންތެރިންގެ ގުޅުމުގައި ލިއްވާފައިވަނީ ވެލާނާ އުފެދިގެން އައިސްފައިވަނީ ހަވަރު އުފެދުމާއިއެކުއެވެ. ހަވަރުގެ ހަވަރު ތެރެއިން އެއްވަރަށް ވެލާނާވަރު ކިޔައެވެ. އެވަރުގެ އިސްބޭކަލަކަށް ވެލާނާ ބޭކަލަކު ހުންނަވައެވެ (އަލީ ނަސީރު، 2013).\nވީމާ ތާރީޚީ ނަޒަރަކުން ބަލާއިރު ވެލާނާއަކީ އިހުޒަމާނުގައި ރަސްކަލުންގެ ދަރުބާރު (މަތިގެއަށް) އެރުމަށް ކޮލިލާ އުސޫލުން ލައިފައިވާ ކޮއްޔެކެވެ. މިކޮއްޔާއި އިބްރާހިމް ނާސިރާއި ހުރި ގުޅުމަކީ ކޮބައިތޯއެވެ.\nއެއްވެސް ޒަމާނެއްގައި އިބްރާހިމް ނާސިރަށް ވެލާނާ ކޮލިލައިފައިވާ ކަމެއް ނުވަތަ އެނަން ނިސްބަތްކުރާ ކަމުގެ އެއްވެސް ހެއްކެއް ނެތެވެ. ނަމަވެސް، އިބްރާހިމް ނާސިރު ރަންނަބަޑޭރި ކިލެގެފާނު ގެ ނަމުން ނިސްބަތް ކޮށްފައިވާތީ އިބްރާހިމް ނާސިރަށް ލެވިފައިވާ ރަންނަ ބަޑޭރިކަމުގެ ކޮއްޔެއްކަން އެގެއެވެ. މިކޮއްޔަކީ ކިލެގެކަމުގެ ކޮއްޔެކެވެ. ދިވެހި ތާރީޚަށް ބަލާއިރު ވަޒީރުން ނުވަތަ ހަވަރުގެ ބޭކަލުންނަކީ ކިލެގެ ބޭކަލުންނަށްވުރެ ދަށްފަންތީގެ ބައެކެވެ. ކިލެގެ ބޭކަލުންގެ އިސްމީހަކީ ރަސްކިލެގެ ނުވަތަ ރަސްގެފާނެވެ. ހަވަރު ބޭކަލުންނަކީ ކިލެގެ ބޭކަލުންގެ ދަށުން ރަސްގެފާނުގެ އަމުރު މައުރޫފު ތަމްފީޒުކުރައްވަން ތިއްބަވާ ބޭކަލުންނެވެ.\nވެލާނާގެ ނިސްބަތްވަނީ ކޮންބޭފުޅަކަށްތޯ؟\nވެލާނާ ނިސްބަތްވަނީ ހަސަން ވެލާނާ މަނިކުފާނަށެވެ. ހަސަން ވެލާނާ މަނިކުފާނަކީ ކުރީގެ އުއްތަމަ ފަޑިޔާރު އިބްރާހިމް ސިރާޖުއްދީންގެ ޒައިނަބު ދީދީގެ ބީރު ހަސަން ދީދީގެ މަލިން މަނިކުފާނުގެ ދަރިކަލެކެވެ. މިދެންނެވި އިބްރާހިމް ސިރާޖުއްދީނަކީ މަޝްހޫރު އުއްތަމަ ފަޑިޔާރު ހަސަން ތާޖުއްދީންގެ ކަތީބު އަހުމަދު މުހިޔުއްދީންގެ ދަރިކަލެކެވެ.\nމިދެންނެވި ވެލާނާ ހަސަން މަނިކުފާނު މަޝްހޫރުވެފައިވަނީ ވެލާނާ މަނިކުފާނުގެ ގޮތުގައެވެ. ވެލާނާ މަނިކުފާނުގެ ދޮށީ ދަރިކަލަކީ ވެލާނާގޭ މުހައްމަދު ދީދީއެވެ. ވެލާނާގޭ މުހައްމަދު ދީދީގެ ދެދަރިން ކަމަށްވާ އިބްރާހިމް މުހައްމަދު ދީދީ އާއި އަހުމަދު ދީދީގެ ނަން ފާހަގަކުރަންޖެހެއެވެ. އިބްރާހިމް ދީދީ އަކީ ދިވެހި ފުރަތަމަ ޖުމްހޫރިއްޔާގެ ނާއިބު ރައީސެވެ. އިބްރާހިމް ނާސިރަކީ އަހުމަދީދީގެ ދަރިކަލެކެވެ. ވީމާ ވެލާނާގެ ނިސްބަތްވަނީ އިބްރާހިމް ނާސިރުގެ މުނި ކާފައަށެވެ. އިބްރާހިމް ނާސިރަކަށް ނޫނެވެ.\nވެލާނާ އިންޓަނޭޝަނަލް އެއާޕޯޓް ނިސްބަތްވާނީ ވެލާނާ މަނިކުފާނަށް\nދިވެހިރާއްޖޭގެ ވައިގެ މައިދޮރޯއްޓަށް ވެލާނާ އިންޓަނޭޝަނަލް އެއާޕޯޓް ކިޔައިފިނަމަ އެއެއާޕޯޓް އެނިސްބަތް ކުރެވުނީ އިބްރާހިމް ނާސިރަކަށް ނޫނެވެ. އެނިސްބަތް ކުރެވުނީ ވެލާނާ މަނިކުފާނަށް ކަމަށް ގަބޫލުކުރެވެއެވެ. އިބްރާހިމް ނާސިރުގެ މުނިކާފައަށެވެ.\nއިބްރާހިމް ނާސިރަކީ ކޮންބޭފުޅެއްތޯ؟\nއިބްރާހިމް ނާސިރު ރަންނަބަޑޭރިކިލެގެފާނުންގެ މައިކަބަލަކީ ދިވެހިރާއްޖޭގައި ރަސްކަންކުރެއްވި ދިޔަމިގިލީ ދަރިކޮޅަށް ނިސްބަތްވާ ފުވައްމުލަކު ނަޔާގޭ މޫސާ ދީދީގެ އައިޝަތު ދީދީ އެވެ. ބައްޕައަކީ ވެލާނާގޭ އަހުމަދު ދީދީއެވެ.\nފުވައްމުލަކު ދަރިއެއްގެ ނަން ނެތިގެން ދިޔައީ\nމިބަދަލާއިއެކު ފުވައްމުލަކު ރައްޔިތެއްގެ ހައިސިއްޔަތުން އިތުރު ހިތާމައެއްވެސް ކުރަމެވެ. ސަބަބަކީ އެނެތިގެން އެދިޔައީ ދިވެހި ގައުމަށް އެތަކެއް ޚިދުމަތެއް ކުރެއްވި ފުވައްމުލަކު މަންމައެއްގެ ދަރިއެއްގެ ނަމެވެ. އިބްރާހިމް ނާސިރުގެ ޒިކުރާ އާކުރެވުމަކީ އަޅުގަނޑުމެން ފަދަ ފުވައްމުލަކުގެ ދަރިއެއްގެ ޒިކުރާ އާ ކުރުމެކެވެ. ފުވައްމުލަކު މަންމައެއްގެ ދަރިއެއްގެ ނަން ފަޑުވެގެން ދިއުމަކީ ފުވައްމުލަކު ދަރިއެއްގެ ނަން ފަޑުވެގެން ދިއުމެކެވެ. ފުވައްމުލަކަށް އައި ފަޑުވުމެކެވެ.\nނާސިރުގެ ކާފަޔަކީ ހަސަން ވެލާނާ މަނިކުފާނެއްނޫނެވެ. ވެލާނާގޭ މުހައްމަދު ދީދީއެވެ.\nލިޔުންތެރިޔާ ފާހަގަކޮށްފައި ވަނީ ދިވެހި ތާރީޚުގައި ހަސަން އަދި އަޙުމަދު ދީދީ މިދެގޮތަސް ވެސް ލިޔެވިފައިވާ ކަމަށެވެ. ތާރީޚު ލިޔުންތެރިއެއް ކަމަށްވާ އަބްދުަލް ހަކީމު ހަސަންމަނިކު ދިވެހި ޑައިޖެސްޓްގެ 40 ވަނަ އަދަދުގައި ވެސް ލިޔުއްވާފައި ވާގޮތުން އިބްރާހިމް ނާސިރު ގެ ބައްޕައަކީ ފުރަތަމަ ޖުމްހޫރިއްޔާގެ ނާއިބު ރައީސް އިބްރާހިމް ދީދީ އާއި އެއްބަޑު އެއްބަފާ އަޙުމަދު ދީދީ އެވެ. އަދި އެމީހުންގެ ބައްޕައކީ ވެލާނާގެ މުޙައްމަދު ދީދީއެވެ.


މުނާޒްގެ މައްސަލައެއް އޭސީސީއަށް - Suvaadheeb\nއާޓިކަލް ޕޯސްޓްކުރީ ސުވާދީބު3ހަފުތާ ކުރިން يناير 7, 2020 039\nކޮމިޝަނާ އޮފް ޕްރިޒަންސް އަބްދުﷲ މުނާޒާ ގުޅޭ ހިޔާނާތުގެ މައްސަލައެއް އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅައިފި އެވެ.\nއަމިއްލަ ފަރާތަކުން އޭސީސީއަށް ހުށަހަޅާފައިވާ އެ މައްސަލާގައި ބުނެފައި ވަނީ ރައީސުލްޖުމްހޫރިއްޔާ އަށް ލިބިގެންވާ އިހުތިޔާރުގެ ދަށުން ގައިދީންނަށް އަދަބު ލުއިކޮށް ދިނުމުގެ ޕްރޮގްރާމްގެ ތެރެއިން ގައިދީއެއްގެ އަދަބު ލުއި ކޮށްދިނުމަށް ރައީސް އޮފީހުން ކަރެކްޝަނާއި ކަމާ ބެހޭ ފަރާތްތަކަށް މިދިޔަ އަހަރު އޭޕްރިލް މަހު 18 ގައި އަންގާފައިވާ ކަމަށެވެ.\nނަމަވެސް އެ ސިޓީއާ ހަވާލާދީ ރައީސް އަދަބު ލުއިކޮށްދޭން އަންގާފައި ނުވާ ލ. ގަން ތުނޑި، މައުސޫމް މޫސާ މިނިވަން ކުރަން ރައީސް ނިންމަވާފައިވާ ކަމަށް ބުނެ ކޮމިޝަނާ އޮފް ޕްރިޒަން ސޮއިކޮށް އެ މަހު 24 ލިޔުން ދޫކޮށްފައި ވަނީ މަގާމްގެ ނުފޫޒު ބޭނުން ކޮށްގެން މަންފާއެއް ހޯދައިދޭން ކަމަށެވެ.\nއެ މައްސަލަ ތަހުގީގު ކުރަމުން އަންނަ ކަމަށް އޭސީސީން ވެސް ކަށަވަރުކޮށްދެ އެވެ.\nސުވާދީބު3ހަފުތާ ކުރިން يناير 3, 2020\nސުވާދީބު4މަސް ކުރިން شتنبر 19, 2019\nސުވާދީބު9މަސް ކުރިން ماي 15, 2019


Uzbekistan gai Covid jehihjenama 3000 dolaru!\nއުޒްބަކިސްތާނުގައި ކޮވިޑް ޖެހިއްޖެނަމަ 3000 ޑޮލަރު!\nއިންތިހާއަށް ފަސޭހައިން އަރާ އެހާމެ ނުރައްކާތެރި ބައްޔަކަށް ކޮވިޑް-19 ވާތީ އެ ބަލިން ރައްކާތެރި ވެވޭތޯ އެންމެން ގަދައަޅާ މަސައްކަތް ކުރަމުންދާއިރު އުޒްބަކިސްތާނު ސަރުކާރުން އެދެނީ އެ ގައުމަށް ގޮސް އެ ގައުމުން ކޮވިޑް ޖެހޭތޯ ބެލުމަށެވެ. އަދި އެ ގައުމުގައި އުޅެނިކޮށް ކޮވިޑް ޖެހިއްޖެނަމަ 3000 ޑޮލަރުގެ އިނާމެއް ވެސް ދޭން އެ ގައުމުގެ ސަރުކާރުން ވަނީ އިއުލާން ކޮށްފަ އެވެ.\nނަމަވެސް މީގައި އެންމެ ހެއްވާ ކަމަކީ އެ ގައުމުގައި އުޅެނިކޮށް ކޮވިޑް ޖެހިއްޖެނަމަ ފަރުވާއަށް ވެސް 3000 ޑޮލަރު ދާނެ ކަމެވެ. ކޮރޯނާވައިރަހުގެ ވަބާ ފެތުރެން ފެށުމާ ގުޅިގެން އެ ގައުމުގެ ސާފުތާހިރުކަން އިތުރު ކުރުމަށް މިހާރު ސަރުކާރުން ވަރަށް ގިނަގުނަ މަސައްކަތް ކޮށްފައި ވެއެވެ.\nއުޒްބެކިސްތާނުން އިނގިރޭސި ވިލާތަށް ކަނޑައަޅާފައިވާ ޓޫރިޒަމް އެމްބެސެޑަރު ސޯފީ އިބޮޓްސަން ވިދާޅުވީ އުޒްބެކިސްތާނަށް ޒިޔާރަތްކުރާ ފަތުރުވެރިންނަށް އެ ގައުމުގެ ރައްކާތެރިކަން ޔަގީންކޮށްދޭ ކަމަށެވެ. އެ ގައުމުގެ ސަރުކާރުން ޔަގީންކުރާ ގޮތުގައި މިހާރު އެ ގައުމުގައި އަޅާފައިވާ ސާފުތާހިރުކަން ދެމެހެއްޓުމުގެ ފިޔަވަޅުތަކުގެ ސަބަބުން އެ ގައުމަށް އަންނަ ފަތުރުވެރިން ކޮވިޑުން ސަލާމަތް ކުރެވޭނެ އެވެ. އެ ގައުމުގެ ރައީސް 3000 ޑޮލަރުގެ އިނާމެއް ހުށަހަޅާފައި ވަނީ އެ ޔަގީންކަން ފަތުރުވެރިންނަށް ދިނުމުގެ ގޮތުން ކަމަށް ވެސް އޭނާ ވިދާޅުވި އެވެ.\n"ޗުއްޓީ ހޭދަކުރަން އުޒްބަކިސްތާނަށް އައިސް އުޅެނިކޮށް ކޮވިޑް-19 ޖެހިއްޖެނަމަ އަހަރެމެން ބަދަލު ދޭނަން،" އެމްބެސެޑަރު ވިދާޅުވި އެވެ.\nއުޒްބަކިސްތާނުގެ ރައީސް ޝަވްކަތު މިރްޒިވޮވޭވް މިދިޔަ ހަފުތާގައި ވަނީ "ސޭފް ޓްރެވެލް ގެރެންޓީޑް" ކެމްޕެއިން ލޯންޗުކުރައްވާފަ އެވެ. އެ ގައުމަށް ޒިޔާރަތްކުރާ މީހުންގެ ތެރެއިން ކޮވިޑް ޖެހޭ މީހުންނަށް 3000 ޑޮލަރު ދޭނީ މި ކެމްޕެއިންގެ ދަށުންނެވެ. މިއީ އެ ގައުމުގައި މިހާރު ކުރިއަރަމުންދާ ޓޫރިޒަމް ދާއިރާ އިތުރަށް ފުޅާކޮށް ކުރިއެރުވުމަށް ބާރު އެޅުމުގެ ގޮތުން ފަށާފައިވާ ކެމްޕެއިނެކެވެ.\nނަމަވެސް 3000 ޑޮލަރު ލިބޭނީ ސަރުކާރުން އަންގާ ވަކި ކަންތައްތަކެއް ކޮށް ވަކި ތަންތާކަށް ގޮސް އުޅެނިކޮށް ކޮވިޑް ޖެހިއްޖެ ނަމަ އެވެ.\nއެ ގައުމަށް ކޮވިޑް-19 ޖެހެން ބޭނުން ވެގެން އެތެރެވާ ކޮންމެ ޓޫރިސްޓަކު ވެސް ލޯކަލް ޓުއަ ގައިޑެއް ހޯދަން ޖެހޭނެ އެވެ. މިމީހާ ވެސް ވާން ޖެހޭނީ ސާފުތާޙިރުކަމާއި ރައްކާތެރިކަމުގެ ގޮތުން ކަނޑައަޅާފައިވާ ގައިޑްލައިންތަކަށް އަމަލުކުރަން އެނގޭ މީހަކަށެވެ. މި ފަދަ ޓޫރިސްޓުން ތިބޭނެ ތަންތަނާއި ދާނެ ތަންތަން ވެސް ހަމަޖައްސަން ޖެހެނީ ސަރުކާރުން ކަނޑައަޅާފައިވާ ސާފުތާހިރުކަމާއި ރައްކާތެރިކަމުގެ މިންގަނޑުތަކަށް ފެތޭ ކަމުގެ ލިޔުން ދޫކޮށްފައިވާ ތަންތަނުންނެވެ.\nމި މަހުގެ ތެރޭގައި ބައިނަލްއަގުވާމީ ދަތުރުފަތުރުތައް އެ ގައުމަށް ފަށަން ހަމަޖެހިފައިވާއިރު ޗައިނާ، ޖަޕާން، ސައުތު ކޮރެއާ އަދި އިޒްރޭލް ފަދަ ކޮވިޑްގެ ނުރައްކާ މި ވަގުތަށް ދަށްކޮށް އޮތް ގައުމުތަކުގެ ފަތުރުވެރިން އެ ގައުމުން ގަބޫލު ކުރާނެ އެވެ. ނަމަވެސް އިނގިރޭސި ވިލާތާއި އީޔޫގެ ގައުމުތަކުން އަންނަ ފަތުރުވެރިން 14 ދުވަހަށް ކަރަންޓީނު ވާން ޖެހެ އެވެ. ނަމަވެސް ބަލި ކޮންޓްރޯލް ކުރެވޭ ވަރަކުން ކަރަންޓީނު އުސޫލަށް ލުއި ދެމުން ގެންދާނެކަމަށް އުޒްބަކިސްތާނު ސަރުކާރުން ވަނީ ބުނެފަ އެވެ.\nކޮވިޑް ފެތުރެންފެށުމާއެކު އުޒްބަކިސްތާނުން ވަނީ މާޗް މަހު އެ ގައުމުގެ ބޯޑަރު ބަންދުކޮށް ވަރަށް ހަރުކަށި ފިޔަވަޅުތައް އަޅައިގެން ބަލި ކޮންޓްރޯލްކުރަން މަސައްކަތްކޮށްފަ އެވެ. އެ ގައުމުން ކޮވިޑް ޖެހިގެން މަރުވީ 84 މީހުންނެވެ.\nޕްރިންސް ފިލިޕް ދޮށީ ދަރިކަލުންނަށް އިރުޝާދު ދެއްވަނީ


DJA In Kushuge Record Saafukohdheyn Fashaifi - Vaguthu\n3 މަސް ކުރިން ( ނޮވެމްބަރު 21, 2020 )\nޖިނާއީ އިޖުރާއަތުގެ ގާނޫނަށް ގެނެސްފައިވާ ބަދަލު ތަންފީޒު ކުރުމުގެ ގޮތުން ކުށުގެ ރެކޯޑް ބެލެހެއްޓުން ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އަށް ބަދަލުކޮށްފައިވާތީ މީގެ ފަހުން ކުށުގެ ރެކޯޑު ސާފު ކޮށްދޭނީ ވެސް އެ ތަނުން ކަމަށް ބުނެފިއެވެ.\nޑީޖޭއޭއިން މިއަދު ކުރި އިއުލާނެއްގައި ވަނީ މީގެ ފަހުން ކުށުގެ ރެކޯޑް ބެލެހެއްޓުމުގެ އިތުރުން ކުށުގެ ރެކޯޑް ސާފު ކޮށްދިނުމުގެ ކަންކަން ވެސް ކުރިއަށް ގެންދަން ޖެހޭނީ އެ ޑީޕާޓްމަންޓުން ކަމަށް އެޓާނީ ޖެނެރަލްގެ އޮފީހުން އަންގާފައިވާ ކަމަށެވެ. އެ ގޮތުން އެ ޑިޕާޓްމަންޓްގެ މެއިލްއަށް ކުށުގެ ރެކޯޑް ސާފުކޮށްދޭ ފޯމު ފޮނުވޭޭނެ ކަމަށް އިއުލާނުގައިވެއެވެ. އަދި އެ މެއިލްއަށް ޑީޖޭއޭއިން ޖަވާބު ފޮނުވާނެ ކަމަށް ވެސް އިއުލާނުގައިވެއެވެ.\nވަޒީފާތަކަށް ވަނުމަށާއި އެނޫން ވެސް ބޭނުންތަކަށް މީހުންގެ ކުށުގެ ރެކޯޑް ސާފުކުރުން މީގެ ކުރިން އޮންނީ ވަރަށް އުނދަގޫ ގޮތަކަށެވެ. މި ގޮތުން އެ ރެކޯޑް ސާފުކުރަން އެކި ކޯޓުތަކަށް ވަކިވަކިން އަދި އެހެން ބައެއް މުއައްސަސާތަކަށް ވެސް ވަކިވަކިން ހުށަހަޅަން ޖެހެއެވެ. އެހެންވެ އެކަމަށް ގިނަ ވަގުތު ވެސް ހޭދަވެއެވެ.\nރައްޔިތުންގެ މަޖިލީހުން ފާސްކުރި ޖިނާއީ އިޖުރާއަތުގެ ގާާނޫނަށް އިސްލާހު ގެންނަ ބިލް ތަސްދީގުކޮށް ގާނޫނަކަށްވެ އަމަލު ކުރަން ފެށީ މިދިޔަ ސެޕްޓެމްބަރު މަހުގައެވެ.\nއޭގައިވާ ގޮތުން، ގާނޫނަށް އަމަލުކުރަން ފަށާތާ 30 ދުވަހުގެ ތެރޭގައި، މަރުކަޒީކޮށް ކުށުގެ ރެކޯޑު ބަލަހައްޓާނެ އިދާރާއެއް އެޓާނީ ޖެނެރަލް ކަނޑައަޅަންވާނެ ކަމަށެވެ. އެ ގޮތުގެ މަތިން އެ އިދާރާގެ ގޮތުގައި އޭޖީ އޮފީހުން ކަނޑައެޅީ ޑީޖޭއޭއެވެ.\nކުށުގެ ރެކޯޑް ބަލަހައްޓާ އިދާރާއަކަށް ޑީޖޭއޭ


ނިލަންދޫ (ފ. އަތޮޅު) - ވިކިޕީޑިއާ\n(މިސްރާބުކުރެވުނީ ނިލަންދޫ (ފ.އަތޮޅު) އިން)\n4 ފަޅު ފުންކުރުމާއި، ބަނދަރު ހެދުން\n4.1 ނިލަންދޫ ހުޅަގު ބަނދަރު\n4.2 ނިލަންދޫ އިރުމަތީ ބަނދަރު\n4.3 ކުޑަ ނިލަންދޫ\n5.3 އަމިއްލަ ވިޔަފާރި ހިންގުން\n5.4 ސަރުކާރުގެ ވަޒީފާ އަދާކުރުން\n5.5 އެހެނިހެން މަސައްކަތްތައް\n5.6 ތެޔޮ ސެންޓަރު\n6.1 ފ.އަތޮޅު ތައުލީމީ މަރުކަޒު\n6.2 ޢަބުދުﷲ އިސްމާޢީލްގެ ހަދާނީ ލައިބްރަރީ\n6.3 ފ.ނިލަންދޫ ޕްރީސުކޫލް\n6.4 ޓީޗިންގ ރިސޯސް ސެންޓަރު\n6.5 ޓިއުޝަން ކްލާސްތައް\n7 ޞިއްޙީ ޚިދުމަތް\n7.1 ނިލަންދޫ ޞިއްޙީ މަރުކަޒު\n7.2 ފ.އަތޮޅު ޞިއްޙީ މަރުކަޒު\n7.3 ފ.އަތޮޅު ހޮސްޕިޓަލް\n7.4 ބޭސް ފިހާރަ\n7.5 ދިވެހި ބޭސްވެރިން\n8 ކަރަންޓްގެ ޚިދުމަތް\n8.1 އަމިއްލަ މީހުންގެ އިންޖީނުގެ\n8.2 ނިލަންދޫ ރައްޔިތުންގެ ބާ އިންޖީނުގެ\n8.3 ނިލަންދޫ ރައްޔިތުންގެ އާ އިންޖީނުގެ\n9 ނިލަންދޫ އާޘާރީ ސަރަޙައްދު\n9.1 އާސާރީ މިސްކިތް\n10 ކްލަބު ޖަމްޢިއްޔާތައް\n10.1 ޑޭލައިޓް ކްލަބް\n10.2 ފ.އ.ތ.މ އިސްދަރިވަރުންގެ ޖަމްއިއްޔާ\n10.3 ޖަމްޢިއްޔަތުއް ޝަބާބު ނިލަންދޫ\n11 ސަރުކާރުގެ މުއައްސަސާތައް\n11.1 ފ.އަތޮޅު އޮފީސް\n11.2 ނިލަންދެ އަތޮޅު އުތުރުބުރީ ޕޮލިސް ސްޓޭޝަން\n11.3 ފ.އަތޮޅު ތަޢުލީމީ މަރުކަޒު\n11.4 ފ.ނިލަންދޫ އޮފީސް\n11.5 ފ.ނިލަންދޫ ކޯޓް\n11.6 ފ.އަތޮޅު ހޮސްޕިޓަލް\n11.7 ޢަބުދުﷲ އިސްމާޢިލްގެ ހަދާނީ ލައިބްރަރީ\n12 ފޮޓޯ ގެލެރީ\n13 އަދިވެސް ބައްލަވާ ލައްވާ\n15 އިތުރު ފާލަންތައް\nނިލަންދޫ އަކީ މިހާރު ނިލަންދެއަތޮޅު އުތުރުބުރީ އަތޮޅުވެރިކަން ކުރާ ރަށެވެ. މިއީ އަތޮޅުގެ އެންމެދެކުނަށް އޮންނަ އަތޮޅުގެ އާބާދީގެ ގޮތުންނާއި ބިމުގެ ގޮތުން އެންމެބޮޑު ރަށެވެ. މިރަށަކީ ތާރީޚީގޮތުން ރާއްޖޭގައި ފާހަގަކޮށްލެވޭ ރަށެކެވެ. މިރަށުގައި އޮންނަ " ފޯއްމަތި " ނަމަކަށް ކިޔާ އާޘާރީ ސަރަޙައްދަކީ މީލާދީ ސަނަތުގެ 06 ވަނަ ޤަރުނުގެ ތަނެއްކަން ސައިންޓިފިކް ހޯދުންތަކުން އެނގިފައިވެއެވެ. އެތަނުން ފެނިފައިވާ ބައެއް ތަކެއްޗަކީ އެދުވަސްވަރު އިންޑިޔާއާއި ސިލޯނުގެ މިފަދަ ތަންތަނުން ފެނިފައިވާ ތަކެއްޗާއި އެއްފެންވަރުގެ ދާދި އެއްވައްތަރެއްގެ ތަކެއްޗެވެ.\nނިލަންދޫގައިހުރި އާޘާރީ މިސްކިތަކީ 800 އަހަރަށްވުރެ ގިނަ ދުވަސްވެފައިވާ ތާރީޚީ މިސްކިތެކެވެ. މި މިސްކިތް ޢިމާރާތް ކޮށްފައިވަނީ ހިރިގަލުންނެވެ. މި މިސްކިތް އެތައް ފަހަރެއްގެ މަތިން މަރާމާތުކޮށް ތަފާތު ބަދަލުތައް ގެނެސްފައިވެއެވެ. ރާއްޖޭގެ ތާރީޚީ މިސްކިތެއްކަމުގައިވާ މާލޭ ހުކުރުމިސްކިތެކޭ އެއްގޮތަށް ނިލަންދޫގައި ހުންނަ މި މިސްކިތުގެ ގޯތިތެރޭގައިވެސް އެ ދުވަސްވަރު މަރުވެފައިވާމީހުން ވަޅުލާފައި ވެއެވެ.7މުގުރިންގެ މަހާނައާއި އަދި މިނޫންވެސް ފާހަގަކޮށްލެވޭ އިތުރު މަހާނައެއް މިސްކިތު ގޯތި ތެރޭގައި ވާކަމީވެސް މި މިސްކިތް ތާރީޚީ ގޮތުން ފާހަގަކުރެވޭ ކަމެކެވެ. ނިލަންދޫގެ އާޘާރީ ސަރަހައްދާއިބެހޭ އެކިއެކި ދިރާސާތަކާއި ތަފާތު ހޯދުންތައް ދިވެހިބަހާއި ތާރތާރީޚަށް ޚިދުމަތްކުރާ ޤައުމީ މަރުކަޒުން މިހާރުވެސް ކުރައްވަމުން ގެންދަވައެވެ. ނިލަންދޫގެ އާޘާރީ ސަރަޙައްދުން ފެނިފައިވާ މުހިންމު ބައެއްތަކެތި ދިވެހިރާއްޖޭގެ ދާރުލްއާޘާރުގައިވެސް ބެހެއްޓިފައި ވެއެވެ.\nނިލަންދޫ އަކީ ނިލަންދެ އަތޮޅު އުތުރުބުރީގެ ވެރިރަށެވެ. ނިލަންދެ އަތޮޅުގެ ނަން ނިސްބަތްވަނީ ވެސް މިރަށަށެވެ. އަތޮޅުގައި އޮތް އެންމެ އާބާދީ އަދި ބިމުގެ ގޮތުން ބޮޑު މިރަށަކީ ދިވެހިރާއްޖޭގެ ތާރީޚްގައި ފާހަގަކޮށްލެވޭ ރަށެކެވެ. ނިލަންދޫ އަށް ނިލަންދޫ މިނަމުން ނަންދެވިފައިވަނީ ރަށަށް ލިބިފައިވާ ފުޅާ، ފުން، މަޑު ނޫކުލައިގެ ވިލުގެ ސަބަބުން ކަމުގައި ބުނެވެއެވެ.\nއިންޓަރނޭޝަނަލް ފެޑަރޭޝަން އޮފް ރެޑްކްރޮސެންޓް ސޮސައިޓީގެ ހިލޭ އެހީގެ ދަށުން ލޮނުފެން މީރުފެނަށް ހަދައިދޭ ނިޒާމެއް ނިލަންދޫގައި ޤާއިމުކޮށް އެ ޚިދުމަތް މިހާރު ލިބެމުން ދެއެވެ.\n2006 ވަނަ ސެޕްޓެމްބަރު މަހުގެ ނިޔަލަށް ނިލަންދޫގެ އާބާދީ އަކީ 1633 އެވެ. މިބުނި އަދަދު ދިރިއުޅެނީ ގާތްގަނޑަކަށް 190 ވަރަކަށް ގޭގައެވެ. ނިލަންދޫގައި ބޭރު މީހުންނާއި އެކިއެކި ބޭނުންތަކުގައި ގޮސް އުޅޭ މީހުންނާއި އެކު ގާތްގަނޑަކަށް 2000 ވަރަކަށް މީހުން ދިރިއުޅޭނެ ކަމަށް ލަފާކުރެވެއެވެ.\nފަޅު ފުންކުރުމާއި، ބަނދަރު ހެދުންEdit\nނިލަންދޫގައި 2000 ވަނަ އަހަރުގެ ފެބުރުއަރީ މަހުގެ ތެރޭގައި 250 × 800 ފޫޓުގެ ބަނދަރެއް ސަރުކާރުން ހައްދަވާ ދެއްވާފައި ވެއެވެ. މީގެ އިތުރުން މިރަށުގެ އިރު އުތުރު ފަރާތުގައި މަސްވެރިންގެ ލުއި ފަސޭހައަކަށް ނިލަންދޫ ރައްޔިތުންގެ އަމިއްލަ ޚަރަދުގައި 150 × 400 ފޫޓުގެ ބަނދަރަކާއި، ނިލަންދޫގައި މުދާ އަރުވާ ބޭލުމަށް ވަކި ސަރަހައްދެއް ކަނޑައަޅާ އެތަނުގައި މުދާ އަރުވާ ބޭލުމަށް 400 ފޫޓުގެ ޖެޓީއެއް މިރަށުގެ ރައްޔިތުންގެ އަމިއްލަ ޚަރަދުގައި ހަދާފައި ވެއެވެ.\nނިލަންދޫ ހުޅަގު ބަނދަރުEdit\nސަރުކާރުގެ ފަރާތުން ވަނީ މިރަށުގެ ބަދަރު ކޮނެ ބިންހިއްކުމުގެ މަޝްރޫޢެއް ހިންގައިފައެެވެ. މިގޮތުން ރަށުގެ ހުޅަގު ފަރާތުން 800ފޫޓް ދިގު، 280 ފޫޓް ފުޅާ ބަދަރެއް ހަދައި، ތޮށިލައި، އަދި ކުރީގެ ފާލަން ހުރި ހިސާބުން ބަދަރު ތޮއްޓާއި ދޭތެރޭ 315ފޫޓްގެ ދިގު ފާލަމެއް ހެދިފައި ވެއެވެ. މިތަން ބޭނުން ކުރެވެނީ މުދާ ބާލައި އެރުވުމަށެވެ.\nފ.ނިލަންދޫ ހުޅަގު ބަނދަރު\nނިލަންދޫ އިރުމަތީ ބަނދަރުEdit\nމީގެ އިތުރުން 400 ފޫޓް ދިގު، 200 ފޫޓް ފުޅާ ބަދަރެއް ކުޑަ ގަނޑުވަރުމަގާ ދިމާލުން ރަށުގެ އުތުރު ފަރާތު ފަޅުގައި ކޮނެފައި ވެއެވެ. ޢާންމު ގޮތެއްގައި މިބަނދަރު ބޭނުންކުރެވެނީ ބޭރު ރަށްރަށުގެ މީހުން ބަދަރުކުރާ ތަނެއްގެ ގޮތުގައެވެ.\nބަދަރު ކޮނެގެން ނެގުނު ވެލިން ދެބަދަރުގެ ދޭތެރެއިން ފަޅުތެރޭގައި ގާތް ގަނޑަކަށް 800 ފޫޓް ދިގު، 400 ފޫޓް ފުޅާ މިން ހުރި ރަށެއް ހިއްކައިގެން ތައްޔާރު ކުރެވިފައި ވެއެވެ. ނިލަންދޫ ފަޅުތެރޭގައި އޮތް ޞިނާޢީ މިރަށަށް މިއަދު މުޚާޠަބު ކުރެވެނީ ކުޑަ ނިލަންދޫ ގެ ނަމުންނެވެ.\nނިލަންދޫ ރައްޔިތުން ދިރިއުޅުމަށް ކުރާ މައިގަނޑު އެއް މަސައްކަތަކީ މަސްވެރިކަމެވެ. މިގޮތުން ޢާންމުކޮށް މަހަށްފުރާ 3-4 ދޯނި ރަށުގައި އޮވެއެވެ. އަދި ބައެއް ދޯނި ފަހަރު ބޮޑު ކަންނެލީގެ މަސްވެރިކަމުގައި ހަރަކާތްތެރި ވެއެވެ.މަދު ބަޔަކު ނަމަވެސް އިހީގެ މަސައްކަތުގައި ހަރަކާތްތެރި ވެއެވެ. މީގެ އިތުރުން ބޭރު ރަށްރަށުން ނިލަންދޫގެ ބައެއް ވިޔަފާރި ވެރިންނަށް މަސްކިރާކަން ފާހަގަ ކުރެވެއެވެ. މިގޮތުން ކިރާ މަސް ނިލަންދޫގައި ކައްކައި، ހިއްކައިގެން މާލެ ގެންގޮސްގެން ވިއްކައި ހަދައެވެ. ހަމަމިހެން ރިހާކުރު ވެސް އެކަށޭނަ ވަރަކަށް ތައްޔާރުކޮށްގެން ވިއްކައި ހަދާކަން ފާހަގަ ކުރެވެއެވެ.\nދަނޑުވެރިއަކީ ނިލަންދޫގައި ކުރިއަރަމުން އަންނަ ވަރަށް ގިނަ ބަޔަކު ހަރަކާތްތެރިވާ މަސައްކަތެކެވެ. ދަނޑުވެރިން ޢާންމުކޮށް ހައްދާ ބާވަތްތަކުގެ ތެރޭގައި ކަރާ، ކޮޕީފަތް، ކިއުކަމްބާ، ބަރަބޯ، ފަޅޯ، އަދި ތަފާތު ބާވަތްތަކުގެ ފަތާއި، ދޮންކެޔޮ ފަދަ ބާވަތްތައް ހިމެނެއެވެ. ދަނޑުވެރިކަމުން ވެސް އެމަސައްކަތުގައި އުޅޭ މީހުން އެކަށޭނަ އާއްމުދަނީ އެއް ހޯދާކަން ފާހަގަ ކުރެވެއެވެ.\nއަމިއްލަ ވިޔަފާރި ހިންގުންEdit\nއަމިއްލަ ވިޔަފާރި ހިންގުމުގައި ވަރަށް ގިނަބަޔަކު ޝާމިލްވެއެވެ. މިގޮތުން ވިޔަފާރި ކުރާ ތަފާތު 8 ފިހާރަ ނިލަންދޫގައި ހުރެއެވެ. އަދި ސައި ހޮޓާގެ ގޮތުގައި ތަފާތު3ތަން ހިންގައެވެ. މިއީވެސް ފުދޭވަރެއްގެ ލާރި ލިބޭ މަސައްކަތެއްކަމަށް އެމަސައްކަތުގައި އުޅުއްވާ ބޭފުޅުން ގަބޫލު ކުރައްވައެވެ.\nސަރުކާރުގެ ވަޒީފާ އަދާކުރުންEdit\nނިލަންދޫގެ ވަރަށްގިނަ ބަޔަކު މާލޭގެ ސްކޫލްތަކާއި، ފުލުހުން، ސިފައިން، އަދި އެހެނިހެން އޮފީސްތަކުގެ ވަޒީފާތަކުގައި ހަރަކާތްތެރި ވެއެވެ. އެންމެ ގިނައީ އޮފީސް ވަޒީފާތަކުގައި އުޅޭ މީހުންނެވެ. އެންމެ ފަހުގެ ހިސާބުތައް ދައްކާގޮތުން ނިލަންދޫގެ 60 އަށްވުރެ ގިނަ ފަރާތްތައް ފުލުހުންނާއި ސިފައިންގެ ތެރޭގައި ހަރަކާތްތެރި ވެއެވެ. ދެން އެންމެ ގިނައީ ޓީޗަރުންކަން ފާހަގަ ކުރެވެއެވެ.\nނިލަންދޫގެ ރައްޔިތުން ދިރިއުޅުމަށްކުރާ އެހެނިހެން މަސައްކަތްތަކުގެ ތެރޭގައި ވަޑާންކުރުން، ފަންގިވިނުން،ރޯނުވެށުން، ފަދަ މަސައްކަތްތައް ހިމެނެއެވެ. މީގެ އިތުރުން ރަށުގައި ވަރަށް ގިނަ މީހުން ގުރޫޕް ހަދައިގެން ޢިމާރާތްކުރުމުގެ މަސައްކަތް ކުރާކަން ފާހަގަ ކުރެވެއެވެ. މަދުން ނަމަވެސް ރިސޯޓް ތަކުގައި ވެސް ނިލަންދޫގެ މީހުން މަސައްކަތްކުރެއެވެ.\nމިރަށުގެ ރައްޔިތުންގެ ނަމުގައި ވިޔަފާރީގެ އުސޫލުން ހިންގާ ތެއު ސެންޓަރެއް ޖެޓީ ސަރަހައްދުގައި ހުރެއެވެ. މި ސެންޓަރުން ނިލަންދޫގެ ރައްޔިތުންނަށާއި ދަތުރުވެރިންނަށް ބޭނުންވާ ހުރިހާ ބާވަތެއްގެ ތެލެއް ލިބެން ހުރެއެވެ. އޭގެ ތެރޭގައި ޑީސަލް، ޕެޓްރޯލް، ކަރާސީނު، ރޮޓެއްލާ، ކާސްޓްރޯލް ހިމެނެއެވެ. ރައްޔިތުންގެ ތެއު ސެންޓަރަކީ ފުޅާ ދާއިރާއެއްގައި ހިންގަމުން ގެންދާ ތަނަކަށްވާތީ، ތެލުގެ ޚިދުމަތް ދިނުމަށްޓަކައި ތެއު ސެންޓަރުގެ ގޯތީގައި ރައްޔިތުންގެ އަމިއްލަ ޚަރަދުގައި ހަދާފައިވާ ޢިމާރާތެއް ހުރެއެވެ.\nނިލަންދޫގެ އޮޑިދޯނި ފަހަރަށާއި، އެކިއެކި ބޭނުންތަކުގައި ނިލަންދުއަށް އަންނަ ބޭރު ރަށްރަށުގެ އުޅަނދުފަހަރަށް ލުއި ފަސޭހަ ގޮތެއްގައި ފެނުގެ ޚިދުމަތް ދިނުމުގެ ގޮތުން 01 ނޮވެމްބަރ 2002 ން ފެށިގެން މިރަށުގެ ޖެޓީ ސަރަހައްދުގައި ފެނުގެ ޚިދުމަތް ދޭން ފެށިފައި ވެއެވެ. ވާރޭ ފެނާއި، ފެންވެރުމަށް ބޭނުންވާ ވަޅުފެން ދޫކުރަމުން ގެންދަނީ އެއްވެސް އަގެއް ނެތި ހިލޭ ސާބަހަށެވެ.\nމިއަތޮޅު އަތޮޅު ތަޢުލީމީމަރުކަޒު ހުންނަނީ މިރަށުގައެވެ. ތަޢުލީމީ މަރުކަޒު ޢިމާރާތްކޮށް އެތަނުގައި ރަސްމީ ގޮތުން ކިޔަވައިދޭން ފެށިފައިވަނީ 20 ފެބްރުއަރީ 1986 ން ފެށިގެންނެވެ. އޭރު އެ މަރުކަޒުގައިތިބީ މުޅިއެކު 03 މުދައްރިސުންނެވެ. ކިޔަވައިދެނީ ގްރޭޑް5ގެ ފެންވަރަށެވެ. މި މަރުކަޒުގައި ގްރޭޑް7ގެ ފެންވަރަށް ކިޔަވައިދޭން ފަށާފައިވަނީ 1992 ވަނަ އަހަރުގައެވެ.\nތަޢުލީމީ ޙާލަތު އެއްދުވަހުން އަނެއްދުވަހަށް ރަނގަޅުވަމުން ދިއުމާއިއެކު 1996 ވަނަ އަހަރު މިމަރުކަޒުގައި ގްރޭޑް 8 އުފައްދައި ކޮމާރސް ސްޓްރީމަށް ކިޔަވައިދޭން ފެށުނެވެ. 1998 ވަނަ އަހަރު ގްރޭޑް 10 ށް ކިޔަވައިދޭން ފެށި މިމަރުކަޒުގައި އެންމެ ފުރަތަމަ ޖީ.ސީ.އީ އޯލެވެލް ހަދާފައިވަނީ 1999 ވަނަ އަހަރު 07 ކުދިންނެވެ. 2000 ވަނައަހަރުން ފެށިގެން ސައިންސް ސްޓްރީމަށް ކިޔަވައިދޭން ފެށި މިމަރުކަޒުގައި މިހާރު 02 ސްޓްރީމަށް ކިޔަވައިދެމުން ދެއެވެ. މިމަރުކަޒުގައި ކިޔަވަމުން ގެންދާ ދަރިވަރުންނަށް ކޮމްޕިއުޓަރުގެ ތަޢުލީމު ހޯދައިދިނުމުގެ ގޮތުން ނިލަންދޫ ރައްޔިތުންގެ އަމިއްލަ ޚަރަދުގައި 11 ކޮމްޕިއުޓަރ ސިސްޓަމް ހޯދައި ތަޢުލީމީ މަރުކަޒަށް ހަދިޔާ ކޮށްފައި ވެއެވެ.\nނިލަންދޫގައި އެރަށު އަންހެނުންގެ ތަރައްޤީއަށް މަސައްކަތްކުރާ ކޮމެޓީގެ ފަރާތުން ޕްރީސްކޫލެއް ހިންގަމުން ގެންދެއެވެ. ނިލަންދޫގެ ރކ. ކޮމިޓީންވެސް މި ޕްރީސްކޫލް ހިންގުމަށް ބޮޑެތި ޚަރަދުތައް ކުރަމުން ދެއެވެ. ޕްރީސްކޫލް މިހާރު ހިންގަނީ ރައްޔަތުންގެ ޢިމާރާތެއްގައެވެ. ނިލަންދޫ އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި ނިލަންދޫ ރ.ކ ކޮމިޓީން ޚަރަދުކޮށްގެން ނިލަންދޫގައި އަލަށް ޢިމާރާތްކުރި ޕްރީސްކޫލުގެ މަސައްކަތްނިމި 2008 ވަނަ އަހަރު އެ ސްކޫލުގައި ކިޔަވައިދިނުމުގެ މަސައްކަތް ފެށޭނެއެވެ.\nފ.އަތޮޅު ތައުލީމީ މަރުކަޒުEdit\nނިލަންދޫގައި ހުންނަ ފ.އަތޮޅު ތައުލީމީ މަރުކަޒަކީ 1986 ވަނަ އަހަރުގެ ފެބްރުއަރީ މަހުގެ ތެރޭގައި ހުޅުވުނު ތަނެކެވެ. މިތަން ހުޅުވައިދެއްވީ އޭރުގެ އެޑިޔުކޭޝަން މިނިސްޓަރ ޑރ މުޙައްމަދު ޒާހިރު ޙުސައިން އެވެ. ސާނަވީ ތަޢުލީމް މިމަރުކަޒުގައި ތަޢާރަފް ކުރެވުނީ 1996 ވަނަ އަހަރު އެވެ. ޖީސީ އޯލެވެލް އިމްތިޙާނުގައި ފުރަތަމަ ފަހަރަށް މިމަރުކަޒުގެ ފަރާތުން ބައިވެރިވެފައިވަނީ 1998 ވަނަ އަހަރުއެވެ. އެފަހަރު7ދަރިވަރަކު އެއިމްތިހާނުގައި އިށީދެފައި ވެއެވެ.\nފ.އަތޮޅު ތަޢުލީމީ މަރުކަޒު.\nސާނަވީ ތަޢުލީމް ފެށިގެން އައީ ކޮމާރސް ސްޓްރީމުން ކަމަށް ވިޔަސް އޭގެ ފަހުން ސައިންސް ސްޓްރީމް 2000 ވަނަ އަހަރުގައި ތަޢާރަފް ކުރެވިފައި ވެއެވެ. މިމަރުކަޒުން މިހާރު ލިބެން ހުރި ޚިދުމަތްތަތަކަށް ބަލާއިރު، ލައިބްރަރީ، ޓީޗިންގ ރިސޯސް ސެންޓަރު، ސައިންސް ލެބް، އަދި ކޮމްޕިއުޓަރު ލެބްގެ ޚިދުމަތް ފާހަގަ ކޮށްލެވެއެވެ.\nޢަބުދުﷲ އިސްމާޢީލްގެ ހަދާނީ ލައިބްރަރީEdit\nޢަބުދުﷲ އިސްމާޢީލްގެ ހަދާނީ ލައިބްރަރީ އަކީ ދިވެހިރާއްޖެ ދުށް މަޝްހޫރު ހިސާބު ޢިލްމުވެރިޔާ ޢަބުދުﷲ އިސްމާޢީލް ނުވަތަ ތުއްތު ގެ ހަދާނުގައި ބިނާކުރެވިފައިވާ ތަނެކެވެ. މިތަންކުރިން ހުރީ ފ. މަގޫދޫގައެވެ. ނިލަންދޫ އަށް މިތަން ބަދަލުކުރެވުނީ 1999 ވަނަ އަހަރުގެ ޖެނުއަރީމަހުގެ ތެރޭގައި ސަރުކާރުން ފ.އަތޮޅުގެ ވެރިކަން މަގޫދޫ އިން ނިލަންދޫ އަށް ބަދަލުކުރުމާއި ގުޅިގެންނެވެ. ތަފާތު ދާއިރާގެ ފޮތްތައް މިލައިބްރަރީ އިން ލިބެން ހުރެއެވެ. ރަށުގެ ޢާންމުންނާއި ސުކޫލް ކުދިންނަށް މިތަނުން ފޮތް ގެންގޮސްގެން ކިޔުމުގެ ފުރުޞަތު ހުޅުވާލެވިފައި ވެއެވެ.\nފ.ނިލަންދޫ ޕްރީ ސުކޫލް އަކީ މީގެ އަހަރުތަކެއް ކުރިންސުރެ ހިންގަމުން އަންނަ ތަނެކެވެ. މިއީ ނިލަންދޫ އަންހެނުނގެ ކުރިއަރުވާ ކޮމިޓީ އިން އިސްނަގައިގެން ހިންގަމުން އަންނަ ތަނެކެވެ. ޕްރީ ސުކޫލްގެ ޢާއިމާރާތް މިހާރު ހުރީ ނިމެން ކައިރިވެފައެވެ. އަންނަ އަހަރު ކުރީކޮޅު މިތަނުގައި ކިޔަވާން ދޭން ފަށާނެ އެވެ. މިހާރު ޕްރީ ސުކޫލްގެ ގޮތުގައި ބޭނުންކުރަނީ ކުރިން އަންހެނުންގެ މިސްކިތުގެ ގޮތުގައި ބޭނުންކުރި ތަނެވެ. މިތަނުގައި ކިޔަވައި ދިނުމަށް4ޕްރީ ސުކޫލް ޓީޗަރުން މަސައްކަތް ކުރައްވައެވެ.\nޓީޗިންގ ރިސޯސް ސެންޓަރުEdit\nފ.އަތޮޅު ތައުލީމީ މަރުކަޒުގައި ޓީޗިންގ ރިސޯސް ސެންޓަރެއް ގާއިމް ކުރެވުނީ 2006 ވަނަ އަހަރުގެ ތެރޭގައެވެ. މިއީ ރާއްޖެ ތެރޭގެ ސުކޫލެއްގައި ހެދުނު ފުރަތަމަ ޓީޗިންގ ރިސޯސް ސެންޓަރު އެވެ. ޔުނިސެފުން ހަދައިދިން މިސެންޓަރުގައި އިންޓަރނެޓްގެ ޚިދުމަތް 24 ގަޑީއިރު ޓީޗަރުންނާއި ދަރިވަރުންނަށް ލިބެން ހުރެއެވެ. އަދި ސްމާޓް ބޯޑާޢި އެހެނިހެން ކިޔަވާ ދިނުމުގެ ވަޞީލަތްތައް ބޭނުން ކުރެވެން ހުރެއެވެ.\nތަފާތު5ޓިއުޝަން ކްލާހާއި، ގުރުއާން ކްލާސްތައް ނިލަންދޫގައި ހިންގައެވެ. ގްރޭޑް9އަކާއި ހަމައަށް ޓިއުޝަން ކްލާސްތަކުން ޓިއުޝަން ދެއެވެ. ގުރުއާން ކްލާސްތަކުގައި އަކުރު ދަސްކޮށްދޭ ހިސާބުން ފެށިގެން ގޮސް ޚަތިމްކޮށް ނިމެންދެން ގުރުއާން ކިޔަވައިދިނުމުގެ ޚިދުމަތް ދެއެވެ.\nޞިއްޙީ މަރުކަޒު ޢިމާރާތްކުރުމުގެ މަސައްކަތްނިމި 30 އޭޕްރީލް 1996 ގައި ޚިދުމަތްދޭންފެށި މިމަރުކަޒު ހުޅުއްވައިދެއްވީ އެ ތާރީޚުގައި ދިވެހިރާއްޖޭގެ ޢިއްޒަތްތެރި ރައީސުލް ޖުމުހޫރިއްޔާ އަލްއުސްތާޛު މައުމޫނު ޢަބްދުލް ޤައްޔޫމެވެ. މިމަރުކަޒު ހުޅުވުމާއިއެކު ލަސްތަކެއްނުވެ ޑޮކްޓަރެއްގެ ޚިދުމަތް ލިބެން ފެށިއެވެ. އެހެން ކަމުން ކުރިން ޞިއްޙީޚިދުމަތް ލިބެމުން އައިވަރަށްވުރެ ރަނގަޅަށް ޚިދުމަތް ލިބެމުން ދިޔައެވެ. ޞިއްޙީމަރުކަޒު ބިނާކޮށްފައިވަނީ ކުރިން ރައްޔިތުންގެ ކާޑުގެ ހުރިތަނުގައެވެ. މިދެންނެވި ތަނުގައި ރައްޔިތުން ޢިމާރާތްކުރި ޞިއްޙީމަރުކަޒަކީ މިހާރު ނިލަންދޫ އޮފީސް ހިންގާ ނިލަންދޫ އަންހެނުންގެ މަރުކަޒު ޢިމާރާތެވެ.\nނިލަންދޫ ޞިއްޙީ މަރުކަޒުEdit\nނިލަންދޫގައި ޞިއްޙީ ޚިދުމަތް ފުރަތަމަ ތަޢާރަފްކުރެވުނީ ނިލަންދޫ ޞިއްޙީ މަރުކަޒުގެ ނަމުގައި ގާތްގަނޑަކަށް 1996 ހިސާބު ރައްޔިތުންގެ ޚަރަދުގައި ޑޮކްޓަރެއް ގެނެސް ޞިއްޙީ ޚިދުމަތް ދޭން ފެށުމުންނެވެ. އޭގެ ކުރިން ޞިއްޙީ ޚިދުމަތް ދެމުން ގެންދިޔައީ ރަށުގައި ތިބޭ ޢާއިލާގެ2ޞިއްޙީ އެހީތެރިންނެވެ. ފުރަތަމަ ޞިއްޙީ މަރުކަޒުގެ ގޮތުގައި ބޭނުންކޮށްފައިވަނީ މިހާރުގެ ނިލަންދޫ އޮފީސްގެ ގޮތުގައި ބޭނުންކުރާ ޢިމާރާތެވެ.\nފ.އަތޮޅު ޞިއްޙީ މަރުކަޒުEdit\nރައްޔިތުން ހިންގަމުން ދިޔަ ނިލަންދޫ ޞިއްޙީ މަރުކަޒު ސަރުކާރުގެ ތަނަކަށް ބަދަލުވެގެން ދިޔައީ 1999 ވަނަ އަހަރުގެ ކުރީކޮޅު ފ.އަތޮޅުގެ ވެރިކަން މަގޫދޫ އިން ނިލަންދޫ އަށް ބަދަލުކުރުމާއި ގުޅިގެންނެވެ. ނަތީޖާއެއްގެ ގޮތުން މިމަރުކަޒުގެ ނަން ފ.އަތޮޅު ޞިއްޙީ މަރުކަޒަށް ބަދަލުވެގެން ދިޔައެވެ. އަތޮޅު ޞިއްޙީ މަރުކަޒަށް ބަދަލު ވުމަށްފަހު އަބަދުވެސް އެއް ޑަކްޓަރަކު މަސައްކަތްކުރައްވާ ކަން ފާހަގަ ކުރެވެއެވެ. ފ.އަތޮޅު ޞިއްޙީ މަރުކަޒު ފުރަތަމަ ހިންގާފައިވަނީ ވެސް މިހާރު ހުރި ހޮސްޕިޓަލް ހިންގަމުންދާ ޢިމާރާތުގައެވެ.\nފ.އަތޮޅު ޞިއްޙީ މަރުކަޒު އަތޮޅު ހޮސްޕިޓަލަކަށް ބަދަލުކޮށް ރަސްމީ ގޮތުން ހުޅުވާފައިވަނީ 16 ޑިސެމްބަރު 2006 ގައި މިނިސްޓަރ އޮފް ހެލްތު އޮނަރަބަލް އަލްފާޟިލް އިލްޔާސް އިބްރާހީމް އެވެ. މިހާރު ފ.އަތޮޅު ހޮސްޕިޓަލުން ދެވޭ ޚިދުމަތްތަކުގެ ތެރޭގައި ބަލިމީހުން ބެލުން، ބޭސް އަޅައިދިނުން، އެދުމަތިކޮށްގެން ފަރުވާ ދިނުން، ބައެއް ކަހަލަ ލެބޯޓަރީ ޓެސްޓްތައް ކުރުން، އެކްސްރޭ ނަގައިދިނުން ކުދިކުދި އޮޕަރޭޝަންތައް ކުރުން، މާބަނޑު މީހުން ގަވާޢިދުން ބަލައި ޗެކްކުރުން، ވެކްސިން ޕްރޮގްރާމް ހިންގުން،ޞިއްޙީ ހޭލުންތެރިކަން އިތުރުކުރުމަށް ޕްރޮގްރާމްތައް ރާވައި ހިންގުން ފަދަ ކަންތައްތައް ހިމެނެއެވެ. އަމިއްލަ2ބޭސް ފިހާރަ ނިލަންދޫގައި ހިންގައެވެ. 2007ވަނަ އަހަރު އޮގަސްޓްމަހުގެ މައުލޫމާތު ތަކަށް ބަލާއިރު ފ.އަތޮޅު ހޮސްޕިޓަލްގައި2ހައުސް އޮފިސަރުން، އަންހެނުންގެ ބަލިތަކުގެ ޑަކްޓަރެއް އަދި ހޭނައްތާ ބަލިތަކުގެ ޑަކްޓަރެއް، މަސައްކަތް ކުރެއްވަމުން ދިޔައެވެ.\nފ.ނިލަންދޫގައި ހުންނަ އަމިއްލަ ބޭސް ފިހާރަ މެޑިސިން ޒޯން4 ފުރަތަމަ ހިންގާފައިވަނީ ނިލަންދޫ ޞިއްހީ މަރުކަޒު ހުރި އިމާރާތުގައެވެ. އެއަށްފަހު ފ.އަތޮޅު ޞިއްޙީ މަރުކަޒު ހެދުމާއި ގުޅިގެން ބޭސް ފިހާރަ ވެސް ވަކި އިމާރާތަކަށް ބަދަލު ކުރެވުނެވެ. އެގޮތުން މެޑިސިން ޒޯން4 ހިންގަނީ ނިލަންދޫ ރައްޔިތުންގެ އިމާރާތެއް ކުއްޔަށް ހިފައިގެންނެވެ. މެޑިސިން ޒޯން4 ހިންގަމުންދަނިކޮށް ބަގީޗާ ފާރމަސީގެ ނަމުގައި ފާރމަސީއެއް ހުޅުވާފައި ވެއެވެ. ނަމަވެސް މިތަން ވަނީ 2007 ވަނަ އަހަރުގެ ކުރީކޮޅު ބަންދުކޮށްފައެވެ.\nނިލަންދޫގައި ދިވެހި ބޭސްވެރިކަމުގެ ޚިދުމަތް ދެއްވާ ފަރާތެއް މިހާރު ވެސް ހުރެއެވެ. އެއީ ފ.ނިލަންދޫ އޯކިޑްވިލާ އަހުމަދު ޢަލީ އެވެ. ތަފާތު ވައްތަރުގެ ދިވެހި ބޭހުގެ ފަރުވާ އަހުމަދު ޢަލީ ދެއްވައެވެ.\nއަމިއްލަ މީހުންގެ އިންޖީނުގެEdit\nނިލަންދޫ ރައްޔިތުންގެ އިންޖީނުގެ ހެދުމުގެ ކުރިން ނިލަންދޫ އަށް ކަރަންޓް ފޯރުކޮށްދިނީ އަމިއްލަ ދެފަރާތަކުންނެވެ. އެއީ ސޯސަންވިލާ ޢަބުދުއްރައްޒާގު މުޙައްމަދު ސޯސަންވިލާގައި ހިންގި އިންޖީނުގެ އިންނާއި، ބަގީޗާގެ މޫސާ އަހުމަދު ބަގީޗާގޭގައި ހިންގެވި އިންޖީނުގެ އިންނެވެ. އޭރު ރަށުގެ މަގުތަކުގައި ހޮޅިބުރި ޖަހައިގެން އަލިކޮށްފައެއް ނުވެއެވެ.\nނިލަންދޫ ރައްޔިތުންގެ ބާ އިންޖީނުގެEdit\nނިލަންދޫ ރައްޔިތުންނަށް 24 ގަޑިއިރު ކަރަންޓްގެ ޚިދުމަތް މީގެ އަހަރުތަކެއް ކުރިން ފެށިގެން އަންނަނީ ލިބެމުންނެވެ. ނިލަންދޫ ރައްޔިތުންގެ އަމިއްލަ ޚަރަދުގައި ހިންގާ އިންޖީނުގެ އިން މުޅި ރަށަށް ބޭނުންވާ ކަރަންޓްގެ ޚިދުމަތް ދިޔައީ ފޯރުކޮށްދެމުންނެވެ. ނިލަންދޫ ރައްޔިތުންގެ ބާއިންޖީނުގެ ހުންނަނީ ފ.އަތޮޅު އޮފީސް އިމާރާތާއި ވިދިގެން ވެޔޮދޮށު މައިޒާން ގައެވެ. މިއިންޖީނުގެއިން ދެވޭ ކަރަންޓްގެ އެހީގައި މުޅި ރަށުގެ ހުރިހާ މަގެއްގައި 100 ފޫޓް ދުރުމިނުގައި ހޮޅި ޖަހައި މަގުތައް އަލިކުރެވިފައި ވެއެވެ. މީގެ އިތުރުން މީހުން އުޅޭ ހިސާބު ވަށައިގެންވާ ހޭޅިފަށުގައިވެސް ހޮޅިދަނޑި ހަރުކުރެވިފައި ވެއެވެ.\nފ.ނިލަންދޫ އާ އިންޖީނުގެ\nނިލަންދޫ ރައްޔިތުންގެ އާ އިންޖީނުގެEdit\nނިލަންދޫ ރައްޔިތުންގެ އާ އިންޖީނުގެ ވަނީ ދާދި ފަހުން ހުޅުވިފައެވެ. އަދި 200 ކިލޯ ވޯޓްގެ ބޮޑު އިންޖީނެއް ދާދި ފަހުން ވަނީ ބެހެއްޓިފައެވެ. މިއިންޖީނުގެ ހުންނަނީ ނިލަންދޫ ހުޅަގުކޮޅު ބަދަރުގައެވެ. މުދާ ބާލާ ޖެޓީ ކައިރީގައި ބިނާކުރެވިފައިވާ މިއިންޖީނުގޭގެ ކަންތައްތައް ބަލަހައްޓައި ހަދަނީ ނިލަންދޫ ރައްޔިތުންގެ އޮފީހުންނެވެ. އާއިންޖީނުގެ އަށް ކަރަންޓް ބަދަލުކޮށް އަލަށް ފޮށީތައް ބަހައްޓައި ކޭބަލްތައް ވަޅުލުމާއި އެހެނިހެން މަސައްކަތްތައް ނިލަންދޫ ރައްޔިތުންގެ ޚަރަދުގައި ކޮށްދީފައިވަނީ އެސްޓިމޭޓް އުސޫލުން ނަމީރާ ކުންފުނިންނެވެ.\nނިލަންދޫ އާޘާރީ ސަރަޙައްދުEdit\nނިލަންދޫ ގައި އޮންނަ އާސާރީ ސަރަހައްދަކީ ދިވެހި ރާއްޖޭގައި ތާރީޚީ ގޮތުން ބަލާއިރު ވަރަށް ފާހަގަ ކޮށްލެވޭ ތަނެކެވެ. އެސަރަހައްދުގައި ހުރި ނިލަންދޫ އާސާރީ މިސްކިތަކީ ދިވެހި ރާއްޖެ އިސްލާމްވުމަށްފަހު އެންމެ ފުރަތަމަ ބިނާކުރެވުނު މިސްކިތްތަކުގެ ތެރޭގައި ހިމެނޭ ތަނެކެވެ. މިސަރަހައްދުގައިވާ އާސާރީ ތަންތަނަކީ މީލާދީ ސަނަތުގެ6ވަނަ ގަރުނުގެ ތެރޭގައި ބިނާކޮށްފައިވާ ތަންތަންކަން ސައިންޓިފިކް ހޯދުންތަކުން އެގެއެވެ.\nފ.ނިލަންދޫ އާސާރީ މިސްކިތް\nނިލަންދޫ އާސާރީ ސަރަހައްދުގައި ހުންނަ އާސާރީ މިސްކިތަކީ ދިވެހި ރާއްޖޭގެ ތާރީކްގައި ވަރަށް ފާހަގަ ކޮށްލެވޭނެ މިސްކިތެކެވެ. ބުނެވޭގޮތުގައި މިިމިސްކިތަކީ ދިވެހި ރާއްޖެ އިސްލާމް ކުރެއްވި އިރު ހުންނެވި ރަދުން އައްސުލްތާން މުޙައްމަދު ބިން ޢަބުދުﷲ ބިނާކުރެއްވި3މިސްކިތުގެ ތެރެއިން އެއް މިސްކިތެވެ. އަނެއް ދެމިސްކިތަކީ މާލޭ ހުކުރު މިސްކިތާއި، ދަރުމަވަންތަ މިސްކިތެވެ. ކުރިން ނިލަންދޫ އާސާރީ މިސްކިތުގައި ކުރިން ހުކުރު ކޮށްފައި ވެއެވެ.\nފޯމަތި މިނަން ކިޔަނީ ނިލަންދޫ އާސާރީ ސަރަހައްދުގައި އޮންނަ އުސް ފަސް ގަނޑަކަށެވެ. ކުރިން އުސްމިނުގައި 30 ފޫޓް ހުރި މިފަސް ގަނޑުން ފަސް ނެގުމުގެ ސަބަބުން މިހާރު ވަނީ ވަރަށް ބޮޑަށް ތިރިވެފައެވެ. މިހާރު މިފަސްގަނޑުގެ އުސްމިނުގައި ހުރީ ގާތްގަނޑަށް 10 ފޫޓް ވަރުކަމަށް ބުނެއެވެ.\nނިލަންދޫ އާސާރީ މިސްކިތުގެ ގޯތީގެ ތެރޭގައި ހުންނަ ބޮޑު ފެންވަޅަކީ ނިލަންދޫ ރައްޔިތުން މިހާރު ވެސް ބުއިމަށް ބޭނުންކުރާ ފެން ގެންދާ ވަޅެކެވެ. އެންމެ ކުރީ ޒަމާނުގައި ރައްޔިތުން މުޅިންވެސް ބޭނުންކުރަނީ މިވަޅު ކަމަށް ވެއެވެ.\nނިލަންދޫ އާސާރީ ސަރަހައްދުގައިވާ އާސާރީ މިސްކިތުގެ ކުރިމަތިން ބިމުގެ އަޑީގައި މިވެޔޮ ވެއެވެ. މިވެޔޮ ވަނީ ފަސް އަޅައި ބައްދައި ލައިފައެވެ. 1984 ގައި ނޯރވޭގެ އާކިއޮލޮޖިސްޓް ތޯހާ ދާލް ވަނ މިވެޔޮ ކޮނެ ދިރާސާތަކެއް ކޮށްފައެވެ. މުސްތަގުބަލްގައި މިވެޔޮކޮނެ ފެންނަގޮތަށް ހަދައިފިނަމަ ފަތުރުވެރިންނަށް ޚާއްޞަ މަންޒިލަކަށް ނުވަތަ ސައިޓަކަށް މިތަން ހެދިދާނެ ކަމަށް ދިރާސާކުރާ ފަރާތްތަކުން ބުނެއެވެ.\nޑޭލައިޓް ކްލަބަކީ ނިލަންދޫގައި އެންމެ ދުވަސްވީ ކްލަބް ނުވަތަ ޖަމްޢިއްޔާ އެވެ. މީގެ އެތައް އަހަރެއް ކުރިން އުފެދުނު މިޖަމްއިއްޔާގެ އިދާރާ ހުންނަނީ ފ.ނިލަންދޫ ދަނބުގޭގައެވެ. މިޖަމްޢިއްޔާއިން ރަށުގެ ތަރައްގީ އަށް ތަފާތު ޚިދުމަތްތައް ކޮށްދީ އަދި އެފަދަ ކަންކަމުގައި އަމަލީ ގޮތުން ބައިވެރި ވެފައި ވެއެވެ. ނިލަންދޫގައި ބިނާކުރެވިފައިވާ މަސްޖިދުއް ސަލާމް އަކީ ޑޭލައިޓް ކްލަބްގެ ވަރަށް ބޮޑު އެހީއާއެކު ބިނާކުރެވިފައިވާ ތަނެއްކަން ފާހަގަ ކުރެވެއެވެ.\nފ.އ.ތ.މ އިސްދަރިވަރުންގެ ޖަމްއިއްޔާEdit\nފ.އ.ތ.މ އިސްދަރިވަރުންގެ ޖަމްއިއްޔާ އަކީ ފ.އަތޮޅު ތަޢުލީމީ މަރުކަޒު ނިންމާ ދަރިވަރުންގެ ތެރެއިން ޖަމްއިއްޔާގައި ބައިވެރިވާން ބޭނުން މީހުންނަށް ވަނުމުގެ ފުރުޞަތު އޮންނަ ޖަމްޢިއްޔާ އެކެވެ. މިޖަމްޢިއްޔާ އުފެދިފައިވަނީ 1990 ގެ އަހަރު ތަކުގެ ކުރީކޮޅުގައެވެ. މިއީވެސް ތަފާތު ތަރައްގީގެ ހަރަކާތްތަކުގައި ބައިވެރިވާ ޖަމްއިއްޔާއެއްކަން ފާހަގަ ކުރެވެއެވެ.\nޖަމްޢިއްޔަތުއް ޝަބާބު ނިލަންދޫEdit\nޖަމްޢިއްޔަތުއް ޝަބާބު ނިލަންދޫ އަކީ 2006 ވަނަ އަހަރުގައި އުފެދިފައިވާ ޖަމްއިއްޔާ އެކެވެ. އުމުރުން ހަގު މިޖަމްއިއްޔާއަކީ އިލްމީ ގޮތުން ފާހަގަކޮށްލެވޭ ފަރާތްތަކެއް ހިމެނޭ ޖަމްއިއްޔާ އެކެވެ. ތަފާތު ކުޅިވަރު މުބާރާތްތައް ރާވައި ހިންގުމުގެ މިޖަމްޢިއްޔާ ދަނީ ހަރަކާތްތެރި ވަމުންނެވެ.\nޑިވެލޮޕްމަންޓް އެންޑް ވެލްފެއަރ އެސޯސިއޭޝަން އޮފް ނިލަންދޫ 'ޑޯން ގެ ނަމުގައި މާލޭގައި އުޅޭ ނިލަންދޫ ރައްޔިތުން ޖަމްޢިއްޔާއެއް ރަޖިސްޓްރީ 23 އޮގަސްޓް 2007 ގައެވެ. މިޖަމްޢިއްޔާގައި މިހާރު 100 އަށްވުރެ ގިނަ މެންބަރުން ތިބިކަމަށް ވެއެވެ. މިއީ ރަށުގެ ތަރައްގީއަށްޓަކައި ތަފާތު ހަރަކާތްތައް ހިންގުމަށް މާލޭގައި އުޅޭ ނިލަންދޫގެ ގިނަ އަދަދެއްގެ ރައްޔިތުން ބައިވެރިވެގެން އުފެއްދި ޖަމްޢިއްޔާއެކެވެ.\nފ.އަތޮޅު އޮފީސް ނިލަންދޫއަށް ސަރުކާރުން ބަދަލު ކުރައްވާފައިވަނީ 18 ޖެނުއަރީ 1999 ގައެވެ. އޭގެ ކުރިން އަތޮޅުއޮފީސް ހިނގަމުން ދިޔައީ މިއަތޮޅު މަގޫދޫގައެވެ. މިހާތަނަށް މިއަތޮޅުގައި 35 ބޭފުޅުން އަތޮޅުވެރިކަން ކުރައްވާފައި ވެއެވެ. އެންމެ ފުރަތަމަ މިއަތޮޅުގެ އަތޮޅުވެރިކަން ކުރައްވާފައިވާކަން އެނގިފައިވަނީ 1904 ވަނަ އަހަރު މާފަތްގޭ އަލްމަރުޙޫމް ޙަސަންމަނިކެވެ.\nނިލަންދެ އަތޮޅު އުތުރުބުރީ ޕޮލިސް ސްޓޭޝަންEdit\nފ.އަތޮޅު ތަޢުލީމީ މަރުކަޒުEdit\nފ.އަތޮޅު ތަޢުލީމީ މަރުކަޒަކީ 1986 ވަނަ އަހަރު ހުޅުވުނު ސުކޫލް އެކެވެ.ފ.އަތޮޅު ތަޢުލީމީ މަރުކަޒު ޢިމާރާތްކޮށް އެތަނުގައި ރަސްމީ ގޮތުން ކިޔަވައިދޭން ފެށިފައިވަނީ 20 ފެބްރުއަރީ 1986 ން ފެށިގެންނެވެ.ފ.އަތޮޅު ތައުލީމީ މަރުކަޒު ހުޅުވައިދެއްވީ އޭރުގެ އެޑިޔުކޭޝަން މިނިސްޓަރ ޑރ މުޙައްމަދު ޒާހިރު ޙުސައިން އެވެ. އޭރު އެ މަރުކަޒުގައިތިބީ މުޅިއެކު 03 މުދައްރިސުންނެވެ. ކިޔަވައިދެނީ ގްރޭޑް5ގެ ފެންވަރަށެވެ. މި މަރުކަޒުގައި ގްރޭޑް7ގެ ފެންވަރަށް ކިޔަވައިދޭން ފަށާފައިވަނީ 1992 ވަނަ އަހަރުގައެވެ.\nސާނަވީ ތަޢުލީމް ފެށިގެން އައީ ކޮމާރސް ސްޓްރީމުން ކަމަށް ވިޔަސް އޭގެ ފަހުން ސައިންސް ސްޓްރީމް 2000 ވަނަ އަހަރުގައި ތަޢާރަފް ކުރެވިފައި ވެއެވެ. މިމަރުކަޒުން މިހާރު ލިބެން ހުރި ޚިދުމަތްތަތަކަށް ބަލާއިރު، ލައިބްރަރީ، ޓީޗިންގ ރިސޯސް ސެންޓަރު، ސައިންސް ލެބް، އަދި ކޮމްޕިއުޓަރު ލެބްގެ ޚިދުމަތް ފާހަގަ ކޮށްލެވެއެވެ. ސާނަވީ ތައުލީމު ފެށުނުތާ 11 އަހަރު ފަހުން 2008 ވަނަ އަހަރު މިމަރުކަޒުގައި މަތީ ސާނަވީ އަށް ކިޔަވައިދޭން ވަނީ ފަށާފައެވެ.\nމިއަތޮޅު އަތޮޅު އޮފީސް 18 ޖެނުއަރީ 1999 ގައި ނިލަންދުއަށް ބަދަލުކުރެއްވުމާއި ގުޅިގެން ނިލަންދޫ އޮފީސް ހިނގަމުން ދިޔަ ޢިމާރާތަށް އަތޮޅު އޮފީސް ބަދަލުކުރުމުން އެ ތާރީޚުން ފެށިގެން 30 ނޮވެމްބަރ 2000 އަށް ނިލަންދޫ އޮފީސް ހިންގާފައިވަނީ ނިލަންދޫ ބީޗްހައުސް ގައެވެ. ނިލަންދޫގައި އަލަށް ޢިމާރާތްކުރި ނިލަންދޫ ކޯޓުގެ މަސައްކަތްނިމި އެ ޢިމާރާތަށް ކޯޓުގެ މަސައްކަތް ބަދަލުކުރުމާ ހަމައަށް ނިލަންދޫ ކޯޓުވެސް ހިންގާފައިވަނީ ބީޗްހައުސް ގައެވެ. 01 ޑިސެމްބަރ 2000 ން ފެށިގެން ނިލަންދޫ އޮފީސް ހިންގަމުންދަނީ ނިލަންދޫ އަންހެނުންގެ މަރުކަޒުގައެވެ ނިލަންދޫ އަންހެނުންގެ މަރުކަޒަކީ ނިލަންދޫ ރައްޔިތުން ޞިއްޙީ ޚިދުމަތް ދިނުމަށްޓަކައި ސަރުކާރުގެ އެހީއާއި އެކު ނިލަންދޫ ރައްޔިތުންގެ އަމިއްލަ މަސައްކަތުން ހަދާފައިވާ ޢިމާރާތެކެވެ.\nޢަބުދުﷲ އިސްމާޢިލްގެ ހަދާނީ ލައިބްރަރީEdit\nފ.ނިލަންދޫ އާސާރީ ސަރަހައްދު\nބޯހިމެނުން 2006 ގެ ނިލަންދެ އަތޮޅު އުތުރުބުރީގެ ނަތީޖާ\nފ. ނިލަންދޫގެ ބައެއް ބައެއް ރައްޔިތުންގެ ފަރާތުން\nLast edited on 21 ފެބްރުއަރީ 2009, at 10:30\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ފެބްރުއަރީ 2009، 10:30 ގައެވެ.


އަޅުގަނޑުމެންގެ ކައިވެންޏަށް3ވަނަ އަހަރުން ފެށިގެން ފިރިމީހާ އަޅުގަނޑާއި ދުރުހެލިވާން ފަށައިފިއެވެ. އެކުގައި ނިދަން އޮށޯތްނަމަވެސް އަޅުގަނޑަށް އެއްވެސް ސަމާލުކަމެއް ނުދެއެވެ. އަދި ދަރިއަކު ބޭނުންވެގެން އާދޭސްކުރާއިރުވެސް އެކަމަށްވެސް ސަމާލުކަމެއް ނުދެއެވެ.\nފިރިމީހާގެ ހިތް އަޅުގަނޑުގެ މައްޗަށް ލެންބުވޭތޯ އަޅުގަނޑަށް ކުރެވުނުހައި މަސައްކަތެއް ކުރީމެވެ. ނަމަވެސް އެއިން އެއްވެސް މަސައްކަތަކުން އެއްވެސް ނަތީޖާއެއް ނުނުކުމެއެވެ. އެހެންކަމާއިއެކުގައިވެސް އުންމީދު ކަނޑައެއް ނުލަމެވެ.\nމިފަދަ ޙާލެއްގައި އުޅެމުން ގޮސް ކައިވެންޏަށް6ވަނަ އަހަރު އަޅުގަނޑަށް އެނގުނީ ފިރިމީހާގެ ދެވަނަ އަންތބެއް އިންނަކަމާއި2އަހަރުގެ ދަރިއަކުވެސް ލިބިފައިވާ ކަމެވެ. އެވާހަކަ ދެއްކުމުން ފުރަތަމަ ކުރީ އިންކާރެވެ. ނަމަވެސް އެއިރު އެކަމުގެ ފުރިހަމަ ހެކި އަޅުގަނޑުގެ އަތުގައިހުރުމުން އަނބިމީހާ އާއި ދަރިފުޅުގެ ނަން ބުނުމުން އެއްބަސްވެ އެވާހަކަ ކިޔައިދީފިއެވެ.\nފިރިމީހާ ބުނީ އަޅުގަނޑާއި ދުރުހެލިވީވެސް އެކުގައި ރޭނުކުރަނީވެސް އަޅުަނޑަށް ދަރިއަކު ލިބިއްޖެނަމަ2ދަރިންނަށް ޚަރަދުނުކުރެވޭނެތީކަމަށެވެ. އެހެން ބުނުމުން އަޅުގަނޑު ދިއައީ ހަމަ ތަރިބުރައިގެންނެވެ. ފިރިމީހާގެ ނިޔަތަކަށްވެފައި އެއޮތީ އަޅުގަނޑަށް އަންތބެއްގެ ނުދިނުމާއި މުޅި އުމުރު އޭނާގެ އަޅެއްގެ ގޮތުގައި ބަހައްޓަންކަން އެނގުމުންނެވެ.\n2،3ދުވަސްވަންދެން ވިސްނީމެވެ. އެންމެފަހުން ބުނީމެވެ. "މިހައިތަނަށްވީ ހުރިހާ ކަމަކަށް އެއްވެސް މައްސަލައެއް ނެތެވެ. ހަމަ ހިތް ޙަލާލެވެ. ހަގު އަންބަށާއި ދަރިފުޅަށްވެސް ހަމަ ހިތް ޙަލާލެވެ. ދެމައިންނަށް އަހަރެންގެ ހެޔޮދުޢާ ސަލާމް ރައްދުކޮށްދޭށެވެ. ތިހާ މަދު ފައިސާކޮޅެއް ލިބޭއިރު2އަނބިން ގެންގުޅުންވާނީ ވަރަށް ބޮޑު ތަކްލީފަކަށެވެ. ކޮންމެ މީހަކަށްވެސް އިސްކަން ދެވޭނީ ދަރިފުޅަށެވެ. ދަރިފުޅުގެ މަންމަ އަށެވެ. ވީމާ އަހަރެން ވަރިކޮށްލައިދޭށެވެ."\nއެއިރު އަހަރެންގެ ހިތުގައި އަޅަމުންދިއަ ވޭން އެނގޭނީ ހަމަ އަހަރެންނަށެވެ. ނަމަވެސް އެކަމެއް ބޭރުފުށަކުން ނުދައްކަމެވެ. ނަޞީބަކުން އޭނާ އަޅުގަނޑު ވަރިކުރިއެވެ. ކައިވެނިކޮށްގެން ގެއިން ނުކުތީ އެނބުރި ގެއަށް ދިރިއުޅެން ދާނަ ނުޖެހޭނެކަމުގެ ވަރަށް ފޮނި އުންމީދާއިއެކުގައެވެ. ނަމަވެސް ވަރިކުރުމުން އެނބުރިގެއަށް ދިއައީއެވެ. މައިންބަފައިން އަހަރެންނަށް ހަމްދަރުދީވެ މަރުޙަބާ ކިޔެވެ.\nގޭގައި ފިހާރައެއް ހުރެއެވެ. އެތަން ހުންނަނީ ކުއްޔަށްދީފައެވެ. ފިހާރަ ހިފައިގެން އުޅޭ މީހާ ގާތު ބުނުމުން ވަރަށް ފަސޭހައިން އަހަރެންނަށް ވަޒީފާދިނެވެ. ވަޒީފާގައި އުޅެން ފެށުމުން ދެމީހުންގެ މެދުގައި ގާތް ގުޅުމެއް އުފެދި ލޯތްބަށް ބަދަލުވުމުން ދެމީހުން ކައިވެނިކުރީއެވެ. ކައިވެނިކުރިތަނާ ދަރިއަކުވެސް ލިބިއްޖެއެވެ. އެކުގައި އުފާވެރި ދިރިއުޅުމެއްވެސް ލިބިއްޖެއެވެ.\nކައިވެންޏަށް މިހާރު5އަހަރެވެ. އަދި އިރާދަކުރެއްވިއްޔާ އެއްވެސް މައްސަލައެއް ނުޖެހެއެވެ. އުފަލުގައި އެބަ ދިރިއުޅެވެއެވެ. ދުޢާއަކީ އެކުގައި ޢުމުރަށް ދިރިއުޅެވުމެވެ. ތަނަވަސްކަމަށް ބަލައިފިނަމަ ގޯތިން ލިބުނު ތަންކޮޅުގައި ދެމީހުން އެކުގައި ކުރާ މަސައްކަތުން5ބުރިއަށް ގެއެއް އެޅިއްޖެއެވެ. އިތުރު2ފިހާރަ ހުޅުވިއްޖެއެވެ. އެންމެ އުފާވާ ކަމަކީ މަސައްކަތުގައި ނޫން ގޮތަކަށް ފިރިމީހާ ގެއިން ބޭރަށްދާނަމަ، ޚާއްޞަކޮށް ރޭގަނޑު ބޭރަށްދާނަމަ ކޮންމެ ތަނަކަށް ދާނަމަވެސް ދެމީހުން އެކުގައި ނޫނީ ނުދާކަމެވެ.\nމިއަދުނޫހުގެ ކިޔުންތެރިންނަށް ބުނެލަން ބޭނުންވަނީ އަޅުގަނޑަށް ކުރިމަތިވިފަދަ ޙާލަތެއް މެދުވެރިވެއްޖެނަމަ ފުރަތަމަކަމަކަށް ފިރިމީހާއަށް ލިބިފައިވާ ދަރިންނަށް ހިތްބަރުނުކޮށް ހެޔޮދުޢާކުރާށެވެ. އެކުދިންގެ އެއްވެސް ކުށެއް ނޯންނާނެއެވެ. ކުށްވެރިއަކީ ކުށްކުރި މީހާއެވެ. ފިރިމީހާއެވެ. ދެވަނަ ކަމަކަށް ބުނެލަން ބޭނުމީ ޝަކުވާކުރަން މަޑުނުކުރާށެވެ. އެކަމުން ލިބޭނީ ހިތްދަތިކަމާއި އިތުރު އަނިޔާއެވެ. ތެދުވެރި ގޮތުގައި ހުރިނަމަ މާއުފާވެރި ޙަޔާތެއް މިންވަރުކުރައްވަވާނެތެވެ. އިން ޝާ ﷲ\n- ރައީފާ / މިއަދުނޫހުގެ ކިޔުންތެރިއެއް


Ibu ge campaign Manager akah Nasheed! | Mihaaru\nނަޝީދާއި އިބޫ އެކުގައި: އެމްޑީޕީގެ ރިޔާސީ ކެންޑިޑޭޓަކަށް އިބޫ ނެރެން ހަމަޖެއްސީ ނަޝީދަށް ވާދަކުރެއްވުމުގެ ފުރުސަތު އިލެކްޝަންސް ކޮމިޝަނުން ނުދިނުމުން. --ފޮޓޯ/ސޯޝަލްމީޑިއާ\n19 އޯގަސްޓް 2018 - 10:36\nއަންނަ މަހު 23 ގައި ނަގާ ވޯޓުގައި ރައީސް އަބްދުﷲ ޔާމީން ބަލިކޮށް، އިބޫ އަށް އިންތިޚާބު ކާމިޔާބު ކޮށްދެއްވުމުގެ މަސައްކަތްޕުޅު ނަޝީދު ކުރައްވަނީ ސްރީ ލަންކާގައި ހުންނަވައިގެންނެވެ.\nރިޔާސީ އިންތިޚާބާ ގުޅޭ ގޮތުން އިބޫ މިދިޔަ ހުކުރު ދުވަހު "މިހާރު" އަށް ދެއްވި ޚާއްސަ އިންޓަވިއުއެއްގައި، ކުޑައިރުއްސުރެން އެންމެ ގާތް އެކުވެރިޔާ ނަޝީދު، އޭނާގެ ކެމްޕޭންގައި އުޅުއްވަން ޖެހިވަޑައިގަންނަވާ މިންވަރާ ގާތަށް ވެސް ނޫޅުއްވާ ކަމަށް ބައެއް މީހުން ދައްކާ ވާހަކަތަކާއި ކުރާ ތުހުމަތުތަކަށް ވަނީ ޖަވާބު ދެއްވައިފަ އެވެ.\nނަޝީދު ދިފާއުކުރައްވައި އިބޫ ވިދާޅުވީ، "މި ކެމްޕޭން ތެރޭގައި ރައީސް ނަޝީދު އެބަ ހުންނެވި" ކަމަށެވެ. އިބޫ ގަބޫލުކުރައްވާ ގޮތުގައި، ކެމްޕޭންގައި އެންމެ ހަރަކާތްތެރިކޮށް އުޅުއްވާ އެއް ބޭފުޅަކީ ވެސް ނަޝީދެވެ.\n"އަޅުގަނޑުމެންގެ އެތެރޭގައި އޮންނަ ވަޓްސްއެޕް ގްރޫޕްގައި އިއްޔެ [ބުރާސްފަތި ދުވަހު] ލިއުއްވާފައި އޮތް މިވަގުތު ކެމްޕޭން މެނޭޖަރަކީ ތިމަންނައޭ. އެ ދައުރާ މިހާރު ހަވާލުވެވަޑައިގެންނޭ މި ހުންނެވީ،" އިބޫ ވިދާޅުވި އެވެ.\nއިދިކޮޅުގެ ކެމްޕޭން ހަރަކާތެއްގައި އިބޫ ބައިވެރިވެވަޑައިގަންނަވަނީ.\nރިޔާސީ އިންތިޚާބަށް އެމްޑީޕީން ބޭއްވި ޕްރައިމަރީގައި ރިޔާސީ ކެންޑިޑޭޓަކަށް ހަމަޖެއްސީ ނަޝީދެވެ. އެކަމަކު އެމަނިކުފާނަށް އިއްވާފައިވާ 13 އަހަރުގެ ޖަލު ހުކުމާ ހެދި، އިންތިޚާބަށް ޝަރުތު ހަމަނުވާ ކަމަށް އިލެކްޝަންސް ކޮމިޝަނުން އެންގުމުން، އެމްޑީޕީން ނިންމީ ގުޅިފައިވާ ޕާޓީތަކުން އެންމެ އިތުބާރުކުރާ، ތާއީދު ބޮޑު އިބޫ، ކެންޑިޑޭޓެއްގެ ގޮތުގައި ނެރުމަށެވެ. އެ ނިންމުމަށް ޕާޓީތަކުން ރުހުން ދީ، ރަނިން މޭޓަކަށް ކަނޑައަޅާފައި ވަނީ ރައްޔިތުންގެ މަޖިލީހުގެ ކާށިދޫ ދާއިރާގެ ޖުމްހޫރީ ޕާޓީގެ މެމްބަރު ފައިސަލް ނަސީމެވެ.\nއިބޫ ވިދާޅުވި ގޮތުގައި އިދިކޮޅު ޕާޓީތަކުގެ ހުރިހާ ލީޑަރުންގެ ވެސް އަޒުމާއި މިސްރާބު ހުރީ އެއް ދިމާލަކަށެވެ. އެއީ، މި އިންތިޚާބުގައި ރައްޔިތުންނަށް ކާމިޔާބީ ހޯދައިދިނުމެވެ.\nރައީސް މުހައްމަދު ނަޝީދު އެމްޑީޕީ އިދިކޮޅު ފަރާތްތައް އިލެކްޝަންސް ކޮމިޝަން ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް\n74 ކޮމެންޓް, 289 ރިއެކްޝަންސް\nޕީޕީއެމްއަކީ މައުމޫންގެ ޕާޓީ، އެޕާޓީގެ މީހުން ޔާމީން ގާތު ވަގުތީ ގޮތުން ތިއްބަސް އެމީހުންވޯޓް ދޭނީ އިބޫ އަށް، އެއީ މައުމުން މިނިވަންކޮށް އެމީހުންގެ ޕާޓީ އެމީހުންނަށް އިއާދަކޮށް މައުމޫން އާއި އެޕާޓީ ހަވާލުވެވޭން އޮތީ އިބޫއަށް ވޯޓް ދީގެން ކަމަށްވާތީ.\nޢިބޫޢާމެދު ކުރި އުންމީދު ފެނަށް\nނަޝީދު ގެ ވެރިކަމެއް އަލުން ބޭނުމެއް ނޫނެކެވެ. ވަރަށް ސަލާމް\nމި ޑިމޮކްރަސީގަ ހުރިހާ ކަމެއްވެސް ގޭތެރެއިން މި ނިންމާލަނީ.\nޤާނޫނު އަސާސީ ގިޓައަކަށް ހަދައި އެއިން ބޭނުން އިރަކު ބޭނުން ރާގެއް ކުޅެ، ހުރިހާ މިނިވަން މުއައްސަސާތައް އޮށްގޮނޑި އަކަށްބަދަލުކޮށްގެން ހިލާލާލަ ހިލާލާ އޮތް ބާރެއްގެ ދަށުން ބާއްވާ އިންތިހާބެއް ކާމިޔާބު ވާނެ ގޮތެއް ވިސްނުމަކަށް ނާދޭ.\nވަރަށް ސާފު ނަޝީދު ޕްރެޝަރ އިބޫއަށް އޮތް ކަމާއި އެއީ އިބޫ ވެސް މުޅި އިއްތިހާދު ވެސް އެދޭގޮތް ނޫންކަން. ނަޝީދު ވެއްޖެ ނޫންތޯ ތިސަކަރާތް ގަނޑު ހުއްޓާލަން.\nނަޝީދު ގެ ޕަޕެޓް އެހެންވީމާ ޖެހޭނީ ދޭން ދޯ....\nއިބޫގެ ކެމްޕޭން މެނޭޖަރަކަށް ނަޝީދު ... ނުދީފިއްޔާ ނިމުނީ ދޯ....\nނަޝީދަކީ ވަރަށް ފައްކާ ކެމްޕަިނަރެކެވެ. އެމަނިކުފާނުގެ މެނޭޖަރކަން ވާނީ އަޖައިބު ކުރުވަނިވި ހެޔޮބަދަލު ތަކެއްގެ ސިއްރު ކަމުގައެވެ. ވަރަށް މަރުހަބާއެވެ.\nއަންނި ކީއް އެކަކުވެސް މާލޭ ބޭފުޅަކައްނޫނީ ވެރިކަން ދޭން އަދި ރެޑީއެެއްނޫން!\nޔާމީނާ ނަޝީދުގެ ތަފާތަކީ މިއެވެ. ނަޝީދަކީ ފަހަތަށް ޖެހެންވާ ވަޤުތު އެކަން ކުރުމުގެ ހިތްވަރު ހުރި ހިތްތިރި ފަހުލަވާނެކެވެ. ޔާމީނަކީ ޣަރަޤުވިޔަސް ދޫދޭން ނުކެރޭ ހަރުކަށި ބޮޑާ ފިނޑިއެކެވެ.\nއެހެންގޮތެއް ނެތުނީމަ ފަހަތައްޖެހެން ޖެހުނީއެވެ.\nފަހަތަށް ޖެހުނީކީ ނޫން. ގަދަކަމުން ފަހަތަށް ކޮށްޕާލަން ޖެހުނީ. މިހާރުވެސް އެހެރީ ރެޑީގަ އިބޫ އަތުން ޓިކެޓް އަތުލަން.\nޔާމީން ފަހަތަށް ޖެހޭ ސަބަބެއް އެބައޮތްތަ؟


Trump ah maruhabaa kiyan India in thahyaaruvefai\nނިއު ދިއްލީ (ފެބްރުއަރީ 24) - އެމެރިކާގެ ރައީސް ޑޮނަލްޑް ޓްރަމްޕް އިންޑިއާއަށް ކުރައްވާ ފުރަތަމަ ދަތުރުފުޅުގައި މުޅި ދުނިޔޭގެ އެންމެ ބޮޑު ދެ ޑިމޮކްރަސީގެ ގުޅުން އިތުރަށް ބަދަހި ކުރުމުގެ ފުރުސަތުތަކަށް ސަމާލުކަން ވަނީ އެނބުރިފަ އެވެ.\nޓްރަމްޕް އެންމެ ފުރަތަމަ ވެސް ވަޑައިގަންނަވަން ހަމަޖެހިފައި ވަނީ އިންޑިއާގެ ބޮޑުވަޒީރު ނަރެންދުރަ މޯދީގެ އުފަން ސްޓޭޓް ކަމަށް ގުޖުރާތަށެވެ. އެތަނުގެ ކްރިކެޓް ސްޓޭޑިއަމެއްގައި ބޭއްވޭ ބޮޑު އެއްވުމެއްގައި ޓްރަމްޕް ވާހަކަފުޅު ދައްކަވަން ވަނީ ހަމަޖައްސާފަ އެވެ.\nގުޖުރާތުން ޓްރަމްޕް ދެން ވަޑައިގަންނަ ވާނީ ތާޖު މަހަލް ބައްލަވާލައްވަން އާގަރާ އަށެވެ. އެއަށްފަހު ރަސްމީ މަޝްވަރާތަކަށް ޓްރަމްޕް ވަޑައިގަންނަވާނީ ވެރިރަށް ނިއު ދިއްލީ އަށެވެ.\nޓްރަމްޕަށް ވަރަށް ހޫނު މަރުހަބާއެއް ކިޔުމަށް އިންޑިއާ އިން ވަރުގަދަ އިންތިޒާމުތަކެއް ހަމަޖައްސަމުން ދިޔަ ނަމަވެސް، ދެ ގައުމުގެ ދެމެދުގައި ވިޔަފާރީގެ އެއްބަސްވުމެއް ސޮއި ކުރާނެ ކަމަކަށް ނުބެލެވެ އެވެ.\nއެމެރިކާއަކީ އިންޑިއާއަށް އެންމެ މުހިންމު އެއް މާކެޓެވެ. އެގޮތުން، 2018 ވަނަ އަހަރު ދެ ގައުމުގެ ދެމެދު 142.6 ބިލިއަން އެމެރިކާ ޑޮލަރުގެ ވިޔަފާރި ކުރި ކަމަށް ތަފާސް ހިސާބުތަކުން ދައްކަ އެވެ.\nމި ފަހުން ދެ ގައުމުގެ ދެމެދުގައި ސިޔާސީ ގޮތުން ގުޅުން ރަނގަޅުވެފައިވީ ނަމަވެސް، ވިޔަފާރިއާ ގުޅުވައިގެން އުފެދިފައި އޮތް ނުތަނަސްވަކަމަށް ހައްލެއް ނުލިބެ އެވެ.\nއިންޑިއާއިން ބޮޑެތި ޑިއުޓީތައް ނަގަމުންދާ ކަމަށް ވިދާޅުވެ ޓްރަމްޕް މީގެ ކުރިން ވަނީ ނުރުހުން ފާޅު ކުރައްވާފަ އެވެ. އަދި މިދިޔަ އަހަރުގެ ޖޫން މަހު، އިންޑިއާއިން އެމެރިކާއަށް އެތެރެކުރާ ބައެއް މުދަލުން ޑިއުޓީ މައާފު ކޮށްދީފައި އޮތް ހާއްސަ އެއްބަސްވުން އެމެރިކާ އިން ވަނީ ބާތިލުކޮށްފަ އެވެ. އޭގެ ރައްދެއްގެ ގޮތުން، އިންޑިއާ އިން ވަނީ އެމެރިކާ އިން އެތެރެކުރާ ތަފާތު 28 އައިޓަމަކުން ޑިޔުޓީ ބޮޑުކޮށްފަ އެވެ.\nއެ މައްސަލަތައް ހައްލު ކުރުމުގެ ގޮތުން، ދެ ފަރާތުން ވަނީ މަޝްވަރާތައް ފަށައިފަ އެވެ. ނަމަވެސް، މިދިޔަ ހަފްތާ އާ ހަމައަށް ހިޔާލުތަފާތުވެފައި މައްސަލަތަކަށް އެއްބަސްވުމަކަށް ނާދެވި، އެ މަޝްވަރާތައް ވަނީ މަޑުޖެހިފަ އެވެ.\nއިންޑިއާއަށް ކުރައްވާ ދަތުރުފުޅުގެ ކުރިން ޓްރަމްޕް ވެސް ވިދާޅުވީ އެ ވިޔަފާރީގެ އެއްބަސްވުން "ފަހަށް ބާއްވާފައިވާ" ކަމަށެވެ.\nއިންޑިއާ އިންޑިޔާގެ ބޮޑުވަޒީރު މޯދީ އެމެރިކާ + ޑޮނަލްޑް ޓްރަމްޕް


މަޖިލިސް އިންތިޚާބު 2019: ސުންގަޑި ހަމަވިއިރު ހާޝިމް އަދި ޝާފިއު ފޯމު ހުށަނާޅުއްވާ — Ihavandhoo.com\nމަޖިލިސް އިންތިޚާބު 2019: ސުންގަޑި ހަމަވިއިރު ހާޝިމް އަދި ޝާފިއު ފޯމު ހުށަނާޅުއްވާ\n21 ފެބުރުއަރީ 20192ޢަބުދުﷲ ޙަމީދު\nކުރިއަށްއޮތް ރައްޔިތުންގެ މަޖިލީހުގެ އިންތިހާބުގައި، އިހަވަންދޫ ދާއިރާއަށް އަމިއްލަ ގޮތުން ވާދަކުރައްވާނެ ކަމަށް އިޢުލާނު ކުރައްވާފައިވާ ހާޟިމް މުޙައްމަދު އަދި މުޙައްމަދު ޝާފިޢު، އިންތިޚާބުގައި ވާދަކުރުމުގެ ފުރުސަތު ހަމަވިއިރު ފޯމު ހުށަނާޅާ ކަމަށް އެދެބޭފުޅުން ވިދާޅުވެއްޖެއެވެ.\nއިހަވަންދޫ ދާއިރާގެ ތަރައްޤީއާއި ކުރިއެރުމަށް މިނިވަން ކެންޑިޑޭޓެއްގެ ގޮތުގައި ވާދަކުރުމުގެ ފިކުރު އެބަހުރި ކަމަށް އިޢުލާނު ކުރައްވާފައިވާ ހާޝިމް މުޙައްމަދު. ހަވީރީގެ / ހއ. އިހަވަންދޫ، ވިދާޅުވީ މިފަހަރުގެ މަޖިލިސް އިންތިޚާބުގައި ވާދަކުރުމަށް ފޯމު ހުށައަޅާފައި ނުވާނެ ކަމަށެވެ. މަޖިލީހަށް ވާދަ ނުކުރެއްވި ސަބަބެއް ހާޝިމް ވިދާޅެއް ނުވެއެވެ.\nމަޖިލިސް އިންތިޚާބު 2019 ގައި މިނިވަން ކެންޑިޑޭޓެއްގެ ގޮތުގައި އެބޭފުޅާގެ ނަން އޮންނާނެ ކަމަށް އިޢުލާނު ކުރައްވާފައިވާ ޤާނޫނީ ވަކީލު، އަލްއުސްތާޛު އަޙުމަދު ޝާފިޢު. އުދަރެސް / ހއ. އިހަވަންދޫ، ވިދާޅުވީ މަޖިލީހަށް ކުރިމަތިލުމުގެ މަސައްކަތް ކުރެއްވި ކަމަށާއި ނަމަވެސް މިވަގުތު މަޖިލީހަށް ކުރިމަތިލާގެން ކުރިޔަށް ނުދިއުމަށް ނިންމާފައިވާ ކަމަށެވެ. މިގޮތަށް ނިންމެވި ސަބަބެއް ކަމަށް ޝާފިޢު ވިދާޅުވީ މިވަގުތު ސިޔާސީ ގޮތުން މަޖިލީހަށް ކުރިމަތިލާފައި ތިއްބެވި ބޭފުޅުންނާއި، ސިޔާސީ އޮއިވަރަށްބަލާއިރު އެބޭފުޅާ ކުރިމަތިލައްވައިގެން ގިނަ ވޯޓުތަކެއް ލިބިދާނެކަމުގެ ޔަޤީންކަން އޮތް ނަމަވެސް، ޔަޤީން ކަމާއި އެކު ގޮނޑި ނެގޭނެ ކަމުގެ ޔަގީންކަން މިވަގުތަށް ނެތުމުން ކަމަށެވެ.\nޕާޓީތަކުގެ އެތެރޭގެ ޕްރައިމަރީގައި ވާދަކޮށް ބަލިވުމުން އިންތިހާބުގައި ވާދަ ނުކުރެވޭނެ ގޮތަށް އޮންނަ ގާނޫނީ މާއްދާ ބާތިލު ކުރަން ސުޕްރީމް ކޯޓަށް ހުށައަޅާފައިވާ މައްސަލަ އެބައޮތްކަން ފާހަގަ ކުރައްވާ، އެމައްސަލައިގެ ހުކުމް ކުރާގޮތަކުން، މިހާރު މިއޮތް ސިޔާސީ އޮއިވަރަށް އަންނަ ބަދަލާއި އެކު، މަޖިލީހަށް ވާދަކުރުމުގެ ފުރުސަތު ހުޅުވިގެން ގޮސްފިނަމަ، މިވަގުތު ނިންމާފައިވާ ގޮތް ބަދަލުކުރަން ޖެހިދާނެ ކަމަށް ޝާފިޢު ވިދާޅުވިއެވެ.\n19 ވަނަ ރައްޔިތުންގެ މަޖިލީހުގެ އިންތިޚާބަށް ކުރިމަތިލުމުގެ ފުރުޞަތު މިއަދު ހަވީރު 4:00 ގައި ހަމަވިއިރު، އިހަވަންދޫ ދާއިރާއަށް ވާދަކުރުމަށް އިލެކްޝަންސް ކޮމިޝަނަށް ފޯމު ހުށަހަޅާފައިވާކަމުގެ މައުލޫމާތު ލިބިފައިވަނީ3ފަރާތަކުންނެވެ. އެއީ ޕީޕީއެމްގެ ޓިކެޓްގައި އަހްމަދު ނަސީރު އާއި އެމްޑިޕީގެ ޓިކެޓްގައި ވާދަކުރާ މުހައްމަދު ޝިފާއުގެ އިތުރުން ޖޭޕީގެ ޓިކެޓްގައި ވާދަކުރާ އާދަމް މޫސާއެވެ.\nހެހެ․ ކުރިމަތިލާކަށް ނޫޅޭ․ އެއީ އެރުވި އަޑެއް․ ތި ދެމީހުންވެސް އުޅުނީ ފައިސާކޮޅެއް ލިބޭނެ ގޮތެއް ވޭތޯ․ އެކަން ނުވީމަ މިހާރު އެކިޔަނީ ސިޔާސީ އޮއިވަރޭ ․․․\n– 22 ފެބުރުއަރީ 2019 1 1\nސިޔާސީ އޮއިވަރޯ․ ހެހެ\n– 24 ފެބުރުއަރީ 2019 1 0


China ge project thah kuriah dhaane kamah Ibu vidhaalhuvi: China | Mihaaru\nއިބްރާހިމް މުހައްމަދު ސޯލިހާއި ޗައިނާގެ ސަފީރު ޖާންގް ލިޖޮންގް މި މަހުގެ ހަ ވަނަ ދުވަހު ބައްދަލުކުރައްވަނީ.\nޗައިނާގެ ޕްރޮޖެކްޓްތައް ކުރިއަށް ގެންދަވާނެ ކަމަށް އިބޫ ވިދާޅުވި: ޗައިނާ\n11 އޮކްޓޯބަރ 2018 - 19:35 17 comments\nރާއްޖެއަށް ޗައިނާ އިން ކަނޑައަޅާފައި ހުންނަވާ ސަފީރު ޖާންގް ލިޖޮންގް އާއި އިބޫ ބޭއްވި ބައްދަލުކުރެއްވުމާ ބެހޭ ގޮތުން ޗައިނާގެ ފޮރިން މިނިސްޓްރީގެ ތަރުޖަމާނު ލޫ ކާންގްއާ ހަވާލާދީ ބޭރުގެ ބައެއް މީޑިއާތަކުން ބުނީ ދެ ގައުމުގެ ގުޅުން އިތުރަށް ބަދަހިކުރުމަށް މަސައްކަތް ކުރައްވާނެކަމުގެ ޔަގީންކަން އިބޫ ދެއްވި ކަމަށެވެ.\nރާއްޖެ އާއި ޗައިނާގެ ގުޅުން ބަދަހިވުމަކީ ބައެއް ގައުމުތަކުން ބޭނުންވާ ކަމެއް ނޫން ކަމަށާއި އެކަމަކު އިބޫގެ ސަރުކާރުން ވެސް ޗައިނާއާ އެކު ގާތް ގުޅުމެއް ބާއްވަން ބޭނުންވާ ކަމަށް ތަރުޖަމާނު ވިދާޅުވެފައިވެ އެވެ.\n"އިބޫ އާއި އެ މަނިކުފާނުގެ ސަރުކާރުން ވެސް ބޭނުންވޭ ދެ ގައުމުގެ ދެމެދުގައި ގާއިމުކޮށްފައިވާ އެއްބާރުލުން ދިނުމާ ބެހޭ އެއްބަސްވުންތަކަށް އަމަލުކޮށް، މަޝްރޫއުތައް ކުރިއަށް ގެންގޮސް އަދި ހިނގަމުންދާ ޕްރޮޖެކްޓްތައް ފުރިހަމަކުރަން،" ތަރުޖަމާނު ލޫ ވިދާޅުވެފައިވެ އެވެ.\nއޭނާ ވިދާޅުވި ގޮތުގައި ދެ ގައުމުގެ ގުޅުން އިތުރަށް ބަދަހިކުރެވޭނެ ގޮތްތައް ދެނެގަނެ އިންފްރާސްޓްރަކްޗާ އާއި އާންމު ދިރިއުޅުމުގެ ހާލަތާއި ޓޫރިޒަމް ކުރިއަރުވައި ގުޅުން ބަދަހިކުރުމަކީ އާ ސަރުކާރުގެ ވެސް އަމާޒެވެ.\nIbu aai China ge safeeru badhalu kuravvaifi\nރާއްޖޭގައި ޗައިނާއިން ހިންގާ ޕްރޮޖެކްޓްތަކަށް އާ ސަރުކާރުން ބަދަލުތަކެއް ގެނެސްފާނެތީ ކަންބޮޑުވޭތޯ ސުވާލުކުރުމުން ލޫ ވިދާޅުވީ ރާއްޖެ އާއި ޗައިނާއިން މިފަދަ މަސައްކަތްތައް ކުރަނީ ދެ ސަރުކާރުން މަޝްވަރާކޮށްގެން ކަމަށެވެ.\nތަރުޖަމާނު ވިދާޅުވީ ރާއްޖެ އާއި ޗައިނާގެ ގުޅުން އޮމާންކޮށް ކުރިއަށް ދިއުމަކީ ބައެއް ގައުމުތަކުން ބޭނުންވާ ކަމެއް ނޫންކަން، އިބޫއާ އެކު ބޭއްވި ބައްދަލުވުމުގައި ޗައިނާއިން ފާހަގަކޮށްފައިވާ ކަމަށެވެ.\nޗައިނާ އަކީ ރައީސް އަބްދުﷲ ޔާމީންގެ ވެރިކަމުގައި އެންމެ ބޮޑަށް ގުޅުން ބަދަހިކުރި ގައުމެވެ. ޗައިނާ އިން ރާއްޖެ އަށް ބޮޑެތި އަދަދުތަކުން ލޯނު ދީ ގިނަ މަޝްރޫއުތަކެއް ހިންގާތީ ރާއްޖޭގެ އިގްތިސާދު ޗައިނާގެ ކޮންޓްރޯލްގެ ދަށަށް ގޮސް ދަރަނިން ސަލާމަތް ނުވެދާނެ ކަމުގެ ބިރު އިދިކޮޅު ފަރާތްތަކުން ފާޅުކުރެ އެވެ.\nއިތުރު ލިޔުންތައް ރާއްޖެ-ޗައިނާ ރައީސް އިބްރާހިމް މުހައްމަދު ސޯލިހް ޗައިނާ ތަރައްގީގެ މަޝްރޫއުތައް އިގްތިސާދު


Mohamed Shafiu: މުދާހޯދަން މަސައްކަތްކުރުމުގެ މަތިވެރިކަން\nމުދާހޯދަން މަސައްކަތްކުރުމުގެ މަތިވެރިކަން\nﷲ ތަޢާލާ ކީރިތި ޤުރްއާނުގައި ވަޙީ ކުރައްވާފައި ވެއެވެ. يَا أَيُّهَا النَّاسُ كُلُوا مِمَّا فِي الْأَرْضِ حَلَالًا طَيِّبًا وَلَا تَتَّبِعُوا خُطُوَاتِ الشَّيْطَانِ ۚ إِنَّهُ لَكُمْ عَدُوٌّ مُّبِينٌ “އޭ މީސްތަކުންނޭވެ! ބިމުގައިވާ ތަކެތީގެ ތެރެއިން حلال ރަނގަޅު ތަކެތި ތިޔަބައިމީހުން ކައިއުޅޭށެވެ! އަދި شيطان އާގެ ފިޔަވަޅުތަކަށް ތިޔަބައިމީހުން تبع ނުވާށެވެ! (އެހެނީ) ހަމަކަށަވަރުން އެ ޝައިޠާނާއީ، ތިޔަބައިމީހުންނަށްހުރި ކަނޑައެޅި ބަޔާންވެގެންވާ عداوة ތެރިޔެކެވެ. ” އަދިވެސް އެއިލާހު ވަޙީ ކުރައްވާފައި ވެއެވެ. هُوَ الَّذِي جَعَلَ لَكُمُ الْأَرْضَ ذَلُولًا فَامْشُوا فِي مَنَاكِبِهَا وَكُلُوا مِن رِّزْقِهِ ۖ وَإِلَيْهِ النُّشُورُ ﴿١٥﴾ މާނައީ: “އެކަލާނގެއީ، ތިޔަބައިމީހުންނަށްޓަކައި، ފަސޭހަތަނެއް ކަމުގައި ބިންގަނޑު ލެއްވި ރަސްކަލާނގެއެވެ. ފަހެ، އެތާނގެ ކަންކޮޅުތަކުގައި ތިޔަބައިމީހުން ހިނގައި ދަތުރުކުރާށެވެ! އަދި އެކަލާނގެ ދެއްވި ރިޒްޤުން ކާށެވެ! އަދި އަލުން ދިރުއްވައި ފޮނުއްވުންވަނީ، އެކަލާނގެ حضرة އަށެވެ. (15)”\nދިސަލަފިއްޔާ އިން ނަގާފައި\nLabels: އަޙްމަދު މިޙްސަން މުޙައްމަދު, އަދަބު އަޚްލާޤު, އިސްލާމީ ޝަރީޢަތް, މަސައްކަތްކުރުން


Abdhulhak nooree: unmeedhee kulhuntheriyaage keriaru nimunee heeves nukuraa gothakah\nއަބްދުލްހަކް ނޫރީ: އުންމީދީ ކުޅުންތެރިޔާގެ ކެރިއަރު ނިމުނީ ހީވެސް ނުކުރާ ގޮތަކަށް\nއަޔަކްސްގެ ޒުވާން މިޑްފީލްޑަރު ނޫރީ: ދިމާވި ހިތުގެ މައްސަލައަކާ ގުޅިގެން އޭނާ ކެރިއަރު ވަނީ ނިމިފައި. -- ފޮޓޯ: ބީސީސީ\nނެދަލޭންޑްސްގެ އެންމެ މަޝްހޫރު އެއް ކްލަބު ކަމަށްވާ އަޔަކްސް އެމްސްޓްރަޑަމް އަށް ކުޅެމުންދިޔަ ނެދަލޭންޑްސްގެ ޒުވާން މިޑްފީލްޑަރު އަބްދެލްހަކް ނޫރީއާ މެދު އެ ކްލަބުން ފޮނި އުންމީދުތަކެއް ކުރި އެވެ. އުމުރުން އެންމެ 20 އަހަރު ނޫރީ އަކީ ހުނަރުވެރި ކުޅުންތެރިޔެކެވެ. އަޔަކްސް އާއި ނެދަލޭންޑްސްގެ ގައުމީ ޓީމުގެ މުހިންމު ކުޅުންތެރިޔަކަށްވުމުގެ ހުނަރު އޭނާ ކިބައިން ފެނެ އެވެ. އެކަމަކު އަޔަކްސްގެ ޕްރީ ސީޒަންގެ މެޗެއްގެ ތެރެއިން ދިމާވި ސިއްހީ މައްސަލައަކާ ގުޅިގެން، ފުޓްބޯޅައިގައި ކުރިއަށް ދިއުމަށް ނޫރީ ކުރި ކުރަމުންދިޔަ އުންމީދުތައް ވަނީ ހީނުކުރާ ގޮތަކަށް ފެނަށް ގޮސްފަ އެވެ. ނޫރީ އަށް ދިމާވި ހިތުގެ މައްސަލަތަކާ ގުޅިގެން، އޭނާ އަށް އަލުން ކުޅެވޭނެ ކަމުގެ އެއްވެސް އުންމީދެއް މިހާރު ނެތެވެ.\nކުރިއަށް ސީޒަނަށް ތައްޔާރުވުމުގެ ގޮތުން ދާދި ފަހުން ޖަރުމަންގެ ވާޑާ ބްރޭމަންއާ ދެކޮޅަށް އަޔަކްސްގެ ކުޅުނު މެޗުގައި ކުޅެން ކުޅެން އަރައި ހުއްޓައި، ނޫރީ ވަނީ ދަނޑު މައްޗަށް ވެއްޓިފަ އެވެ. ދަނޑުމަތީގައި ނޫރީ އަށް އެމަޖެންސީ ފަރުވާ ދިނުމަށް ފަހު، އިތުރު ފަރުވާ އަށް އޭނާ ވަނީ ހެލިކޮޕްޓަރުގައި ހޮސްޕިޓަލަށް ގެންގޮސްފަ އެވެ.\nއަޔަކްސް އިން ނެރުނު ބަޔާނެއްގައި ބުނެފައިވަނީ ނޫރީ އަށް ދިމާވި ހިތުގެ މައްސަލައަކާ ގުޅިގެން އޭނާ ފަރުވާ ހޯދަމުންދިޔަ ނަމަވެސް، އޭނާ އަށް އަލުން ކުޅެން ނުކުމެވޭނެ އެއްވެސް ފުރުސަތެއް ނެތް ކަމަށެވެ. އަދި ހިތަށް ދިމާވި މައްސަލައިގެ ސަބަބުން، ނޫރީގެ ސިކުނޑި އަށް ފޫނުބެއްދޭ ވަރުގެ ގެއްލުން ލިބިފައިވާ ކަމަށާއި އޭނާ މުޅިން ރަނގަޅުވުމަކީ ނާދިރު ކަމެއް ކަމަށެވެ.\nއަޔަކްސްގެ ސަޕޯޓަރުން ވަނީ ނޫރީ އާއި އޭނާގެ އާއިލާ އަށް ސަޕޯޓަރުންގެ ސަޕޯޓާއި ހަމްދަރުދީ އޮތްކަން ދެއްކުމުގެ ގޮތުން ނޫރީގެ އާއިލާ ދިރިއުޅޭ ގޭގެ ބޭރުގައި އެއްވުމެއް ބާއްވައިފަ އެވެ. މި އެއްވުމުގައި އަޔަކްސްގެ އެތައް ސަތޭކަ ސަޕޯޓަރުން ބައިވެރިވި އެވެ.\nމިދިޔަ ސީޒަންގައި އަޔަކްސްގެ ސީނިއާ ޓީމަށް ކުޅެން ފެށި ނޫރީ ވަނީ އެ ކްލަބަށް 15 މެޗު ކުޅެ، އެއް ލަނޑު ޖަހައިފަ އެވެ. ނޫރީ ވަނީ ނެދަލޭންޑްސްގެ ޖޫނިއާ ޓީމުތަކަށް ވެސް ކުޅެފަ އެވެ.\nއަޔަކްސްގެ ސީއީއޯ އެޑްވިން ވެންޑަސާ ބުނީ ނޫރީ އަށް ދިމާވި ހާދިސާ އަކީ އެ ކްލަބަށް ލިބުނު ބޮޑު ހިތާމައެއް ކަމަށެވެ.\n"ނޫރީ އަކީ ވަރަށް ހުނަރުވެރި ކުޅުންތެރިއެއް. އެކަމަކު އެ ހުނަރުން އޭނާ އަށް ފުޓްބޯޅަ އޮތް މުސްތަގްބަލެއް ދެން އަހަރެމެންނަށް ނުފެންނާނެ،" ކުރިން ޔުވެންޓަސް އާއި މެންޗެސްޓާ ޔުނައިޓެޑް އަދި އަޔަކްސްގެ ގޯލު ބެލެހެއްޓި ވެންޑަސާ ބުންޏެވެ. "މިއީ މި ކްލަބަށް ލިބުނު ވަރަށް ބޮޑު ހިތާމައެއް. ނޫރީގެ އާއިލާ އާއި ރައްޓެހިންނަށް މި ކްލަބުގެ ހަމްދަރުދީ އެބައޮތް."\nނޫރީ އަށް ދިމާވި ހާދިސާއާ ގުޅިގެން ފުޓްބޯޅައިގެ ދުނިޔޭގެ ހަމްދަރުދީ ވަނީ އޭނާ އަށް ލިބިފަ އެވެ. އަދި މި ހިތާމަވެރި ހާދިސާގައި ޔޫރަޕްގެ ކްލަބުތަކުންނާއި ކުޅުންތެރިން ވަނީ އޭނާ އަށް ހަމްދަރުދީގެ ގިނަ މެެސެޖްތަކެއް ފޮނުވައިފަ އެވެ.


ނޫސް ބަޔާން - MFA\nލިޔުނީ: ސެޕްޓެންބަރު 16 2017\nރޮހިންޔާ މުސްލިމުން ހިމާޔަތްކުރުމަށް އ.ދ ގައި 15 ސެޕްޓެމްބަރު 2017 ގައި ވޯޓެއް ނެގި ކަމަށާއި އަދި އެވޯޓުގައި ދިވެހިރާއްޖޭން ބައިވެރިނުވާކަމަށް ބުނެ ސޯޝަލް މީޑިއާގައި ދެކެވެމުންދާ ވާހަކަތަކަކީ ހަޤީގަތެއްނެތް ވާހަކަތަކެކެވެ.\nއ.ދ. ގައި 15 ސެޕްޓެމްބަރުގައި ނެގި ވޯޓަކީ އ.ދ. ގެ ޖެނެރަލް އެސެމްބްލީގައި މިހާރު ކުރިއަށްދާ 72 ވަނަ ސެޝަންގެ އެޖެންޑާ އާއި އެސެޝަނުގެ މަސައްކަތްތައް އިންތިޒާމް ކުރުމަށް ހަވާލުކުރެވިފައިވާ އާންމު ކޮމިޓީގެ ރިޕޯޓުގައި، ޖެނެރަލް އެސެމްބްލީގެ އެޖެންޑާ ނަންބަރު 132 ގެ ދަށުން 'ރެސްޕޮންސިބިލިޓީ ޓު ޕްރޮޓެކްޓް އެންޑް ދަ ޕްރިވެންޝަން އޮފް ޖެނޮސައިޑް، ވޯ ކްރައިމްސް، އެތުނިކް ކްލެންސިންގ، އެންޑް ކްރައިމްސް އެގެއިންސްޓް ހިއުމެނިޓީ' މިމައުޟޫޢު ހިމަނާނެތޯ ނުވަތަ ނުހިމަނާނެތޯ ބެލުމަށް ނެގުނު ޕްރޮސީޖަރަލް ވޯޓެކެވެ. އަދި މިއަދު ނެގުނު ވޯޓަކީ ރޮހިންޔާ މުސްލިމުންނާއި ބެހޭގޮތުން ނެގުނު ވޯޓެއް ނޫނެވެ. އެވޯޓުގައި ހިމެނޭ މައްސަލައިގައި ރޮހިންޔާ މުސްލިމުންގެ ނަން ހިމަނާފައެއްވެސްނުވެއެވެ.\nރޮހިންޔާ މުސްލިމުންނާ ދެކޮޅަށް މިޔަންމާގައި ހިންގާ ޖަރީމާތަކަކީ ރާއްޖެއިން އަބަދުވެސް އެންމެ ހަރުކަށި އިބާރާތުން ކުށްވެރިކުރާ ކަންތައްތަކެވެ. އަދި އެ ޖަރީމާތައް ހުއްޓުވައި، އެކަމުގައި ޒިންމާވާ ފަރާތްތަކާމެދު އެކަށީގެންވާ ފިޔަވަޅު އެޅުމަށް ރާއްޖެއިން އ.ދ. ގައި ވަނީ ސެޕްޓެމްބަރު މަހުގައިވެސް ގޮވާލާފައެވެ. 'ރެސްޕޮންސިބިލިޓީ ޓު ޕްރޮޓެކްޓް' ނުވަތަ އާރު. ޓޫ.ފީ ގެ އުޞޫލުގެ ނަމުގައި ޤައުމުތަކުގެ ދާޚިލީ ކަންތައްތައްތަކުގެ ތެރެއަށް ބާރުގަދަ ޤައުމުތަކުން ވަންނަން ފުރުޞަތު ދެވޭތީ އާރު.ޓޫ.ޕީގެ ނަމުގައި ފިޔަވަޅު އެޅުމަށް އަމާޒުކޮށް އ.ދ. ގެ އާންމު މަޖިލީހުގައި ނެގޭ ވޯޓުތަކުގައި ބައިވެރިނުވުމަށް ރާއްޖެއިން ވަނީ ވަރަށް ކުރިއްސުރެ ވެސް ނިންމާފައެވެ.


Male' Ge Ehge Furaalhumatheegai Dhuvi Kahanbakah Gina Baehge Samaalukan! - Vaguthu\nމާލޭ ގެއެއްގެ ފުރާޅުމަތީގައި ދުވި ކަހަނބަކަށް ގިނަ ބައެއްގެ ސަމާލުކަން!\nބޯ ވިއްސާރާގައި މާލޭ ގެއެއްގެ ފުރާޅުމަތިން ދުވި ކަންޒު ކަހަނބަކަށް ގިނަ ބައެއްގެ ސަމާލުކަން ލިބިއްޖެއެވެ.\nމިއަދުގެ ވަގުތެއްގައި އާންމުންގެ މީހަކު މީސް މީޑިއާގައި ހިއްސާ ކޮށްފައިވާ ވީޑީއޯއަކުން ފެނިގެންދަނީ ވާފަށެއް ޖަހާފައިވާ ކަންޒު ކަހަނބެއް ބޯ ވިއްސާރާގައި ގެއެއްގެ ފުރާޅުމަތިން ދުވާ މަންޒަރެވެ.\nމި ވީޑިއޯ މީސްމީޑިއާގައި ދައުރުވާން ފެށުމުން ގިނަ ބައެއްގެ ސަމާލުކަން މި ވީޑިއޯއަށް ވަނީ ލިބިފައެވެ. ކަންޒު ކަހަނބަކީ އާންމުކޮށް ރާއްޖޭގެ ބައެއް ރަށްރަށުގައި އުޅެމުން އަންނަށް އެއްޗެކެވެ. މިއީ މާލެއިން ވަރަށް މަދުން ނޫނީ ނުފެންނަ އެއްޗެކެވެ.\nKahabeh geyehge furaalhu mathee 😳😲 pic.twitter.com/tgfSAeCg8t\n— zanjabeelu 2.2 (@zanjabeelu2) August 1, 2020\nމާލެ ގެއެއްގ ފުރާޅުމަތިން ކަންޒު ކަހަނބެއް ދުވާ މަންޒަރު ފެންނަ މިވީޑިއޯ މީސްމީޑިއާގައި ދައުރުވަމުން އަންނައިރު، ހައްޖު ދުވަހުގެ ވަގުތެއްގައި މާލޭ މަގުމަތިން ބަކަރިއެއް ދުވާ މަންޒަރު ފެންނަ ވީޑިއޯއެއްވެސް ވަނީ މީސްމީޑިއާގައި ދައުރުވެފައެވެ.\nއެ ބަކަރި މާލޭގެ މަޖީދީ މަގުގައި ދުވި މަންޒަރު ފެންނަ ވީޑިއޯއަށް އެތައް ބައެއްގެ ސަމާލުކަން ލިބުނެވެ. ބަކަރި ދުވަމުން ދިޔައީ މާލޭގެ އެންމެ ކާރު ބާރު ބޮޑު މަގުގައި ކަމުން، އެ މަގުން ގިނަ އަދަދެއްގެ ސައިކަލުވެސް އެވަގުތު ދިޔައެވެ. އަދި މަންޒަރު ދުށް މީހުން ބުނެފައިވާގޮތުން ބިދޭސީންގެ ބަޔަކު އެ ބަކަރި އަތުލަން ފަހަތުން ވަނީ ދުވެފައެވެ.\nއޮގަސްޓް 1, 2020 20:57\nތިއޮތީ ފިލްމް ހަދަން ރީތި ނަންތަކެއް ލިބިފައި. އެ ބަކަރި. އެ ކަންޒުކަހަނބު. މިއަހަރު ރިލީޒްވާނެ. މިހާރު ތިއޮތީ އޭގެ ޑެމޯ ނެރެވިފައި.\nއޮގަސްޓް 1, 2020 21:22\nތީމާލެއެއްނޫން ވަރަށް ބަލާފިން މަށައްހިޔެއްނުވޭ މާލެހެނެއް.


India ge Serum Institute Campus gai alifaanuge haadisaaeg\nއިންޑިއާގެ ސީރަމް އިންސްޓިޓިއުޓްގެ ކޭމްޕަސްގައި އަލިފާނުގެ ހާދިސާއެއް\nމަންޖާރީ ކެމްޕަސްގެ ފަސްވަނަ ބުރިން ދުން އަރަނީ\nއިންޑިއާގެ ސީރަމް އިންސްޓިޓިއުޓް ކޭމްޕަސްގައި އަލިފާނުގެ ހާދިސާއެއް ހިނގައިފި އެވެ. ފަޔާ ބްރިގޭޑް އޮފިޝަލަކު އިންޑިއަން އެކްސްޕްރެސްއަށް ބުނި ގޮތުގައި، އަލިފާނުގެ ހާދިސާ ހިނގާފައި ވަނީ މަންޖާރީ ކޭމްޕަސްގެ ފަސްވަނަ ބުރިގަ އެވެ. އަދި އެއީ ކޮވިޝީލްޑް ވެކްސިން އުފެއްދުމާ ސީދާ ގުޅުމެއް ނެތް ބިލްޑިންއެއް ކަމަށް އޭނާ ބުންޏެވެ.\nކޮވިޑަށް ވެކްސިންއުފެއްދުމުގައި މުޅީ ދުނިޔެހެން ބަރޯސާކުރާ ކުންފުންޏަކީ އިންޑިއާގެ ސީރަމް އިންސްޓިޓިއުޓެވެ. އޮކްފޯޑް / އެސްޓްރަޒެނެކާއިން އީޖާދުކުރި ކޮވިޝީލްޑް ވެކްސިން އުފައްދަނީ މި އިންސްޓިޓިއުޓުންނެވެ.\nއިންޑިއަން އެކްސްޕްރެސްއަށް މައުލޫމާތުދިން ފަޔާ ބްރިގޭޑް އޮފިޝަލް ވިދާޅުވީ އަލިފާންގަނޑު ބޮޑުވުމުގެ ކުރިން އިމާރާތުން މީހުން ނެރެވުނު ކަމަށާއި އެހެން ނަމަވެސް ހަތަރު މީހުން އެތޭރޭގައި ތާށިވި ކަމަށެވެ. އޭގެ ތެރެއިން ވެސް ތިން މީހުން ސަލާމަތްކޮށް ހަތަރުވަނަ މީހާ ސަލާމަތްކުރުމަށް އަލިފާން ނިއްވާ ޓީމުން ހަރަކާތްތެރިވަމުން އަންނަ ކަމަށް އެނާ ވަނީ ބުނެފަ އެވެ.\nޕޫނޭ ސިޓީ ފަޔާ ބްރިގޭޑް ޗީފް ފަޔާ އޮފިސަރު، ޕްރަޝަންތު ރަންޕިސް ވިދާޅުވީ އެންމެ މުހިމު ކަމަކީ އަލިފާން ފެތުރުނަނުދިނުން ކަމަށެވެ. އޭނާ ވިދާޅުވީ ދުންބޯކަމުން ތަންދޮރު ވަކިކުރަން ވެސް ނޭނގޭ ކަމަށެވެ. އަލިފާން ނިއްވާ ޓީމަށް ދިމާވެފައި އޮތް އެންމެ ބޮޑު ދައްޗަކީ އެއީ ކަމަށެވެ.\nސިރަމް އިންސްޓިޓިއުޓް އޮފް އިންޑިޔާގެ ސީއީއޯ އަދަރު ޕޫނަވައްލާ ވިދާޅުވީ ބޮޑު ގެއްލުމެއް ނުވާ ކަމަށެވެ. މިހާދިސާއާ ކޮވިޝީލްޑް ވެކްސިން އުފައްދާ ޕްލާންޓާ ސީދާ ގުޅިފައި ނެތުމަކީ ބޮޑު ހިތްހަމަޖެހުމެވެ. އިންޑިއާއިން އަވަށްޓެރި ގައުމުތަކަށް، ދިވެހިރާއްޖެ ވެސް ހިމެނޭ ގޮތުން، ހިލޭ ފޯރުކޮށްދޭ ވެކްސިން އުފައްދަނީ ސީރަމް އިންސްޓިޓިއުޓްގަ އެވެ. މިއިންސްޓިޓިއުޓަށް އެއްވެސް މާނައެއްގައި ގެއްލުމެއް ލިބުމަކީ ދުނިޔެ އަށް ވެސް ބޮޑު ހިތާމައަކަށް ވާނެ އެވެ.\nއިންޑިއާ ކޮވިޑް-19 ކޮވިޑް ވެކްސިން\nއިންޑިއާއިން ޔުކުރޭނަށް ކޮވިޑް ވެކްސިން ފޮނުވައި ދެނީ\nއިންޑިއާއިން ކޮވިޑްގެ އާވެރިއަންޓްތައް ފެންނަން ފަށައިފި


ނޭދެމޭ ވަކިވުމެއް-30 – Esfiya\n“ޒަފަރް..” ޒޯޔާއަށް ވައި އަޑުން ބުނެލެވުނު އިރު ބިރުން މީހާ ތުރުތުރު އަޅަމުން ދިޔައެވެ.\n“އަހަރެން މަތިން ހަނދާންވިތަ..؟” ޒޯޔާގެ ކުރިމަތީ ހުއްޓިލަމުން ޒަފަރް ވެރިކުރުވީ ވިހަ ހިނިތުންވުމެކެވެ.\n“މިތާ..؟ ކިހިނެއް..؟ އަހަރެން..” ޒޯޔާ ހާސްވެފައި ހުރިވަރުން ރަނގަޅަކަށް ވާހަކައެއް ނުދެއްކުނެވެ. އެފަދައިން ކުއްލި އަކަށް ޒަފަރް ފެނިދާނެ ކަމަކަށް އޭނާ އުންމީދެއް ނުކުރެއެވެ.\n“ޒޯޔާ މިތާ ހުރިކަން އެނގުނީ ކިހިނެއްހޭ އަހަންތަ ތިއުޅެނީ..؟ ޒޯޔާ ހީކުރީތަ އަހަރެންގެ ކިބައިން އެހާ ފަސޭހައިން ސަލާމަތްވެވޭނެ ކަމަށް.. އަހަރެން އަބަދުވެސް ހުންނާނީ ޒޯޔާގެ ހިޔަނި ފެންނަ ފަށުގަ.. އަދި ހަނދާން ކުރާތި.. އަހަރެން ބުނި ބަހުގެ ތެދުކަން ދައްކާލާނަން.. ކަލޭ އަތުން ތިއޮތް ދަރިފުޅުވެސް އަތުލާނަން..” ޒަފަރް އިންޒާރެއްދޭ ބީދައިން ބުނެލިއެވެ. އެހެނަސް އެވާހަކަތަކާއެކު ޒޯޔާގެ ގައިން ހީބިހި ހިލުވާލިއެވެ. ޒަފަރްގެ ވަކިތަކުން ދުވަހަކުވެސް މިންޖު ނުވެވޭނެކަމަށް ހިތް ބުނަމުން ދިޔައެވެ.\nކާރު ދުއްވަމުން އައި އައިވިން އަށް ޒޯޔާގެ ކައިރީ ހުއްޓިގެން މީހަކު ހުރިތަން ފެނުނެވެ. ފުރަގަހަށް އެނބުރި އެ ހުރި މީހަކާ މެދު ސުވާލު އުފެދި ހުރެ ކާރު ކްލިނިކް ކައިރިއަށް މަޑު ކޮށްލިއެވެ. އެހިނދު ޒޯޔާގެ ކައިރީ ހުރި މީހަކީ ކާކުކަން އެނގުމާއެކު އައިވިން އަށް ތެޅިގަނެވުނެވެ. ކާރުން ފައިބަމުން ޒޯޔާގެ ކައިރިއަށް ދެވުން ގޮތްވެސް ނޭނގެއެވެ. ޒޯޔާގެ ހުދުވެފައި ވާ މޫނު ފެނުން އައިވިން ޒޯޔާ ގެނެސް އޭނާގެ ގަޔާ ކައިރި ކޮށްލިއެވެ.\n“ޒަފަރް މިތާ ކީއްކުރަނީ؟” ރުޅިވެރިކަމާއެކު އައިވިން ޒަފަރް އާ ދިމާއަށް ބަލާލިއެވެ.\n“މިއީ ކުޑަ ކަމެއް ޒޯޔާއަށް ހަނދާން ކޮށްލަ ދިނީ.. ހަނދާނުން ކަސިޔާރު ވެދާނެތީ..” ޒަފަރްގެ މޫނުމަތިން ކުށްވެރިކަމުގެ ޒައްރެއްގެ މިންވަރުވެސް ފާޅުނުވެއެވެ. ދެފިޔަޅު ޒޯޔާގެ ކައިރިއަށް ޒަފަރް އަޅާލިއެވެ.\n“ޒޯޔާ އާ ދުރުގަ ހުރޭ!” އައިވިން އަމުރު ކޮށްލަމުން ޒަފަރްގެ މޭގައި އަތް އަޅާ ދުރަށް ޖައްސާލިއެވެ. މަލާމާތުގެ ބަލާލުމަކުން ޒޯޔާ އާ އައިވިން އަށް ޒަފަރް ބަލާލުމަށްފަހު ލޮލުގައި އަވިއައިނު އަޅާލުމަށްފަހު ހިނގައިގަތީ އޭނާގެ ކާރާ ދިމާއަށެވެ.\n“ދެމީހުން ބަލަން ތިބޭތި..” ޒަފަރް ހުއްޓި ފަހަތަށް އެނބުރެމުން އައިވިން އަށާ ޒޯޔާއަށް އިއްވާލުމަށްފަހު ހުޅުވާލަދިން ކާރުގެ ދޮރުން އެތެރެއަށް ވަނެވެ. ކާރު ދުއްވާލުމާއެކު އައިވިން ބަލާލީ ޒޯޔާއަށެވެ.\n“ދެންމެ ވީކަންތައް ހަނދާން ނައްތާލާ.. ހިނގާ ދާން..” ޒޯޔާ ހުރީ ބިރުގަނެފައިކަން އިޙްސާސްވެ އައިވިން ބުނެލިއެވެ. އައިވިން ޒޯޔާގެ އަތުގައި ހިފައިގެން ގެނެސް ކާރަށް އެރުވުމަށްފަހު ކާރު ދުއްވާލިއެވެ.\nމާލޭގެ ކާރޫބާރު ބޮޑެތި މަގުތަކުގައި އުނދަގުލާއެކު ކާރު ދުއްވަމުން ދިޔަ އައިވިން އަށް ދޭތެރެއަކުން ޖެހިގެން އިން ސީޓުގައި އިން ޒޯޔާއަށް ބަލައިލެވެއެވެ. ޒޯޔާ އާދަޔާ ޚިލާފަަށް ބަސްމަދުވެފައި އިންކަން އޭނާއަށް ފާހަގަ ކުރެވުނެވެ. ޒަފަރް ފެނުމުން އައި ބަދަލެއްކަން އައިވިން އަށް އެނގެޔެވެ. އޭނާ ނެތް ވަޤުތުގައި ޒޯޔާގެ ހަމަޖެހުން ގެއްލިދާފަދަ ވާހަކައެއް ޒަފަރް ދެއްކީކަމުގައި އައިވިން އަށް ޝައްކު ކުރެވެން ފެށުނެވެ.\nކާރު ގަރާޖަށް ވެއްދުމަށްފަހު އައިވިން އާއި ޒޯޔާ ލިފްޓަށް އެރީ އެކުއެކީގައެވެ. ޕެންޓް ހައުސްއަށް ވަދެވުމާއެކު ޒޯޔާ މިސްރާބު ޖެހީ ކޮޓަރިޔާ ދިމާއަށެވެ. ހިތަށް ލިބިފައިވާ ނުތަނަވަސް ކަމުގައި އެކަނިވެލަން ބޭނުންވީއެވެ. ނަމަވެސް އައިވިން ގޮވާލުމާއެކު ޒޯޔާއަށް ހުއްޓެން މަޖުބޫރުވިއެވެ.\n“އަހަންނަށް އެނގޭ ޒޯ ތިހިރީ ކަމެއްވެފަ ކަން.. އަހަންނަކަށް ކިޔައެއް ނުދޭނަންތަ..؟ ޒަފަރް ވާހަކައެއް ދެއްކީތަ..؟” އައިވިން ޒޯޔާ އާމެދު ކަންބޮޑުވެފައިވާކަން އެ މޫނުނަތިންވެސް ފެންނަމުން ދިޔައެވެ.\nޒޯޔާއަށް ވާހަކައެއް ނުދެއްކިގެން އުޅެނިކޮށް އެދެލޯ ފެންކަޅި ވެއްޖެއެވެ. އެތަން ފެނި އައިވިން އަވަސް އަވަހަށް ޒޯޔާގެ އަތުގައި ހިފާލައިގެން އައިސް ސޯފާގައި ބޭނދިއެވެ. އަދި ނަޖުމާއަށް ގޮވާލަމުން ފިނި ފެންތައްޓެއް ގެނެސް ދިނުމަށް އައިވިން އެދުނެވެ.\nފެންޓަށި ތަބަކަކަށް ލައިގެން އައި ނަޖުމާއަށް އިސްޖެހިފައި އިން ޒޯޔާ ފެނުމުން ކޮންމެވެސް ކަމެއް ގޯސްވެއްޖެކަން އިޙްސާސްކުރެވުނެވެ. އެހެނަސް އޭނާ ދެމީހުންނަށް އެކަނި ވެލަން ވަޤުތު ދެމުން ފެންތަށި ބަހައްޓާފައި އަނބުރާ ހިނގައިގަތެވެ.\n“ހަމަޖެހިލައިގެން މި ފެންތަށި ބޯލާ.. ހާމަ ފެންޑާއަށް ނިކުމެލަން ބޭނުންތަ..؟” ޒޯޔާގެ ކަރުނަތައް ފޮހެލަ ދެމުން އައިވިން ސުވާލު ކުރިއެވެ. ހާމަ ތަކަނަކަށް ނިކުމެލުމުންވެސް ޒޯޔާ ހަމަޔަކަށް އެޅިދާނެ ކަމަށް އައިވިން އަށް ވިސްނުނެވެ.\nފެންތަށި ބޯލަމުން ޒޯޔާ ބޯ ޖަހާލިއެވެ. އައިވިން ޒޯޔާ ސޯފާއިން ތެދުއްވުމަށްފަހު ހާމަ ފެންޑާއަށް ނިކުންނަން ހިނގައިގަތެވެ.\nހާމަފެންޑާގެ ލައުންޖް ގޮނޑިތަކުގައި އައިވިން އާއި ޒޯޔާ ހަމަޖެހިލިއެވެ. އިރުކޮޅަކު އިސްޖަހައިގެން އިނުމަށްފަހު ޒޯޔާ ވާހަކަ ދައްކަން ފެށިއެވެ.\n“އޭނަ ބޭނުންވަނީ އަހަރެންގެ ދަރިފުޅު އަތުލަން.” ޒޯޔާގެ އަޑުގައި މަޑު ތުރުތުރެއް އެކުލެވިފައި ވެއެވެ. އައިވިން އަށް ޒޯޔާއަށް ބަލާލެވުނީ ކަންބޮޑުވެ އިނދެއެވެ.\n“ޒޯ.. ޒަފަރް ބުނާ ވާހަކައެއް އަޑު އަހާނެކަމެއް ނެތް.. އޭނަ އެއުޅެނީ ޒޯ ބިރުގެންނުވޭތޯ.. އަހަރެން އިރާދަކުރެއްވިއްޔާ ޒޯ އާ ބޭބީ ރައްކާތެރި ކުރާނަމޭ..” އައިވިން އަވަހަށް ބެލީ ޒޯޔާ ހިތްހަމަ ޖެއްސޭތޯއެވެ.\n“އައިވިން އަކަށް ނޭނގޭނެ.. ޒަފަރް އަކީ އޭނަ ކުރަން ދިމާކޮށްފި ކަމެއް އެއްގޮތުން ނޫނީ އަނެއްގޮތުންވެސް ކުރާ މީހެއް..އޭނަ ބޭނުންވާނެ އަހަރެންނާ އަހަރެންގެ އާއިލާ ހަލާކު ކޮށްލަން..” ޒޯޔާ ހިތްހަމަ ޖެހޭ ގޮތެއް ނުވިއެވެ. ޒަފަރް ގެ އިންޒާރު އަދިވެސް އޭނާގެ ކަންފަތުގައި ގުގުމަމުން ދާފަދައެވެ.\n“ކީއްވެތަ ޒަފަރް ޒޯއަށް އެގޮތަށް އެކަންތައް ކުރަނީ..؟ އޭނަ ޒޯގެ ދިރިއުޅުން ހަލާކު ކޮށްލަން މަސައްކަތް ކުރަންވީ ކީއްވެތަ..؟” އައިވިން އަށް އަވަސް އަވަހަށް ސުވާލު ކޮށްލެވުނެވެ. ސޯބިރާ އޭނާގެ ގާތުގައި ދެއްކި ވާހަކަތައް ކުއްލިއަކަށް ހަނދާނަށް ވެރިވެގެން ދިޔައެވެ. ޒޯޔާ ޒަފަރް އާއެކު އުޅެނީ މަޖުބޫރުވެގެން ކަމަށް ބުނި ހަނދާން އާވުމުން އެކަމުގެ ސަބަބު ހޯދަން އައިވިންގެ ހިތް ތެޅިފޮޅި ގަތެވެ.\nއައިވިންގެ ސުވާލާއެކު ޒޯޔާ ހިނމޭންވެލިއެވެ. އޭނާއަށް އެއީ ދައްކަން ފަސޭހަ ވާހަކަތަކެއް ނޫނެވެ. ދިރިއުޅުމުގައި ކުރިމަތިވި އެންމެ ކަޅު އަނދިރި ދުވަސްތައް ހިތުގައިވަނީ ފަސޭހަ ވުމެއްނެތް ޒަޚަމްތަކެއް އުފައްދާފައެވެ. އެވާހަކަ ދައްކަން ފަސްޖެހެވޭ ސަބަބަކީ އެއީއެވެ.\n“ޒޯ ޕްލީސް.. ދެން އަހަރެންގެ ފަރާތުން އެއްވެސް ކަމެއް ނުފޮރުވަބަލަ. އަހަރެންނަށް ޒޯގެ ތި ހިތާމަ ތަކާ ކަންބޮޑު ވުންތަކުގައި ބައިވެރި ވުމުގެ ހުއްދަ ދީބަލަ..ކިހާ ދުވަހެއް ވަންދެންތަ ތި ގޮތަށް ހިތުތެރޭގަ ހުރިހާ ކަމެއް ފޮރުވައިގެން ހުންނާނީ..” އައިވިންގެ އަޑުގައިވަނީ އާދޭހެވެ. އޭނާއަށް ޒޯޔާގެ ހިތާމަތަކަށް ލުޔެއް ގެނެސްދެވޭނީވެސް އެހިތާމަ ތަކުގެ ފަހަތުގައިވާ ސަބަބު އެނގިގެން ނޫންހެއްޔެވެ.\nޒޯޔާ ނޭފަތް އެތެރެއަށް ދަމާލަމުން ހަމަޖެހިލިއެވެ. އޭނާ ހިތްވަރު ކޮށްފައި އައިވިން އަށް އެހާދިސާ ކިޔައިދެން ފެށިއެވެ.\nމާލެއިން ކިޔަވާ ނިންމައިގެން ރަށަށް އާދެވުމާއެކު ޒޯޔާގެ ހިތަށް ބުނެދެން ނޭނގޭ އުފާވެރިކަމެއް ލިބިގެން ދިޔައެވެ. އަންގާވެސް ނުލާ ކުއްލިއަކަށް ޒޯޔާ އައުމުން ޝޮކުގައި ތިބި މަންމަ އާއި ބައްޕަގެ ގައިގާ ޒޯޔާ ބައްދާލީ ލޯބިންނެވެ.\nހޮސްޕިޓަލިޓީގެ ދާއިރާއިން މަތީ ތަޢުލީމު ހާސިލު ކުރި ޒޯޔާ ވަޒީފާ ހަމަޖެހިގެން ދިޔައީ ރަށުގައި ހުރި އެންމެ ނަން މަޝްހޫރު “ފްލެކްސް ގެސްޓް ހައުސް” އިންނެވެ. މަސައްކަތައް ފަރުވާ ބަހައްޓާ ޒޯޔާ ތަނުގައި މަސައްކަތް ކުރަމުން ދިޔައީ ކަމަށް ކަމޭހިތައިގެން އެކަން ކުރާހިތުންނެވެ. އެހެނަސް ޒޯޔާގެ ހިތުގައިވާ ހަމައެކަނި ޝަކުވާ އަކީ ތަނުގެ ވެރިމީހާއެވެ. ޒަފަރް އޭނާއަށް ކުރިމަތިކުރުވާ ނަޒަރާއި ދޭ ހިނިތުންވުން ޒޯޔާއަކަށް ކަމަކު ނުދެއެވެ. އެ މޫނުމަތިން ހިތްހެޔޮކަން ފެނުމުގެ ބަދަލުގައި ދަހިވެތިކަން ހާމަވަމުން ދާތީއެވެ. ބައެއް ފަހަރު ޒަފަރް ކޮށްލާ ކުދި ކުދި ގޯނާއިން ޒޯޔާގެ ރުޅިގަނޑު އިންތިހާއަށް ދެއެވެ. ޒޯޔާގެ އިސްތަށިގަނޑުގައި ހިފާލުމާއި ނޫންގޮތަކަށް އަތުގައި ހިފުން އާންމު ކަމަކަށް ވެގެން ދިޔައެވެ. ތަނުގެ ވެެރިފަރާތަށް ވުމުން ކުރެވޭނެ މާބޮޑު ކަމެއް ނެތް ނަމަވެސް ޒޯޔާ ވިސްނަމުން ދިޔައީ އެތަނުން ކެނޑިގެން އެހެން ތާކަށް ވަޒީފާއަށް ކުރިމަތި ލުމަަށެވެ. އެހެނަސް ރަށްފުށުގައި މާގިނަ ވަޒީފާގެ ފުރުޞަތު ތައް ނެތުމާއެކު އެއީ ފަސޭހަ ކަމަކަށް ނުވިއެވެ.\nއާދައިގެ މަތިން ޒޯޔާ ވަޒީފާ ނިންމާލުމަށްފަހު ގެޔަށް އައީ އިރުއޮށްސެން އުޅެނިކޮށެވެ. ބޭރު ޖޯލިފަތީގައި އިށީންނަމުން ކައިރީގައި ރަންގު ތަކެއް މަށަން އިން ސޯބިރާއާ ސުވާލު ކޮށްލީ އޭނާގެ ބައްޕަ ވީތަނަކާ މެދުއެވެ. އެހެންނޫނި އިރުއޮއްސޭ ވަޤުތު އަބަދުވެސް ގޭގައި އުޅޭ މީހަކު މިއަދު ގޭތެރެއިން ހިލަމެއް ނުވެގެންނެވެ.\n“ދަތުރަކު ގޮސްވީ.. މިއުޅޭ ޒަފަރްގެ މަންމަ އާއި ބައްޕަ ލަންކާއިން އައީނު..އެހެންވެ އެމީހުން ބަލާ އެދިޔައީ.. ” ސޯބިރާ ޒަފަރްގެ ނަން ކިޔާލުމާއެކުވެސް ޒޯޔާގެ މޫނުމައްޗަށް ވެރިވީ ފޫހިކަމެވެ. ޖޯލިންތެދުވެގެން ކާން ހުރި އެއްޗަކާ މެދު ސުވާލު ކުރަމުން ޒޯޔާ ހިނގައިގަތީ މެންދުރުވެސް ނުކައި ހުރުމުން އެއްޗެއް ކާލާށެވެ.\nކައި ނިމިގެން ކާގޭގައި ތަށި ދޮންނަން ހުރި ޒޯޔާއަށް ސޯބިރާގެ ހަޅޭކުގެ އަޑު އިވިގެން ދިޔައީ ކުއްލިއަކަށެވެ. ދޮންނަން ހުރި ތަށިވެސް ސިންކު ތެރެއަށް ދޫކޮށްލުމަށްފަހު ދުވަމުން ޒޯޔާ ނިކުތީ ގޯތި ތެރެއަށެވެ. އޭރު ސޯބިރާ ކައިރީ ހަރުވަރުގެ ދެފިރި ހެނުން ހުއްޓިގެން ތިއްބެވެ.\nސޯބިރާ ރޮމުން ދެކަކޫ މައްޗަށް ތިރިވިތަން ފެނި ބާރު ހިނގުމުގައި ގޮސް ޒޯޔާ ސޯބިރާގެ ގައިގާ ހިފަހައްޓާލިއެވެ.\n“މަންމާ…” ހާސްކަމާއި ކަންބޮޑު ވުމުގެ ތެރެއިން ޒޯޔާއަށް ގޮވާލެވުނެވެ. އޭނާގެ މުޅި ޙަޔާތުގައިވެސް ސޯބިރާ އެފަދަ ހިތްދަތި ގޮތަކަށް ރޮނިކޮށެއް ނުދެކެއެވެ. ބޮޑު ކަމެއްވެގެން ނޫނީ މަންމަ އެފަދައިން ނުރޯނެކަން އެނގި ޒޯޔާގެ ހިތް ނުބައި ގޮތަކަށް ތެޅިލިއެވެ. ކައިރީގައި ތިބި ދެފިރިހެންނުނާ ދިމާއަށް ޒޯޔާއަށް ބަލައިލެވުނީ ވެގެން އުޅޭގޮތް ސާފުކޮށްދިނުމަށް އެދި ހުރެއެވެ.\n“އެކޮއެގެ ބައްޕަގެ ލޯންޗު ގޮވައިފި… ދަތުރުކުރި އެކަކުވެސް… ސަލާމަތެއް ނުވި..” އެތަނުން އެކަކު އިސްޖަހާލަމުން ބުނެލިއެވެ. އެވާހަކަތަކާއެކު ސޯބިރާގެ ރުއިން އިހުނަށްވުރެ ބާރުވެގެން ދިޔައިރު ޒޯޔާއަށް ހުއްޓުން އަރާފައި އިނދެވުނީ ދެންމެ ކަންފަތައް އިވިގެން ދިޔަ ވާހަކަ ޤަބޫލު ނުކުރެވިފައެވެ.\n” ނޫން..ތިވާނީ ކޮންމެވެސް އެހެން ލޯންޗަކަށް.. ތިއުޅެނީ އޮޅިގެން.. ބައްޕަ ވަރަށް އަވަހަށް އަންނާނެ.. ދޯ މަންމާ.. ބައްޕަ ބުނިދޯ ވަރަށް އަވަހަށް އަންނާނަމޭ..” ޒޯޔާ އެޚަބަރު ޤަބޫލު ކުރާކަށް ބޭނުމެއް ނުވިއެވެ. ލޮލުގެ ކޮޅުން ފައިބައިގެން ކަރުނަ އަވަސް އަވަހަށް ފޮހެލިއެވެ.\n“ޔަޤީންނުވެ ބޭބެމެންވެސް މިކަހަލަ ވާހަކައެއް ނުދައްކާނެ އެންނު.. ޕޮލިހުންވެސް އެބަ ހަރަކާތްތެެރިވޭ.. ވަރަށް އަވަހަށް އެންމެންގެ ހަށިގަނޑުތައް ރަށަށް ގެނެވޭނެ.. ހޮސްޕިޓަލަށް ދާން ތައްޔާރުވެގެން ތިބޭތި..” އެ ދެމީހުން އެހެން ބުނެލުމަށްފަހު ގެއިން ނިކުންނަން ހިނގައިގަތެވެ.\nއަދިވެސް ހަޤީޤަތާ ކުރިމަތިލާން ބޭނުންނުވެފައި އިން ޒޯޔާ ދެފަރާތަށް ބޯ ހޫރުވާލިއެވެ.\n“މަންމާ..އެމީހުން އެހަދަނީ ދޮގު ދޯ..؟ އެމީހުން ހާދަ ގޯހޭ.. އެކަހަލަ ދޮގު ހަދާކަށް ނުވާނެ އެންނު..” ޒޯޔާގެ އަނގައިން ފާޅުގައި ދެކޮޅު ހަދަމުން ދިޔަ ނަމަވެސް އޭނާގެ އަރުބެދޭގޮތްވިއެވެ. މަންމަގެ ރޯ ރުއިމާ ދެންމެ ވާހަކަ ދެކެވުނު މީހުންގެ މޫނުމަތިން ފާޅުވި ކުލަވަރުތައް އެހިތަށް ބުނެދެމުން ދިޔައީ އެހެން ވާހަކައެވެ. އަރު ބެދި ލޮލުން ކަރުނައައިސް ގިސްލެވެން ފެށުނީ އެެހެންވެއެވެ. އޭނާގެ ބައްޕަ ވަދާޢުގެ ސަލާންވެސް ކޮށްނުލާ ވަކިވެގެން ދިޔައީ ހެއްޔެވެ؟\nHi wonder..This is the first time i’ m commenting on your story..i just read your stories..it was just amazing..i have no words..first liyunu ‘vaashey mashaa eky’ vaahaka ves hama vv salhi..mi storyy ves hama ehaaa..i can’t wait for the next part..May god bless you and your great work❤\nTake care and be safe😘❤❤❤\nHellow Ishh. Awwn so happy to cacomment fromanew reader . V ufaavejje wonder ge stories thah ehaa kamudhiyaeema.. thidhey support ah v bodah shukuriyya. May Allah bless u too dear. Next part In sha Allah Tuesday ga up kohla dheynan. U too tvgc nbsafe😊❤\nHey wonder varah reethi mi partves, if you don’t mind kuryge posts thah delete kuraane gotheh engeytha. Engenyaa bunedhybala. Varah reethi hurihaa part eh ves. Loved it 💙💙💚 stay safe take care waiting for the next part\nThank u so much Dominator. V ufaavejje mi vaahaka kamudhaathy. Esfiya gavaaidhu bunaa gothun publish kuraathaa 48 gadi iru vumah fahu post eh delete eh nukureveyne.. eii ehen site akah publish kuran kamuga viyas.. ekam dear ge reason eh othihyaamu esfiya admin aa vaahaka dhahkaaleema faharehga vedhaane. U too stay safe dear. Next part In sha Allah Tuesday ga😊❤\nHey wonder.. mi part vx hama vrh vrh reethi😍😍😍❤❤.. but mi zafar gandu anehkaa zoaya ah undhagoo kuran aii dhw😑😑😠😠😠😤😤😤😤😤😤😤😤.. btw mi vaahakaige enme part akah adhi I comment kury, aslu test dhuvas kolhuvyma busy vaathy hurihaa part akah comment nukureveny😅.. ekam dhen hurihaa part akah vx comment kureveytho balaanan😊☺❤😘.. curiously waiting for the next part🤗🤗🤗💙✨ when next?✨.. tc wonder❤\nOh ok thankyou so mcuh wonder. 😁😁😁😁😊😊😊\nWow Maashallah v reethi mi part vx sisoo\nAlhey..e zafaru he undhagoo foaree dhw..noon plx Zoya athun baby nugendhaathi\nStay safe n Tc\nހިތާމަ އެހެނިހެން ލޯބި July 17, 2018\nކުށަކީ ކޮބާ… ޓުރެއިލަރ\nހިތާމަ ކުރުވާހަކަ އެހެނިހެން June 21, 2017\nލޯބި May 18, 2017\nވާނަން އުމުރަށް – 40 – ފަހުބައި\nހިތާމަ ލޯބި January 19, 2020


Indonesia ge tsunami gai gellunu meehun hoadhanee | Mihaaru\nޕާލޫ އަށް އައި ބިންހެލުމުގައި ޒަޚަމްވި މީހުންނަށް އޯޕަން އެއާގައި ފަރުވާ ދެނީ. --ފޮޓޯ:އޭއެފްޕީ\nއިންޑޮނީޝިއާގެ ސުނާމީގައި ގެއްލުނު މީހުން ހޯދަނީ\n30 ސެޕްޓެމްބަރ 2018 - 11:24 1 comment\nޖަކާޓާ (ސެޕްޓެމްބަރު 30) - ބިންހެލުމާއި ސުނާމީ އެރި އިންޑޮނީޝިއާގެ ސުލަވޭސީގެ ޕާލޫ އިން ގެއްލުނު މީހުން ހޯދަން އެތައް ބަޔަކު އަތްފުނާ އަޅަން ފަށައިފި އެވެ.\nބިންހެލުމާއި ސުނާމީގައި ޕާލޫ އިން މިހާތަނަށް ވަނީ 420 މީހުން މަރުވެފަ އެވެ. މީހުން ހޯދަން ދަތިވެފައި ވަނީ އިމާރާތްތަކުން ވެއްޓުނު ތަކެތިން މަގުތައް ބަންދުވުމާއި ބްރިޖްތައް ވެއްޓިފައިވުމުންނެވެ. ރެޑް ކްރޮސް އިން ލަފާކުރާ ގޮތުގައި 1.6 މިލިއަން މީހުންނަށް ވަނީ ބިންހެލުމާއި ސުނާމީގެ އަސަރުކޮށްފަ އެވެ.\nޕާލޫގެ ރޯ-ރޯ ހޮޓާ ވެއްޓި އިމާރާތުގެ ދަށުވި 24 މީހުން ވަނީ ރެސްކިއު ޓީމުތަކުން އަތުން ކޮނެ އިމާރާތުގެ ބައިތައް ނަގައިގެން ސަލާމަތްކޮށްފަ އެވެ. ހޮޓަލްގެ މެނޭޖަރު ބުނީ އިމާރާތުގެ ވެއްޓިފައިވާ ބައިތަކުގެ ދަށުން އެހީއަށް އެދި ގޮވާ އަޑު އިވެމުންދާ ކަމަށެވެ. އަދި މީހުން ސަލާމަތް ކުރަން އެއްވެސް އިކުއިޕްމަންޓެއް ލިބިފައި ނުވާ ކަމަށް އޭނާ ބުންޏެވެ.\nޕާލޫ އަށް އައި ބިންހެލުމަށް ފަހު ބައެއް މީހުން ހިތާމައިގައި. --ފޮޓޯ:އޭއެފްޕީ\nއާބާދީގައި 3350،000 މީހުން ހިމެނޭ ޕާލޫ އިން ގެއްލުނު ގިނަ މީހުންނަކީ އިމާރާތްތަކުގެ ދަށުގައި ތާށިވެފައިވާ މީހުން ކަމަށް ބެލެވެ އެވެ. މަރުވެފައިވާ ބައެއް މީހުންގެ ހަށިތައް ސިޓީގެ މަގުތަކުގެ މަތިން ވެސް ފެނެ އެވެ. ހޮސްޕިޓަލްތަކަށް ގެއްލުން ލިބިފައިވާތީ ޒަޚަމްވި މީހުންނަށް ދަނީ ޓެންޓްތަކުގައި ފަރުވާ ދެމުންނެވެ.\nޕާލޫގެ ބިންހެލުމުން ސަލާމަތްވި މީހުން ރޭ ހޭދަކުރީ ހާމަ ތަންތަނުގަ އެވެ. އެއީ ބިންހެލުމަށް ފަހު ލޮޅުންތައް އަރާތީ ސަލާމަތީ ފިޔަވަޅެއްގެ ގޮތުންނެވެ.\nބިންހެލުމަށް ފަހު ޕާލޫ އަށް ސުނާމީ އެރި އިރު ބީޗް ފެސްޓިވަލެއް ކުރިއަށް ދިޔަ އެވެ. ދިހަ ފޫޓުގެ އުސް ރާޅާ އެކު ވަނީ ކާރުތަކާއި ބޮޑެތި ލަކުޑި ބުރިތަކާ އަދި ބައެއް އިމާރާތްތައް އެއްގަމަށް ދަމައިގެންފަ އެވެ.


BREAKING: Ithuru6Meehaku Male' In Covid19 Ah Positiveve, Jumla Adhadhu 116 Ah\nއިތުރު6މީހަކު މާލެއިން ކޮވިޑް19 އަށް ޕޮޒިޓިވްވެ, ޖުމްލަ އަދަދު 116އަށް\nކޮވިޑްް19 އަށް މާލެއިން އިތުރު6މީހަކު ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި މިއަދު ބުނީ މާލެއިން އިތުރު6މީހަކު ކޮވިޑް19 އަށް ޕޮޒިޓިވްވެފައިވާ ކަމަށެވެ. އޭގެތެރޭގައި ހިމެނެނީ ބަންގްލަދޭޝް ދެ ރައްޔިތުންނާއި ދިވެހި ދެ ރައްޔިތުންނާއި އިންޑިއާ އަދި ލަންކާއަށް ނިސްބަތްވާ އެކަކު ކަމަށެވެ.\nމި ހަ މީހުންނާއި އެކު މުޅި ރާއްޖެއިން ކޮވިޑް19 އަށް ޕޮޒިޓިވްވި މީހުންގެ އަދަދު 116އަށް މިވަނީ އަރާފައެވެ. މާލޭގައި ހަލުވި ކަމާއި އެކުގައި މިބަލި ފެތުރެން ފެށީ މި މަހުގެ 15ވަނަ ދުވަހު މާލެއިން މި ބައްޔަށް ޕޮޒިޓިވްވެފައިވާ މީހަކު ފެނުމާއި ގުޅިގެންނެވެ. އެއާއިއެކު އެތައް ބަޔަކަށް މާލެއިން ވަނީ މި ބަލި ޖެހިފައެވެ. އެޗްޕީއޭ އިން ލަފާ ކުރަނީ ކުރިޔަށް އޮތް ދުވަސްތަކުގައިވެސް މި ބައްޔަށް ޕޮޒިޓިވްވާނެ މީހުން ގިނަވާނެ ކަމަށެވެ.


ސިވިލް ސަރވިސް ކޮމިޝަންގެ ރައީސް ފައިނަށް ވަޑައިގަންނަވައިފި - R. Fainu Council\nސިވިލް ސަރވިސް ކޮމިޝަންގެ ރައީސް ފައިނަށް ވަޑައިގަންނަވައިފި\nފައިނު ކައުންސިލް އިދާރާ 11:19 PM ޚަބަރު\nސިވިލް ސަރވިސް ކޮމިޝަންގެ ރައީސް ޑރ. ޢަލީ ޝަމީމް 22 ޑިސެމްބަރ 2017 ވަނަ ދުވަހު ފައިނަށް ޒިޔާރަތް ކުރައްވައިފިއެވެ. މިޒިޔާރަތަކީ ރ. އަތޮޅު ކައުންސިލާއި ސިވިލް ސަރވިސް ޓްރެއިނިންގ އިންސްޓިޓިއުޓް ގުޅިގެން ރ. އުނގޫފާރުގައި ކުރިޔަށް ގެންދިޔަ ކޯސްތަކުގެ ނިމުން ފާހަގަކޮށް ސެޓްފިކެޓް ދިނުމަށްޓަކައި ބޭއްވުނު ރަސްމިއްޔާތުގައި ބައިވެރިވެވަޑައިގެންނެވުމަށް ކުރެއްވި ދަތުރުފުޅެއްގައި ރ. އަތޮޅުގެ ބައެއް ރަށްރަށުގެ ސިވިލް ސަރވަންޓުންނާއި ބައްދަލު ކޮށްލުމަށް ކުރެއްވި ޒިޔާރަތެކެވެ. އެގޮތުން، މިދަތުރުފުޅުގައި ފައިނުގެ އެކި އިދާރާތަކުގައި މަސައްކަތް ކުރައްވާ ސިވިލްސަރވަންޓުންނާއި ބައްދަލު ކުރެއްވިއެވެ. މިބައްދަލުވުމުގައި ސިވިލް ސަރވަންޓުންގެ ހުރި ކަންބޮޑުވުންތައް ޙިއްސާ ކުރެވުނެއެވެ. އަދި ސިވިލް ސަރވަންޓުންގެ ކުރިމަގަށްޓަކައި ސިވިލް ސަރވިސް ކޮމިޝަނުން ކުރައްވަމުން ގެންދަވާ މަސައްކަތްތަކުގެ މަޢުލޫމާތު ޙިއްސާ ކުރެއްވިއެވެ.\nސިވިލް ސަރވިސް ކޮމިޝަންގެ ރައީސް ފައިނަށް ވަޑައިގަންނަވައިފި Reviewed by ފައިނު ކައުންސިލް އިދާރާ on 11:19 PM Rating: 5


2 Fandiyaarun vakikurun, ufaakuranjeheyfadha bodu kaamiyaabeh!\nދެ ފަނޑިޔާރުން ވަކިކުރުން، އުފާކުރަންޖެހޭފަދަ ބޮޑު ކާމިޔާބެއް!\nދެ ފަނޑިޔާރުން ވަކިކުރުމަށް މަޖިލީހުގެ ޖަލްސާގައި 69 މެމްބަރުން ވޯޓުދެއްވި\nކ. މާލެ | 19 ނޮވެންބަރ 2019 | އަންގާރަ 16:25 | 10,018\nފަނޑިޔާރުކަމުން ވަކިކުރެވުނު ޑރ. އަހުމަދު އަބްދުﷲ ދީދީ އާއި، ފަނޑިޔާރު އާދަމް މުހައްމަދު އަބްދުﷲ - ރާއްޖެ އެމްވީ\nހޯމަ ދުވަހުގެ ރައްޔިތުންގެ މަޖިލީހުގެ ޖަލްސާއިން އުއްތަމަ ފަނޑިޔާރުގެ މަޤާމުގައި ހުންނެވި ޑރ. އަހުމަދު އަބްދުﷲ ދީދީ އާއި، ސުޕްރީމް ކޯޓުގެ ފަނޑިޔާރުކަމުގެ މަޤާމުގައި ހުންނެވި އާދަމް މުހައްމަދު އަބްދުﷲ، ފަނޑިޔާރުކަމުން ވަކިކުރުމަށް ނިންމި ނިންމުމަކީ ތާރީހީ ބޮޑު ނިންމުމެކެވެ. ދެ ފަނޑިޔާރުން ސުޕްރީމް ކޯޓުން ބޭރުކުރުމަށް ފާސްކުރީ މަޖިލީހުގެ ޖަލްސާއަށް ހާޒިރުވެވަޑައިގެން ތިއްބެވި އެމްޑީޕީގެ މެމްބަރުންގެ އިތުރުން މަހުޖަނު ޤާސިމް އިބްރާހިމް ފިޔަވައި، ޖުމްހޫރީ ޕާޓީއަށް ނިސްބަތްވެވަޑައިގަންނަވާ މެމްބަރުންނާއި، އަމިއްލަ މެމްބަރުންގެ ވޯޓާއެކުގަ އެވެ. ސުޕްރީމް ކޯޓުން އެ ދެ ފަނޑިޔާރުން ބޭރުކުރުމަށް މަޖިލީހުގެ 69 މެމްބަރުންގެ އަޤުލަބިއްޔަތު ލިބިގެންގޮސްފައިވެއެވެ.\nދެ ފަނޑިޔާރުން ސުޕްރީމް ކޯޓުން ބޭރުކުރުމަށް ފާސްކުރުމާއެކު، ރައްޔިތުންގެ މަޖިލީހުގެ ތަޅުމުންވެސް ފެނިގެންދިޔައީ އުފާފާޅުކުރަމުންދިޔަ މަންޒަރު އެވެ. މެމްބަރުން އަތްޖައްސަވަމުންގެންދެވިއިރު، މަޖިލީހުގެ ޖަލްސާގެ ރިޔާސަތުގައި އިންނެވި ރައީސް މުހައްމަދު ނަޝީދު މެމްބަރުންނަށް ދަންނަވަމުންގެންދެވީ ކާމިޔާބީގައި ހިތްތިރިކުރަންޖެހޭނެކަމަށެވެ.\nސުޕްރީމް ކޯޓުގެ ފަނޑިޔާރުންގެ ބެންޗުން އުއްތަމަ ފަނޑިޔާރު ހިމެނިވަޑައިގަންނަވާގޮތަށް ދެ ފަނޑިޔާރުން ބޭރުކުރެވުމަކީ މެމްބަރުންނާއި އެއް މިންވަރަށް، ރައްޔިތުންވެސް އެކަމުގައި އުފާކުރަންޖެހޭކަމެކެވެ. ސަބަބުތައް ގިނަވެފައި، އެކަމަކީ ރައްޔިތުންނަށް ލިބުނު ބޮޑުކުރިއެރުމަކަށްވާތީ އެވެ. ފަނޑިޔާރުގެ އިސްލާހުކުރުމަށްކުރާ މަސައްކަތުގައި އެޅުނު ހަރުދަނާ ފިޔަވަޅަކަށްވާތީ އެވެ.\nއެކަމުގައި އުފާފާޅުކުރަންޖެހޭ ސަބަބުތަކަކީ، ހުދުމުހުތާރު، ބޮޑާވެރި، އިންސާފުން އެއްކިބާވެފައިވާ ފަނޑިޔާރުންތަކެއްގެ ނިމުން އައިތީ އެވެ. ހިތުހުރިގޮތަކަށް ހުކުމްތައް ކުރައްވަމުންގެންދެވި ފަނޑިޔާރުންތަކެއްގެ އެ މަސައްކަތްތަކަށް ނިމުމެއް ގެނުވީތީ އެވެ. ބޮޑާކަމާއި، ކިބުރުވެރިކަމާއެކު ކޮންމެކަމެއް ކޮންމެގޮތަކަށް ކުރެއްވިނަމަވެސް، ތިމަންމެނާ ނުބެހެވޭނެކަމަށް ވިދާޅުވެ ގަދަ ހެއްދެވި ހެއްދެވުމަށް ނިމުމެއް ގެނުވީތީ އެވެ. އިންސާފަކީ ގަނެ ވިއްކާ އެއްޗެއްގެ ގޮތުގައި ދެކެ، މަޤާމުގެ މަތިކަން ލިބޭ ކޮޅަކަށް ހުކުމްތައް ނެރުއްވުން ހުއްޓުމަކަށް ގެނުވީތީ އެވެ.\nމިއީ ހައްތަހާވެސް ދެ ފަނޑިޔާރުން، ސުޕްރީމް ކޯޓުން ބޭރުކުރި މައްސަލާގައި އުފާކުރަންޖެހޭ ކަންތައްތަކެވެ. އެކަމުގައި ރައްޔިތުން އަތްޖަހަންޖެހޭ ސަބަބުތަކެވެ.\nމި ދެންނެވި ދެ ފަނޑިޔާރުން ދެކިވަޑައިގެންނެވި ގޮތުގައި ކޮންމެގޮތަކަށް ހުކުމް ނެރުއްވިނަމަވެސް އެބޭފުޅުން ނެރުއްވާ ހުކުމެއްގެ މައްސަލައެއް ނުބެލޭނެ އެވެ. އެއީ ތިން ދުވަހު ތިންގޮތަށް ހުކުމްތައް ނެރުއްވިނަމަވެސް ކުރެއްވޭނެކަމެއް ނޫންކަމަށް އެބޭފުޅުން ދެކިވަޑައިގެން ތިއްބެވި އެވެ. އެންމެފަހު ވަގުތާއި ހަމައަށްވެސް ވިދާޅުވަމުންގެންދެވީ ނެރުއްވާ ހުކުމަކާއި ގުޅިގެން އެބޭފުޅުންގެ މައްސަލައެއް ނުބެއްލެވޭނެކަމަށެވެ. ނަމަވެސް ކޮންމެކަމެއްގައިވެސް ވަކި ހައްދަކާއި، ވަކި އިމެއް އިންނަކަން މިދެންނެވި ދެ ފަނޑިޔާރުން އެނގިވަޑައިނުގެން ތިއްބެވުމަކީ ވަރަށް ލަދުވެތިކަމެކެވެ.\nޤާނޫނު އަސާސީންނާއި، ޤާނޫނުތަކުން ރައްކާތެރިކަމެއް ލިބުނުނަމަވެސް، އެ ރައްކާތެރިކަމެއް ދެމި އޮންނާނީ ވަކި އިމެއްގަ އެވެ. މިއަދު އެއްގޮތަށް ހުކުމް ނެރުއްވުމަށްފަހު، އަނެއް ދުވަހު ލިބިވަޑައިގަންނަވާ މަޤާމަކަށް ބެއްލެވުމަށްފަހު ހުކުމް ބަދަލުކުރައްވާ، ޖެހިގެން އަންނަ ދުވަހު ސަރުކާރު ބަދަލުވުމުން މަޤާމު ދިފާއުކުރައްވަން އެ ހުކުމް ތިންވަނަ ގޮތަށް ބަދަލުކުރައްވާނަމަ އެ އޮތީ އެކަމުގައި ހައްދުން ކައްސާލާފަކަން މި ދެންނެވި ބޭފުޅުން ދެކިވަޑައިނުގެންނެވުމަކީ ފަނޑިޔާރުކަމަށް ޝަރުތުހަމަނުވާކަން ހާމަކޮށްދޭ ކަންކަމެވެ.\nހަމަ މި ނުކުތާގައި އިތުރު ކަމެއްވެސް ހަނދާނަށް ގެންނަންޖެހެ އެވެ. ފަސް ފަނޑިޔާރުން އެއްބަސްވިދާޅުވެ، 2018 ފެބުރުއަރީ މަހުގެ 1 ވަނަ ދުވަހު ހުކުމް އެޅުއްވުމަށްފަހު، އޭގެތެރެއިން ދެ ފަނޑިޔާރުން މަޅީގައި ޖައްސަވައި، ފުރާޅުން ޓިނު ނައްގަވަން ފުރުސަތު ދެއްވީވެސް މި ދެންނެވި ދެ ފަނޑިޔާރުންކަމެވެ. އެ ދުވަހު ސުޕްރީމް ކޯޓުގެ އުއްތަމަ ފަނޑިޔާރަކަށް ހުންނެވި ބޭފުޅާ ޖަލަށްލެއްވުމަށްފަހު އަތްޖައްސަވާ، މަޤާމުގެ ދަހިވެތިކަމުގައި އުއްތަމަ ފަނޑިޔާރުކަމަށް ވެޑުވިގެން އިންނެވީވެސް މިބޭފުޅާކަމެވެ.\nމިއަދު އެ ފަނޑިޔަރުން ނިމުން އައިގޮތަކީ އެޔަށްވުރެވެސް ހުތުރު ގޮތެކަށްވުމެވެ. އެހެނީ ދެ ފަނޑިޔާރުން، ފަނޑިޔާރުކަމުން ވަކިކޮށް، ސުޕްރީމް ކޯޓުން ބޭރުކޮށްލެވުނީ ރައްޔިތުން އެބޭފުޅުންގެ މައްޗަށްކުރާ އިތުބާރާ ނަޖާހަތްތެރިކަން އެއްކޮށް ގެއްލިފައިވާކަމަށް ގަބޫލުކޮށްފައިވަނިކޮށްކަމަށްވުމެވެ. އެބޭފުޅުންގެ ދިފާއުގައިނަމަވެސް އެއްޗެއް ބުނާނެ ރައްޔިތަކު ނެތްކަމުންނެވެ.\nފެނިގެންދިޔަ މަންޒަރަކީ އިންސާފުން އެއްކިބާވެ، މަޤާމުގެ ދަހިވެތިކަމުގައި ހުކުމްތައް ނެރުއްވަމުންގެންދަވާ ފަނޑިޔާރުންނަށް އިބުރަތެއްގެ ގޮތުގައި ނަގަންޖެހޭކަމެވެ.


Zuvaabeh hoonuve, Inthi akee Jaahileh kamah Hailam vidhaalhuvejje | Hathaavees\nޒުވާބެއް ހޫނުވެ، އިންތިއަކީ ޖާހިލެއް ކަމަށް ހައިލަމް ވިދާޅުވެއްޖެ\nޖޫން 25, 2020 ހަތާވީސް.ކޮމް\nކްރިމިނަލް ކޯޓުގެ ކުރީގެ އިސް ގާޒީ ހައިލަމް (ކ) އަދި މެމްބަރު އިމްތިޔާޒު ފަހުމީ: ޒުވާބު ފެށުނީ ކުރީގެ އުއްތަމަފަނޑިޔާރު ޑޜ. ޑީޑީ ކުރެއްވި ޓްވީޓަކާ ގުޅިގެން\nޓްވިޓާގައި ބަދަލު ކުރި ބަހުގެ ހަމަލާތަކެއް ހޫނުވެ، ރައްޔިތުންގެ މަޖިލީހުގެ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީއަކީ ތަންދޮރު ނުދަންނަ ޖާހިލެއް ކަމަށް ކްރިމިނަލް ކޯޓުގެ ކުރީގެ އިސް ގާޒީ އަހުމަދު ހައިލަމް ވިދާޅުވެއްޖެއެވެ.\nބަހުގެ ހަމަލާތައް ބަދަލު ކުރެވެން ފެށީ ކުރީގެ އުއްތަމަފަނޑިޔާރު ޑރ. އަހުމަދު އަބްދުﷲ ދީދީ ކުރެއްވި ޓްވީޓަކާ ގުޅިގެންނެވެ. އޭނާ ވިދާޅުވީ ރައީސް ނަޝީދުގެ ވެރިކަން ބަދަލުވި ދުވަހަކީ ރާއްޖޭގައި ސިޔާދަތު ކަށަވަރުވި ދުވަސް ކަމަށެވެ. އަދި7ފެބްރުއަރީއަކީ އިންގިލާބެއް ކަމަށެވެ.\nރައްދުގައި އިންތި ވިދާޅުވީ ޑރ. ޑީޑީއަކީ "ގައިގަނޑެއް" ކަމަށެވެ. އަދި ރިޝްވަތުގެ ގޮތުގައި ޑރ. ޑީޑީ ނެންގެވި ކަމަށް ބުނާ ރެހެންދި ފުލެޓް އަނބުރާ ހަވާލުކުރަން ގޮވާލެއްވިއެވެ.\nތިއީ ގުއިގަނޑެއް މިހާރު! ވާހަކަ ނުދައްކާ!\nރިޝްވަތުގެ ގޮތުގައި ނެގި ރެހެންދީ ފުލެޓް އަނބުރާ ހަވާލުކުރުން އަވަސްކުރޭ!\n— 𝐈𝐦𝐭𝐡𝐢𝐲𝐚𝐳 𝐅𝐚𝐡𝐦𝐲 (@Imthiyazfahmy) June 24, 2020\nޤާނޫނީ ވަކީލު އަދި މަޖިލީހުގެ ޖުޑީޝަރީ ކޮމެޓީގެ މުގައްރިރުކަން ވެސް ކުރައްވާ އިންތިއަށް ރައްދު ދެއްވައި ހައިލަމް ވިދާޅުވީ ޓްވިޓާގައި މީހުންގެ އަބުރާ ބެހިގެން މަޖިލީހުގެ މެމްބަރުންނަށް އިމްތިޔާޒެއް ނުލިބޭނެ ކަމަށެވެ. ޤާނޫނުއަސާސީގެ 90 ވަނަ މާއްދާގެ ސްކްރީންޝޮޓެއް ޓްވީޓު ކުރައްވަމުން ހައިލަމް ވިދާޅުވެފައި ވަނީ ޤާނޫނު ހަދަން ތިބީ "މިވަރުގެ ޖާހިލުން" ކަމަށެވެ.\nމެންބަރުންނަށް ލިބިދެވޭ އިމްތިޔާޒަކީ މަޖިލީހުގެ ޖަލްސާ/ކޮމިޓީއެއްގައި ލިބިދެވޭ އެއްޗެއް. ޓުވިޓަރ ގައި މީހުންގެ އަބުރާ ބެހިގެން އިމްތިޔާޒެއް ނުހިނގާނެ.\nމަޖިލިހުގެ މެންބަރުންނަކީ ކުށެއް ކޮށްގެން އެއްވެސް އިމިއުނިޓީއެއް އޮންނަ ބައެއް ނޫން.\nމިވަރުގެ ޖާހިލުން މިތިބެނީ ޤާނޫނުހަދަން. https://t.co/OzLAnTECIs pic.twitter.com/fYVFSEtADe\n— Ahmed Hailam (@AhmedHailam) June 24, 2020\nރައީސް ސާލިހާއި ރައީސް ނަޝީދުގެ ކަރުގައި ވާ ޖަހާފައިވާ މަންޒަރު ހިމެނޭ ފޮޓޯއެއް ވައިބާ ގްރޫޕަކަށްލި މައްސަލައެއް ހޫނުވެ، މަގާމުން އިސްތިއުފާ ދެއްވަންޖެހުނު ހައިލަމްގެ މައްޗަށް ފުލުހުން ދަނީ މަނީ ލޯންޑާ ކުރި ކަމުގެ ތަހުގީގު ހިންގަމުންނެވެ. އޭނާގެ މައްޗަށް އެ ތަހުގީގު ހިންގަނީ ފޭދޫ ދާއިރާގެ ކުރީގެ މެންބަރު އަލްހާން ފަހުމީގެ އަތުން ނެންގެވި ފައިސާއަކާ ގުޅިގެންނެވެ.\nTags: އަހުމަދު ހައިލަމް, އިމްތިޔާޒު ފަހުމީ\nPrevious ސިޔާސީ މަސައްކަތަށް ވަހީދު ނިކުތުމުން ނަޝީދު ބިރުގަނެއްޖެ: އަދުރޭ\nNext އެއްޖިންސުން ގުޅުން ހިންގި މީހަކު މަކުނުދޫ އިން ހައްޔަރުކޮށްފި


Great March of Return:Kudakuhjjaku himeney gothun Palastine ge...\nދުނިޔެ - ގްރޭޓް މާޗް އޮފް ރިޓަރން\nގްރޭޓް މާޗް އޮފް ރިޓަރން: ކުޑަކުއްޖަކު ހިމެނޭ ގޮތުން ފަލަސްތީނުގެ ތިން މީހަކު މަރާލައިފި\nއިސްރާއީލް ސިފައިން ވަނީ 12 އަހަރުގެ ކުއްޖަކު މަރާލާފައި\nކ. މާލެ9އޮކްޓޯބަރ 2018 | އަންގާރަ 09:33 1,205\nޣައްޒާގެ ސަރަހައްދީ ރޮނގުގައި5އޮކްޓޯބަރ 2018 ގައި މުޒާހަރާ ކުރަނީ - އޭބީސީ ނިއުސް\nއިސްރާއީލުން ހިސާރު ކޮށްފައިވާ ޣައްޒާ އާއި އިސްރާއީލުގެ ސަރަހައްދީ ރޮނގު ގުޅޭ ސަރަހައްދުގައި ފަލަސްތީނުގެ ރައްޔިތުން މާޗް މަހުން ފެށިގެން ކުރަމުންދާ މުޒާހަރާގައި މިދިޔަ ހުކުރު ދުވަހު އިސްރާއީލް ސިފައިން ފަލަސްތީނުގެ ކުޑަކުއްޖަކު ވެސް ހިމެނޭ ގޮތުން ފަލަސްތީނުގެ ތިން މީހަކު މަރާލައިފި ކަމަށް ޣައްޒާގެ ހެލްތު މިނިސްޓްރީން ބުނެފިއެވެ.\nޣައްޒާގެ ހެލްތު މިނިސްޓްރީން ބުނީ އުމުރުން 12 އަހަރުގެ ފާރިސް އަލް ސިރްސަވީ މަރާލީ އިސްރާއީލާއި ފަލަސްތީނު ގުޅޭ ސަރަހައްދީރޮނގު ކައިރިން އިސްރާއީލުގެ ސްނައިޕަރަކު ބަޑިޖަހައި ކަމަށެވެ.\nއުމުރުން 24 އަހަރުގެ އަކްރަމް އަބޫ ސަމާން ވެސް ބަޑިޖަހައި މަރާލިއިރު އުމުރުން 28 އަހަރުގެ ހުސެއިން އަލް ރަގަބް މަރުވެފައި ވަނީ ވަޒަން އެރުމުން ޚާން ޔޫނިސްގެ ނައްސަރް ހޮސްޕިޓަލްގައި ފަރުވާ ދެމުންދަނިކޮށެވެ.\nމިނިސްޓްރީގެ ތަރުޖަމާނު އައްޝަރު އަލް ޤިދްރާ ވިދާޅުވިގޮތުގައި އިތުރު 192 މީހަކު ޒަޚަމްވެފައިވާއިރު ޕެރަމެޑިކްއަކާއި ނޫސްވެރިއަކު ހިމެނެއެވެ. އޭގެ ތެރެއިން ހަތް މީހެއްގެ ހާލު ސީރިއަސްކަމަށް އޭނާ ވިދާޅުވިއެވެ.\nމީގެ 70 އަހަރު ކުރިން ފަލަސްތީނުން ނެރެލެވުނު އެ ގައުމުގެ ރައްޔިތުން އަނބުރާ ގައުމަށް އައުމުގެ ހައްގު ދިނުމަށް ގޮވާލައި އިސްރާއީލާއި ފަލަސްތީނުގެ ޣައްޒާ ގުޅޭ ސަރަހައްދީ އިމުގައި ފަލަސްތީނުގެ ރައްޔިތުން މުޒާހަރާ ކުރަމުންދާތާ ފަސް މަސް ދުވަސް ވަނީ ވެފައެވެ.\nމާޗް މަހުގެ 30 ވަަނަ ދުވަހު ފެށި ދެމިގެންދާ މުޒާހަރާތައް ގުޅިފައި ވަނީ މެއި މަހުގެ 15 ވަނަ ދުވަހު ފަލަސްތީނުން ފާހަގަކުރާ ނަކްބާ ދުވަހާއެެވެ. އެއީ 1948 ވަނަ އަހަރު އިސްރާއީލް އުފެއްދުމަށްޓަކައި ފަލަސްތީނުގެ ބިމުން އެ ގައުމުގެ 750،000 ރައްޔިތުން ނެރެލެވުނު ދުވަހެވެ.\nކޮންމެ ހުކުރު ދުވަހަކީ މުޒާހަރާތައް ވަރުގަދަ ދުވަހަކަށްވާއިރު މި މުޒާހަރާތައް ފެށުނު ފަހުން އިސްރާއީލް ސިފައިން ވަނީ މިހާތަނަށް ފަލަސްތީނުގެ މަދުވެގެން 180 އަށް ވުރެ ގިނަ މީހުން މަރާލައި 18،000 އަށްވުރެ ގިނަ މީހުން ޒަޚަމް ކޮށްލާފައެވެ


މިނިސްޓަރ އޮފް ހޯމްއެފެއަރޒް ބައްދަލުކުރެއްވުން\n19 ނޮވެްބަރު 2018 | ޚަބަރު\nމިނިސްޓަރ އޮފް ހޯމްއެފެއާޒް އޮނަރަބަލް އައްޝައިޚު ޢިމްރާން ޢަބްދުﷲ، މޯލްޑިވްސް މީޑިއާ ކައުންސިލުގެ ރައީސާއި އިނާމު ކޮމެޓީގެ މެންބަރުންނާ ބައްދަލުކުރައްވައިފިއެވެ. 2018 ނޮވެންބަރު 19 ވީ ހޯމަދުވަހު، މިނިސްޓްރީ އޮފް ހޯމްއެފެއާޒްގައި އޮތް މި ބައްދަލުވުމުގައި މަޝްވަރާކުރެވުނީ، މީޑިއާ ކައުންސިލުން ދެމުންގެންދާ ނޫސްވެރިކަމުގެ އިނާމާބެހޭ ގޮތުންނެވެ. ފާއިތުވެދިޔަ އަހަރާއި، މިއަހަރުގައި ވެސް، މީޑިއާ ކައުންސިލުގެ ބަޖެޓްގައި ނޫސްވެރިކަމުގެ އިނާމުދިނުމަށްޓަކައި ޚަރަދުކުރާނެ ފައިސާއެއް ނެތްކަން މީޑިއާ ކައުންސިލުގެ މެންބަރުން ފާހަގަކުރެއްވިއެވެ.\nމީޑިއާ ކައުންސިލުން ބޭނުންވަނީ، ޖުމްހޫރީ 50 ގެ މުނާސަބަތާ ގުޅުވައިގެން، ދިވެހިރާއްޖޭގެ ނޫސްވެރިކަމަށް 75 އަހަރު ފުރޭ މުނާސަބަތު ކުލަގަދަ ގޮތެއްގައި ފާހަގަކޮށް، އެއާއެކު މިއަހަރު ނޫސްވެރިކަމުގެ އިނާމު، ނޫސްވެރިންނަށް ދިނުމަށެވެ.\nމި ކާމިޔާބު ބައްދަލުވުމުގައި، މީޑިއާ ކައުންސިލުގެ މެންބަރުން ވަނީ، ނޫސްވެރިކަމަށް 75 އަހަރު ފުރޭ މުނާސަބަތުގައި މީޑިއާ ކައުންސިލުން ނެރުމަށް ހަމަޖެހިފައިވާ ފޮތާބެހޭ ގޮތުން ވެސް، ޢިއްޒަތްތެރި މިނިސްޓަރާއެކު މަޝްވަރާކުރައްވާފައެވެ.\nސެޕްޓެމްބަރު 2019 2


Pakistan ge Series:2category in Raajje final ah\nޕާކިސްތާން ސީރީޒް: ދެ ކެޓަގަރީން ރާއްޖޭ ފައިނަލަށް\nނަބީހާ އާއި ނަބާހާ: މެޑަލް ހޯދި\nޕާކިސްތާންގައި މިހާރު ކުރިއަށްދާ ޔޮނޮކްސް ސަންރައިޒް ޕާކިސްތާން އިންޓަނޭޝަނަލް ސީރީޒް ބެޑްމިންޓަން މުބާރާތުގެ އަންހެން ޑަބަލްސް އަދި މިކްސް ޑަބަލް ކެޓަގަރީން ރާއްޖޭގެ ދެ ޕެއާ ފައިނަލަށް ދަތުރު ކޮށްފި އެވެ.\nއަންހެން ޑަބަލްސްގައި ރާއްޖޭގެ އާމިނަތު ނަބީހާ އަބްދު ރައްޒާގް އާއި ފާތިމަތު ނަބާހާ އަބްދުރައްޒާގް ފައިނަލަށް ދަތުރު ކުރީ އިއްޔެ ކުޅުނު ސެމީ ފައިނަލު މެޗުގައި ޕާކިސްތާންގެ ސެހްރާ އަކުރަމް އާއި ހުމާ ޖަވީދު ބަލި ކުރުމަށް ފަހު އެވެ. ރާއްޖޭގެ ޕެއާ ގޭމްތައް ކާމިޔާބު ކުރީ 21-16 އަދި 21-16 އިންނެވެ.\nމިކްސް ޑަބަލްގެ ސެމީ ފައިނަލުގައި ހުސައިން ޒަޔާން އާއި ނަބާހާގެ ޕެއާ ނުކުތީ، ޕާކިސްތާންގެ އަބްދު ރަހްމާން އާއި ސައިމާ ވައްގާސްގެ ޕެއާ އާ ދެކޮޅަށެވެ. ޒަޔާން އާއި ނަބާހާގެ ޕެއާ ފައިނަލަށް ދަތުރު ކުރީ 21-14 އަދި 21-13 އިން މެޗު ކާމިޔާބު ކޮށްގެންނެވެ.\nސިންގަލްސް ސެމީ ފައިނަލުގައި ރާއްޖޭގެ ނީލާ ނަޖީބު ބަލިވެ އޭނާއަށް ލިބުނީ ބްރޯންޒް މެޑަލްއެވެ. އެ ކެޓަގަރީގެ ސެމީގައި އޭނާ ބަލިވީ ޕާކިސްތާންގެ މަހޫރު ޝަހްޒާދު އަތުން 21-18 އަދި 21-11 އިންނެވެ.\nއަންހެން ޑަބަލްސް ފައިނަލުގައި، ނަބީހާ އާއި ނަބާހާ ނުކުންނާނީ ދެ ވަނަ ސެމީގައި ރާއްޖޭގެ ދެ ޕެއާ ކަމަށްވާ، ނިލާ އާއި މައިސާ ފަތުހުﷲ މައްޗަށް ކާމިޔާބު ހޯދައިގެން ފައިނަލަށް ދަތުރު ކުރި ބުޝްރާ ގައްޔޫމް އާއި މަހޫރު ޕެއާ އާ ދެކޮޅަށެވެ. މަހޫރޫ އާއި ބުޝްރާގެ ޕެއާ އާ ދެކޮޅަށް ކުޅުނު މެޗުގެ ދެ ވަނަ ގޭމް ނީލާ އާއި މައިސާ ކާމިޔާބު ކުރި އެވެ. އެ ގޭމް އެ ދެކުޅުންތެރިން ކާމިޔާބު ކުރީ 21-11 އިންނެވެ. ފުރަތަމަ ގޭމް ބުޝްރާ އާއި މަހޫރުގެ ޕެއާ ކާމިޔާބު ކުރީ 21-17 އިންނެވެ. މެޗުގެ ޑިސައިޑިން ގޭމް އެ ދެކުޅުންތެރިން ކާމިޔާބު ކުރީ 21-18 އިންނެވެ.\nޒަޔާން އާއި ނަބާހާގެ ޕެއާ ފައިނަލުގައި ނުކުންނާނީ ފުރަތަމަ ސެމީ ފައިނަލުގައި ޕާކިސްތާންގެ މުހައްމަދު އަލީ ލަރޯޝް އާއި ގަޒާލާ ސައްދޫގީ ބަލި ކުރި ނޭޕާލްގެ ދިޕޭޝް ދަހަމް އާއި އަމިތާ ގިރީ އާ ދެކޮޅަށެވެ. ސެމީގެ މެޗު ދިޕޭޝް އާއި އަމިތާ ކާމިޔާބު ކުރީ 21-15، 21-18 އަދި 21-17 އިންނެވެ.\nރާއްޖޭގެ މެޗުތައް އަންނަ އަހަރަށް ފަސްކޮށްފި\nސްމިވިން ކޯޗް ފަރޭ ކޯޗިންއާ ދުރަށް\nއޭއެފްސީ ކަޕް ރާއްޖޭގައި ބޭއްވުމަކީ އެންމެ ރަނގަޅު ގޮތް\nގައުމީ ޓީމުތަކުގެ ޕްރެކްޓިސް މެދުކަނޑާލައިފި


Safari rape case: Rahyithun ge majleehah kulli mahsala eh!\nހުޅުމާލޭ ފަޅު ތެރޭގައި އޮތް ސަފާރީއެއްގައި ދެ ދިވެއްސަކު ވެގެން ބިދޭސީ އަންހެނަކު ރޭޕްކުރި ކަމަށް ބުނާ މައްސަލަ ތަހުގީގު ކުރުމަށް ގޮވާލާ ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nނަޝީދުގެ ހުށަހެޅުއްވި މައްސަލައިގައި ވިދާޅުވެފައިވަނީ އެ މައްސަލަ ތަހުގީގުކުރުމުގައި ސިޔާސީ ގޮތުން ބާރުވެރި ފަރާތްތަކެއްގެ ނުފޫޒު ފޯރަމުންދާ ކަމަށެވެ. އަދި މިނިވަންކަމާއެކު އެ މައްސަލަ ތަހުގީގު ކުރެވިދާނެ ކަމަށް ނުބެލެވޭ ކަމަށާއި ބިދޭސީ އަންހެން މީހާ ރޭޕްކުރި މައްސަލަ ރަނގަޅަށް ތަހުގީގު ކުރުމަށް ގޮވާލައްވާ ކަމަށެވެ.\nރޭޕް މައްސަލައިގައި ތުހުމަތުކުރެވޭ ދެ މީހަކު ކުށުގެ ވެށިން ހައްޔަރު ކުރުމަށްފަހު ފުލުހުން އަމަލުކޮށްފައިވާ ގޮތުން، ރޭޕްގެ ޝިކާރާއަކަށްވި ފަރާތުގެ ހައްގުތަކަށް އުނިކަމެއް އައިސްފައިވާ ކަމަށް ބެލެވޭ ކަމަށް ނަޝީދު ހުށަހެޅުއްވި މައްސަލައިގައިވެއެވެ.\nނަޝީދު ވިދާޅުވީ މި ފަދަ ކަންކަން ތަކުރާރުވަމުން އަންނަނީ ދައުލަތާއި ސަރުކާރުގެ މުއައްސަސާތަކުގެ އިހުމާލުތަކެއް އޮވެގެން ކަމަށެވެ. އަދި އެކަންކަން ތަކުރާރުވިޔަ ނުދިނުމަށްޓަކައި މިހާރުން މިހާރަށް ވެސް މުހިންމު ފިޔަވަޅުތަކެއް އަޅަންޖެހޭ ކަމަށް ނަޝީދު ވިދާޅުވި އެވެ.\nހޯމަ ދުވަހުގެ ރައްޔިތުންގެ މަޖިލީހަށް ހުށަހެޅުނު ކުއްލި މައްސަލަ މަޖިލީހަށް ހާޒިރުވެވަޑައިގެން ތިއްބެވި މެމްބަރުންގެ ތެރެއިން 35 މެމްބަރުންގެ ވޯޓުން ބަހުސް ކުރަން ވަނީ ފާސްވެފަ އެވެ.\nމިދިޔަ ހުކުރު ދުވަހު ސަފާރީއެއްގައި ބިދޭސީ އަންހެނަކު ރޭޕް ކުރި މައްސަލައިގައި، ހައްޔަރު ކުރި ދެ މީހުން ދޫކޮށްލުމުން މައްސަލަ ވަނީ ވަރަށް ބޮޑަށް ހޫނުވެފައެވެ. އަދި ސޯޝަލް މީޑިއާގައި އަޑުތައް ފެތުރޭގޮތުން ހައްޔަރު ކުރި މީހުންގެ ތެރެއިން އެކަކު އެއީ ރައްޔިތުންގެ މަޖިލީހުގެ ހިންނަވަރު ދާއިރާގެ މެންބަރު ޖީހާންގެ ފިރިމީހާއެވެ. ނަމަވެސް މިހާތަނަށް އެފަދަ އެއްވެސް ވާހަކައެއް ފުލުހުން މެދުވެރިކޮށް ވެސް ވަނީ ޔަގީން ކުރެވޭ ގޮތް ނުވެފައެވެ.\nހުޅުމާލޭގެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނެއް ރޭޕް ކުރި މައްސަލައިގައި، ހައްޔަރު ކުރި ދެ މީހުން ދޫވެ މައްސަލަ ހޫނުވެފައިވަނިކޮށް ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑަރ ކޮމެޓީން އެކަން ބެލުމަށް ވަނީ ނިންމާފައެވެ.


BREAKING | Gina Bayakaa Eku Dhathuru Kuramun Dhiya Dhoanyeh Adiyah Gosfi - Vaguthu\n"ވަގުތަށް" އެނގިފައިވާ ގޮތުގައި އަޑިއަށް ގޮސްފައިވަނީ އދ. މަންދޫން ފުރައިގެން އއ. ހިމަންދޫ އަށް ދިޔަ ދޯންޏެކެވެ. ދޯނި އަޑިއަށް ގޮސްފައިވަނީ ތުނޑުފުށި އާއި އދ. އަތޮޅުގައި އޮންނަ 'ބުޅަލިހި' ނަމަކަށް ކިޔާ ފަޅު ރަށެއްގެ ދެމެދަށެވެ.\nމަންދޫ ކައުންސިލްގެ ރައީސް މުހައްމަދު ސައީދު "ވަގުތަށް" ވިދާޅުވީ، 65 ފޫޓުގެ އެދޯނި އަޑިއަށް ގޮސްފައިވަނީ މިއަދު ހެނދުނު 9:00 އެހާކަންހާއިރު ކަމަށާއި އެވަގުތު ދޯނީގައި 60 ވަރަކަށް މީހުން ތިބި ކަމަށެވެ.\nމި ހާދިސާގައި އެއްވެސް މީހަކަށް އަނިޔާއެއް ނުވާ ކަމަށް މުހައްމަދު ސައީދު ވަނީ ވިދާޅުވެފައެވެ.\nމުހައްމަދު ސައީދު ވިދާޅުވީ، ދޯނި އަޑިއަށް ދިޔަ ނަމަވެސް މިވަގުތު ދޯނި ތިލަ ކުރުމުގެ މަސައްކަތް ކުރަމުން އަންނަ ކަމަށެވެ.\n"މިވަގުތު އިންނަފުށި ރިސޯޓު ގޮނޑުދޮށަށް ދޯނި އެރުވުމުގެ މަސައްކަތް ކުރަމުން އަންނަނީ" މުހައްމަދު ސައީދު ވިދާޅުވިއެވެ.\nމި ހާދިސާ ހިނގާފައިވީ ނަމަވެސް އެމްއެންޑީއެފުން ހާދިސާގެ މައުލޫމާތު އާއްމު ކޮށްފައެއް ނުވެއެވެ.\nޑިސެމްބަރު 3, 2021 20:06\nޑިސެމްބަރު 3, 2021 20:51\nހެނދުނު ވީމަކެއް ދެން ކީއްވެ މިހާރު ކުއްލި ޙަބަރަކަށް ވާންވީ! މީހަކު އަޅެ ހައިރާނެއް ނުވާނެތަ؟\nޑިސެމްބަރު 3, 2021 22:54\nކޮންމެ ފޫޓަކަށް މީހަކު\nޑިސެމްބަރު 3, 2021 23:17\nއެއީ ކޮންރަށެއް ކޮންނަމެއްކިޔާ ކާކުގެ ދޯންޏެއްކަން ހާމަކޮށްފާނެތޯ\nމި ތިން ކާފުގެ ޖަވާބު ލިބިދާނެތޯ؟\nޑިސެމްބަރު 4, 2021 07:42\nޥަގުތުކުދިންނޭ މިހާރު ރަށްރަށުގެ މެދުތެރެއަށް ވެސް އޮޑިދޯނިފަހަރު ެަޑިއަށް ދާންފެށީތަ؟ ތނޑުފުށި އާއި ނުކިޔާނެ ކިޔާނީ ތުނޑުފުއްޓާއި، ރަށުގެ ދެމެދަށް ކިހިނެއް އަޑިއަށް ދާނީ އެރަށް ކައިރިއަށް އަޑިއަށް ގޮސްދާނެ